প্ৰৱন্ধঃ বগীবিল দলঙ: তৃণমূলীয় গণ আন্দোলনৰ পৰা ৰাষ্ট্ৰশক্তিৰ ৰূপায়ণলৈ :: ভোগেশ্বৰ দত্ত - অসমীয়াৰ সুখ-দুখ\nHome ARTICLE bhogeswar-Dutta MONOR KATHA MONOR-KATHA প্ৰৱন্ধ ভোগেশ্বৰ দত্ত মনৰ কথা মনৰ-কথা প্ৰৱন্ধঃ বগীবিল দলঙ: তৃণমূলীয় গণ আন্দোলনৰ পৰা ৰাষ্ট্ৰশক্তিৰ ৰূপায়ণলৈ :: ভোগেশ্বৰ দত্ত\nxukhdukh.com December 20, 2018 ARTICLE, bhogeswar-Dutta, MONOR KATHA, MONOR-KATHA, প্ৰৱন্ধ, ভোগেশ্বৰ দত্ত, মনৰ কথা, মনৰ-কথা,\nঅসমৰ ইতিহাসত গঢ়ি উঠা প্ৰায়বোৰ বিশাল প্ৰকল্পই ভিন্ন স্তৰত সংগঠিত গণ আন্দোলনৰ দাবীত ৰাজ্য বা ৰাষ্ট্ৰ শক্তিয়ে মানি লবলৈ বাধ্য হোৱাৰ পৰিনামহে সেই কথা সকলোৱেই জানে। আৰু এনেবোৰ গণ আন্দোলনৰ ইতিহাসৰ কথা বৰ্তমানৰ প্ৰজন্মৰ বহুতেই নাজানে। জনপ্ৰিয় মাধ্যমত প্ৰচাৰ হোৱা অৰ্ধ-সত্যৰ প্ৰচাৰ-প্ৰপাগাণ্ডা চলাই 'সাময়িক ৰাজনৈতিক শ্ৰেয়' লোৱাৰ প্ৰৱণতা এতিয়া সুলভ হৈ পৰিছে। কিন্তু প্ৰকৃততে তৃণমূলত সামাজিক চেতনা জাগ্ৰত কৰি একোটা গণ আন্দোলন গঢ়ি তোলাটো অতি কঠিন কাম আৰু সমাজৰ প্ৰতি দূৰদৃষ্টিৰে 'স্থানীয় ৰাইজৰ দাবী-চনদ'ক ৰাষ্ট্ৰশক্তিৰ সমুখত তুলি ধৰাৰ কামটো গণতান্ত্ৰিক প্ৰক্ৰিয়াৰে দেশক শক্তিশালী কৰি প্ৰগতিশীল কৰাৰ বাটত এক অবিৰত প্ৰক্ৰিয়াহে। উল্লেখযোগ্য যে, ১৯৫৬চনৰ জুন-জুলাইত হোৱা প্ৰথম তেল শোধনাগাৰ আন্দোলনৰ ফলশ্ৰুতিতহে নুনমাটিত স্থাপিত হৈছিল শোধনাগাৰ। অসমত স্থাপন হোৱা প্ৰতিটো বিশাল প্ৰকল্প কেৱল 'অসম চুক্তি'ৰ হে ফলশ্ৰুতিহে বুলি এচামে চলাই থকা প্ৰচাৰৰ বিপৰীতে এই গণ আন্দোলন সমূহৰ কথাও অসমৰ ৰাইজে নিশ্চয়কৈ জনা উচিত।\nঅসমৰ তেল পথাৰত বৃটিছৰ পাছত আৰু নতুন নতুন অঞ্চলত খাৰুৱা তেলৰ সন্ধান নতুন আৱিস্কাৰ ভাৰতীয় ৰাজহুৱা খণ্ডৰ তেল কোম্পানীয়ে কৰিবলৈ লোৱাত, অসমৰ সমাজ জীৱনৰ অগ্ৰগামী মনৰ লোক সকলৰ মনত সন্তোষৰ চিন্তা চেতনাই পোখা মেলিছিল। কিন্তু ৰাষ্ট্ৰ নায়কৰ দষ্টি ভংগী আমাৰ ৰাজ্য খনৰ অনুকুলে নাছিল. সেয়ে ৰাজ্যখনৰ জনজীৱনত গঢ়ি উঠিছিল সংগ্ৰামী ধ্বনি “তেজ দিম তেল নিদিও”। সত্তৰৰ দশকতে সমকালীন অসমৰ অ-শাসকীয় দল ছচিয়েলিষ্ট কমিউনিষ্ট পাটিৰ ৰাজ্যিক নেতৃবৃন্দ , কৰ্মী বাহিনী দলীয় গাঁথনিৰ বাহিৰৰ ভিন্ন স্তৰৰ ডেকা শক্তি, বৌদ্ধিক মহলৰ লগতে সেই সময়ৰ অসমৰ ছাত্ৰ যুৱ সকলৰ উমৈহতীয়া সংগঠন "অসম ছাত্ৰ সন্মিলন" আৰু ৰাজ্যৰ ভিন্ন অন্চলত সংগঠিত যুৱক সংঘ সমূহৰ তৎপৰ প্ৰচাৰ অভিযান আৰম্ভ হৈছিল। আৰু তেল শোধনৰ বাবে বিহাৰৰ বাৰাউণীলৈ খাৰুৱা তেল লৈ যোৱাৰ সলনি অসমতে আৰু অধিক তেল শোধনাগাৰ স্থাপনৰ বাবে দাবীৰ গণ-ভিত্তি তৈয়াৰ হৈছিল।\nআনকি তেতিয়াৰ শাসকীয় কংগ্ৰেছ দলৰ নেতৃত্বৰ একাংশ নেতা, কমীয়ে ৰাজ্যখনৰ নায্য স্বাৰ্থৰ প্ৰতি আগ্ৰহী লোকে ক্ৰমবৰ্ধমান জনগনৰ আন্দোলনমুখী চেতনাৰ প্ৰতি সক্ৰিয় সংহতি জ্ঞাপন কৰিছিল। ৰাজ্যৰ জিলা মহকুমা সদৰ বিলাকত গঢ়ি উঠা সন্মিলিত জনগনক অধিক শক্তি যোগোৱাত ভূমিকাও পালন কৰিছিল। সেই সময়ত ৰাজনীতিৰ উৰ্ধতো অসমৰ স্বাৰ্থ অধিক অগ্ৰাধিকাৰ দি ৰাইজ একত্ৰিত হৈছিল। তাৰেই ফলশ্ৰুতিত, ১৯৬৮ চনৰ জুলাইত গুৱাহাটীত সংযুক্ত আন্দোলন পৰিষদৰ এখন অভিবৰ্ত্তন নবীন বৰদলৈ ভৱনত অনুষ্ঠিত হৈছিল। অভিবৰ্ত্তনত (১) অসমত নতুনকৈ আৱিস্কৃত খাৰুৱা তেল শোধনৰ বাবে নতুন এটা শোধনাগাৰ বঙাইগাঁৱত প্ৰতিষ্ঠা কৰা (২) গুৱাহাটী পয্যন্ত ব্ৰডগজ ৰেল সম্প্ৰসাৰণ কৰা আৰু এটা নতুন ৰেল ডিভিজন প্ৰতিষ্ঠা কৰা (৩)যোগী ঘোপাত ব্ৰহ্মপুত্ৰৰ ওপৰত দলং নিৰ্মানৰ দাবী চনদ গৃহীত হ'ল। অসমৰ সামূহিক স্বাৰ্থক ৰাষ্ট্ৰীয় স্তৰলৈ নিবলৈ এখন ৰাজ্যিক আন্দোলন পৰিষদ আৰু চ'চিয়েলিষ্ট পাৰ্টিৰ বিশ্ব গোস্বামী, কমিউনিষ্ট প্ৰমোদ গগৈ আৰু উচ্চ ন্যায়ালৰ অধিবক্তা হান্সাৰিয়াক যুটীয়া আহ্বায়ক হিচাপে লৈ এখন কৰ্ম পৰিষদো (Action Committee) নিবাচিত হল। উক্ত অভিৱৰ্তনলৈ উত্তৰ লক্ষীমপুৰৰ নামেশ্বৰ পেগু, শূল বৰা, খগেন হিলৈদাৰী, ধেমাজীৰ পৰা পূৰ্ণ গগৈ, ভোগেশ্বৰ দত্ত, লম্বোদৰ নৰহ, ডিব্ৰুগড়ৰ গোলাপ বৰবৰা, নিবাৰণ বৰা, জগৎ নেওগ, বাৰীন চৌধৰী, মণি ভৌমিক, নীৰেণ গগৈ, যোৰহাটৰ কীৰ্তি বৰদলৈ, অধ্যাপক দুলাল খাউন্দ, গিৰিধৰ ঠেঙাল, শিৱসাগৰৰ যোগেন গগৈ, ভদ্ৰ কৃষ্ণ গোস্বামী, উমা ফুকন সংশ্লিষ্ট জিলাৰ প্ৰতিনিধি হৈ আহিছিল।\nপ্ৰসংগ ক্ৰমে, উল্লেখযোগ্য যে উজনিৰ চাৰিখন জিলাৰ প্ৰতিনিধি সকলে গুৱাহাটী ক্লাবৰ অভিৰাম হাউচত বহি ধেমাজী ডিব্ৰুগড়ক সংলগ্ন কৰি ব্ৰহ্মপুএ্ৰৰ ওপৰত আন এখন দলং 'কুলাজান-ডিব্ৰুগড় সংযোগী'কৈ নিৰ্মানৰ প্ৰস্তাৱো অভিৱৰ্তনৰ আলোচনাত দাঙি ধৰাৰ সিদ্ধান্ত লৈছিল। উক্ত প্ৰস্তাৱ সম্পকে অভিৱতনৰ যুটীয়া আহ্বায়কৰ লগত প্ৰাথমিক আলোচনাও হৈছিল আৰু উজনি অসমৰ জিলা সমূহৰ বাবে অতিৰিক্ত প্ৰস্তাৱ হিচাবে সংযুক্তগণ-আন্দোলনৰ প্ৰচাৰ অভিযানত তুলি ধৰিবলৈ আহ্বায়ক মন্ডলীয়ে উল্লেখ কৰিবলৈ সন্মত হৈছিল। সেই আৰম্ভনিৰেই পোন্ধৰদিনীয়া গণ সত্যাগ্ৰহত অংশগ্ৰহণকাৰী জীৱিতসকলৰ সোৱঁৰনিতো আছে বুলি আমি বিশ্বাস কৰো। এয়ে আছিল আৰম্ভনি, আজিৰ বগীবিল দলংৰ দাবীৰে গণতান্ত্ৰিক একমত গঠনৰ প্ৰাথমিক স্তৰ।\nদ্বিতীয় স্তৰত “জনগণৰ জৰুৰী আৰ্থ-সামাজিক দাবী আদায়ৰ কাৰনে” “ধেমাজী –জোনাই মহকুমাৰ গণতান্তিক অগ্ৰগতিৰ নিমিত্তে” “যুক্ত আন্দোলনৰ আহ্বান” শীষক এক গণ অভিৱতন ধেমাজীত অনুষ্ঠিত হৈছিল ৫ জুলাই ১৯৮৪ চনত। ধেমাজীত অনুষ্ঠিত ধেমাজী জোনাইত সেই সময়ত সংগঠিত চি.পি.আই, চি.পি.আই(এম)ধেমাজী জিলা, কংগ্ৰেছ(এছ)কমিটি আৰু লক্ষীমপুৰ জিলা আৰ চি.পি.আই কমিটিৰ বিষয় ববীয়া প্ৰফুল্ল কুমাৰ ফুকন(সভাপতি কংগ্ৰেছ (এছ)), ডিম্বেশ্বৰ চেতিয়া (সম্পাদক)চি.পি.আই.(এম),ভোগেশ্বৰ দত্ত(সম্পাদক)চি.পি.আই, লম্বোদৰ নৰহ আৰ.চি.পি.আইৰ সম্পাদকৰ যুটীয়া উদ্যোগত। উক্ত গণ অভিৱতনত অৰুনাচল আষ্ণলিক পৰিষদৰ সদস্য আদিকলীয়া নিৱাসী শ্ৰদ্ধেয় টাৰ’ ডাঙৰীয়া আৰু মীংমাংৰ সমীপৱত্তী অৰুনাচলৰ নেতৃস্হানীয় ব্যক্তি যতীন নিক্তৰৰ উপস্হিতিত অৰুনাচলৰ একালৰ মুখ্যমন্তী ট’ম ৰিবাই এখন চিঠিৰে এই অভিৱতনৰ প্ৰতি সংহতি জ্ঞাপন কৰিছিল। অভিৱতনত গৃহীত সোতৰ দফীয়া দাবী চনদৰ তৃতীয় দাবী আছিল “ধেমাজী –জোনাই মহকুমাক ডিব্ৰুগড়ৰ লগত সংলগ্ন কৰিব পৰাকৈ ব্ৰক্ষপুত্ৰৰ ওপৰত দলং নিৰ্মানৰ কাম খৰতকীয়াকৈ হাতত লওক” শীষক দাবী। এই দাবীবোৰ স্মাৰকপত্ৰৰ ৰূপত দেশত উপায়ুক্তৰ যোগেদি দেশৰ প্ৰধানমন্ত্ৰীৰ কাৰ্যালয়লৈকো পঠিওৱা হৈছিল। এই ক্ষেত্ৰতো আঙুলিয়াব পাৰি যে, উক্ত দাবীত ধাৰাবাহিক ভাবে গণতান্ত্ৰিক জনমত গঠনত উল্লেখিত দল, সংগঠন, শক্তি, ব্যক্তিৰ অৰিহনা আছিল। ইয়াৰ পৰৱৰ্ত্তী স্তৰত মহকুমা দুটাৰ পষ্ণায়ত, বিধান সভাৰ নিবাচনৰ লগত লোক সভা নিবাচনতো এই দাবীক ইচ্যু হিচাবে উত্থাপন কৰি আহিছিল উজনিৰ ৰাইজে। উল্লেখযোগ্য যে, ১৯৭৭চনত ডিব্ৰুগড় নাগৰিক সংঘয়ো প্ৰধানমন্ত্ৰীক এক স্মাৰকপত্ৰ যোগে ব্ৰহ্মপুত্ৰৰ ওপৰত দলঙৰ বাবে দাবী তুলিছিল। আনকি তদানীন্তন শাসকীয় কংগ্ৰেছ(ই) জনতা দলৰ অনেক সন্মানীয় নেতায়ো আমাৰ প্ৰচাৰ সংগঠনত বিভিন্ন ভাৱে সহায়-সমৰ্থন আগবঢ়াইছিল। এইটো আছিল সৱল জনমত গঠনৰ আন এটা দিশ।\n১৯৯৬ চনৰ লোক সভা নিবাচনৰ পাছত গঠন হৈছিল দিল্লীত যুক্ত ফ্ৰন্ট চৰকাৰ। অসম গণ পৰিষদ ফ্ৰন্টৰ অন্যতম অংশীদাৰ আছিল। যুক্ত ফ্ৰন্ট চৰকাৰত অ.গ.প. আৰু চি.পি.আই য়ে অংশ গ্ৰহণ কৰিছিল। কাজেই এই দুই দলৰ নেতৃবৃন্দই যুক্ত ফ্ৰন্ট চৰকাৰৰ শীৰ্ষ স্তৰত ৰাজ্যখনৰ উন্নয়ন আৰু সামুহিক স্বাথ জড়িত অধিকাৰৰ প্ৰশ্ন সমূহ উথ্বাপন কৰিবলৈ সুযোগ পাইছিল। সেই সুবিধা দলীয় নেত্বৃতৰ লগতে আমাৰ লোকসভাৰ সদস্য সকলো সক্ৰিয় আছিল। সেই সময়ত অসমৰ ৰাজনৈতিক বাতাৱৰণ আছিল “যথেষ্ট গৰম”। অসমৰ প্ৰতি ৰাষ্ট্ৰশক্তিৰ মাহী-আই সুলভ নীতিক লৈ সকলোৱে গৰিহণা দিয়াৰ লগতে গণতান্ত্ৰিক শক্তি সমূহৰ উপৰিও সশস্ত্ৰ পন্থা লোৱা সকলে সৃষ্টি কৰা পৰিৱেশে কেন্দ্ৰীয় চৰকাৰক কিছু নৰম হবলৈ বাধ্য কৰিছিল। সেয়ে পটভূমিত, যুক্ত ফ্ৰন্ট চৰকাৰৰ প্ৰধানমন্ত্ৰী দেৱ গৌড়া দেৱে দুজন মন্ত্ৰী পৰিষদৰ সদস্যক লৈ উত্তৰ পূবাষ্ণল ভ্ৰমণত আহিছিল। প্ৰধান মন্ত্ৰীয়ে অসমৰ সকলো ৰাজনৈতিক দলৰ প্ৰতিনিধিৰ উপৰিও শিক্ষাবিদ, বুদ্ধিজীৱি, সংবাদ সেৱাত জঢ়িত নেতৃস্হানীয় ব্যক্তি সকলৰ লিখিত, অ-লিখিত দৃষ্টিভংগী আৰু মতামত গ্ৰহণ কৰিছিল। ইয়াৰ ভিত্তিতে পৰৱত্তী স্তৰত “উত্তৰ –পূৰ্ৱাঞ্চলৰ ৰূপান্তৰ(Transformation North-East)”শিতানত কেন্দ্ৰীয় চৰকাৰে এখন বহল কৰ্মসূচীও গ্ৰহন কৰিছিল। সেই কৰ্মসূচীত আজিৰ বগীবিল দলংৰ বিষয়টো অন্তৰ্ভূক্ত হৈছিল। ইয়াত লখিমপুৰৰ তেতিয়াৰ সাংসদ অৰুণ শৰ্মা আৰু কেবিনেট কেন্দ্ৰীয় মন্ত্ৰীৰ দায়িত্ব পোৱা বীৰেন বৈশ্যই দিল্লীত সক্ৰিয় ভূমিকা পালন কৰিছিল। অসমৰ স্বাৰ্থত এই বিষয়ত প্ৰধানমন্ত্ৰী আৰু ৰেলমন্ত্ৰীক কমিউনিষ্ট নেতা তদানীন্তন কেন্দ্ৰীয় গৃহ মন্ত্ৰী ইন্দ্ৰজিত গুপ্ত আৰু কৃষি মন্ত্ৰী চতুৰানন মিশ্ৰয়ো সহযোগ কৰিছিল। ফলত, ইয়াৰ প্ৰাথমিক কাম হিচাবে ১৯৯৭চনত ধেমাজীৰ কুলাজানলৈ আহি প্ৰধান মন্ত্ৰী এইচ. ডি. দেৱ গৌড়াই ব্ৰহ্মপুত্ৰৰ ওপৰত চতুৰ্থখন ৰেলৱে তথা পথ দলং নিৰ্মাণৰ বাস্তৱিক পদক্ষেপ হিচাপে আধাৰশিলা স্হাপন কৰিলে আৰু বিস্তৃত প্ৰকল্প দাখিল কৰিবলৈ ৰেল বিভাগক নিৰ্দেশ দিয়ে। কাৰিকৰী অধ্যয়নৰ পাছত যেনিবা পূৰ্বৰ প্ৰস্তাৱিত কুলাজান-পূজাঘাটৰ সলনি 'কাৰেং চাপৰি-বগীবিল' সংযোগী স্থানতহে প্ৰকল্পৰ আচল স্থান হিচাবে নিৰূপিত হয়।\nউত্তৰ পূৰ্ৱাঞ্চলৰ ৰূপান্তৰ সাধনৰ উদ্দেশ্যত যুক্তৰাষ্ট চৰকাৰে লোৱা দীঘম্যাদী কাৰ্য্য ক্ৰমনিকাৰ অংশ ৰূপে ৰঙিয়াৰ পৰা জোনাই পৰ্য্যন্ত ব্ৰডগজ ৰেল লাইনৰ সম্পসাৰণ কৰা হৈছে। লগতে চিলাপথাৰৰ পৰা নতুন ব্ৰডগজ ৰেল লাইন ডিব্ৰুগড় হৈ তিনিচুকীয়া জিলাৰ সংলগ্ন অৰুনাচল ম্যানমাৰৰ সীমা পয্যন্ত সম্পসাৰন হব। তাৰোপৰি ভাৰত চৰকাৰৰ প্ৰস্তাৱ আৰু চুবুৰী্য়া এচিয়ান দেশ সমূহলৈ পথ সংযোগ কৰা আৰু ব্যৱসায়-বাণিজ্য, শিক্ষা-স্বাস্হ্য, সংস্কৃতিৰ ক্ষেএত পাৰম্পৰিক সহযোগিতা অধিকাৰ দৃঢ় কৰাৰ বাবে 'পূৱলৈ চোৱা নীতি' এতিয়া 'এক্ট ইষ্ট পলিচি'ৰ ৰূপ পাইছে।\nপ্ৰসংগক্ৰমে সংশ্লিষ্ট আটাইৰে জ্ঞাতাৰ্থে চমুকৈ কওঁ, বগীবিল দলংৰ নিমাৰ্ণ ৰেল আৰু পথ সংযোগ কৰাত অৰুনাচলৰ প্ৰাক্তন লোক সভাৰ সদস্য আৰু সংসদীয় সচিব ডাইং ইৰিং, অৰুনাচলৰ এসময়ৰ মুখ্যমন্তী গেগং আপঙৰ দৰে আমাৰ চুবুৰীয়া ৰাজ্যৰ নেতৃবৃন্দৰ অৰিহণা কম নহয়. আমি এই সুযোগতে সংশ্লিষ্ট সকলোকে সোৱঁৰিছো।\nস্বাধীনোত্তৰ ভাৰতত আমাৰ নাৰ্য অধিকাৰ আৰু নাৰ্য স্বাৰ্থক যথাৰ্থভাৱে প্ৰতিপন্ন কৰিবলৈ গণ-জাগৰণৰ আন্দোলন-সংগ্ৰাম সংগঠন কৰি ৰাষ্ট্ৰশক্তিৰ সৈতে মুখামুখি হব লগা হৈছে। অসম আন্দোলনো বহু কেইটা স্পৰ্শকাতৰ বিষয়ত তেনে আন্দোলনেই, তথাপি তাৰ ফলশ্ৰুতিত হোৱা অসম চুক্তিৰ ধাৰাবোৰ আজিও ৰাজনৈতিক সদিচ্ছাৰ অভাৱতে ৰূপায়িত হোৱা নাই। দেশৰ আন আন অংগ ৰাজ্যৰ দৰে আমাৰ অসমৰো সমবিকাশৰ প্ৰত্যাশা আছে আৰু নিশ্চিত ভাৱে থাকিব, তাৰ বাবে যিকোনো দাবীক সৱল ভাৱে গৃহীত কৰাবলৈ লাগিব গণ-সংগঠন ভিত্তিক জনজাগৰণো, তেহে ৰাজনৈতিক নেতৃত্বৰ পৰা সিবোৰ আদায় কৰাটো সম্ভৱ হৈ উঠিব।\nপ্ৰকল্পৰ কাৰিকৰী অধ্যয়ন আৰু ডিজাইন আদিৰ বাবেই প্ৰায় পাঁচ বছৰৰো অধিক সময় লাগিল ৰেলৱে বিভাগৰ, তাৰে ভিতৰত পূৰ্বতে বিশেষ বাট-পথ নথকা অঞ্চললৈ ৰাস্তা-ঘাট, দলঙ নিৰ্মাণ, লুইতক প্ৰকল্পৰ খাতিৰত চপাই অনাকৈ গাইড বান্ধ নিৰ্মাণকে ধৰি বিভিন্ন কামৰ বাবেও অধ্য়য়ন, পৰিকল্পনাৰ প্ৰয়োজন হ'ল। অৱশেষত 'চাইনিং ইণ্ডিয়া'ৰ ধ্বজবাহক ৰূপে তদানীন্তন প্ৰধানমন্ত্ৰী অটল বিহাৰী বাজপেয়ীয়ে ডিব্ৰুগড়ত আনুষ্ঠানিক ভাৱে 'বগীবিল প্ৰকল্প'ৰ নিৰ্মাণকাৰ্যৰ শুভাৰাম্ভ কৰিলে ২০০২ চনত। বাজপেয়ী চাহাবক ডিব্ৰুগড়লৈ অনাত সৰ্বানন্দ সোনোৱালে আগভাগ লৈছিল। কিন্তু তাৰ পাছতো প্ৰকল্পটোৰ গতি লেহেমীয়া হ'ল। ৰেলৱে বিভাগে সময়ৰ সৈতে বাঢ়ি অহা প্ৰকল্প ব্যয়ৰ বাবে যথোপোযুক্ত পুঁজি মুকলি কৰি নিদিয়াৰো অভিযোগ উঠিল। সেয়ে দাবী উঠিবলৈ ধৰিলে যে, বগীবিল প্ৰকল্পক ৰাষ্ট্ৰীয় প্ৰকল্প ঘোষণা কৰিব লাগে। অসমৰ গণ-সংগঠন সমূহৰ দাবীক এইবাৰ চৰকাৰে অৱজ্ঞা কৰিব নোৱাৰিলে আৰু প্ৰধানমন্ত্ৰীৰ দায়িত্বত থকা অসমৰ ৰাজ্য সভাৰ প্ৰতিনিধি ডঃ মনমোহন সিঙে ২০০৭ চনত ইয়াক ৰাষ্ট্ৰীয় প্ৰকল্পৰ মৰ্যদা দি পুঁজিৰ আৱণ্টনৰ প্ৰক্ৰিয়াটো সুচল কৰি তুলিলে। সিঙে অসম চুক্তিৰ আধাৰত নিৰ্মাণ হব লগা গেছ ক্ৰেকাৰ প্ৰকল্পটোকো প্ৰায় ৫০০০ কোটিৰ কেন্দ্ৰীয় চৰকাৰৰ পুঁজি দিয়াৰ ফলতহে ই বৰ্তমানৰ ৰূপ লাভ কৰিবলৈ সক্ষম হ'ল। ২০০৭ চনতে ডঃ সিঙেই ব্ৰহ্মপুত্ৰ পলি-ক্ৰেকাৰ লিমিটেডৰ বৰ্তমানৰ স্থানত নিৰ্মাণ কাৰ্যৰো শুভাৰম্ভ কৰিছিল।\nযদিও বগীবিল দলঙৰ বাবে পাথৰ অনা, ৰঙিয়াৰ পৰা মুকংচেলেঙলৈ ব্ৰডগজলৈ ৰূপান্তৰ, মাটি অধিগ্ৰহণ, দলঙ নিৰ্মাণ, নতুন ঘাইপথ নিৰ্মাণ আদিৰ কাম ভাগে ভাগে চলি আছিল, সেয়া আছিল সময়খৰচী আৰু দেখাত অতি লেহেমীয়া, কিন্তু গোটেই আন্তঃগাঁঠনিৰ ৰূপান্তৰৰ প্ৰকল্পটোক একেলগে চালে ই কম বিশাল নহয়! কিন্তু এটা কথা বেছি ভাগ লোকেই নাজানে যে, মূল দলঙৰ কামৰ বাবে হিন্দুস্তান কনষ্ট্ৰাকচন কোম্পানীয়ে লাভ কৰা নিবিদাৰ কাম আচলতে ফাইলতে পৰি আছিল আৰু এয়া ২০১২ বৰ্ষতহে সেই নিবিদাৰ কাম সেই কোম্পানীক প্ৰদান কৰা হয়। ২০১৪ চনত কেন্দ্ৰত ২০১৬ চনত ৰাজ্যত বিজেপি চৰকাৰ অহাৰ পাছত গেছ ক্ৰেকাৰৰ কামো সম্পূৰ্ণ হৈ উঠে আৰু নৰেন্দ্ৰ মোদী ডাঙৰীয়াই শুভ উদ্বোধন কৰাৰ 'সৌভাগ্য' লাভ কৰে। কংগ্ৰেছ চৰকাৰৰ দীৰ্ঘদিনীয়া শাসনৰ কালত বগীবিল দলঙৰ মূল আন্তঃগাঁঠনিমূলক কামৰ বেছি ভাগ সম্পন্ন হৈছিল যদিও, সেয়া একেবাৰেই তৃণমূলীয় কাম আছিল বাবে চকুত পৰা নাছিল। ২০১৪ ৰ পাছত মূল দলঙৰ আই-বিমৰ কাম আৰম্ভ হোৱাৰ লগে লগেই, দলঙৰ কাম-কাজ চকুত লগা হৈ উঠিল আৰু এক তৰান্বিত ৰূপত ৰাইজৰ চকুত ধৰা দিলে। অৱশেষত অহা ২৫ তাৰিখে বৰ্তমানৰ প্ৰধানমন্ত্ৰীয়ে দেশৰ দীৰ্ঘতম ৰেল তথা পথৰ একত্ৰ দলঙ ৰূপে এই দলঙক ৰাইজৰ সেৱাত উচৰ্গা কৰিব।\nদেশৰ কোনো এটা অঞ্চলত ৰেলপথ, পথ, দলঙ আদিৰ নিৰ্মাণ হ'লে ই দেশৰ বাবে দেশবাসীৰ বাবে সম্পদ হিচাবে স্বীকৃত হব, আৰু হৈয়ো আহিছে। দেশৰ উন্নয়নৰ কৰ্ম-প্ৰক্ৰিয়া এটা ধাৰাবাহিক কৰ্ম-প্ৰক্ৰিয়া। ইয়াক সাময়িক ভাৱে ক্ষমতাত থকা বিশেষ দলে আছুতীয়া কৰি 'কৃৰ্তিত্ব' কৰাটো উচিত-নে-অনুচিত সেয়া ৰাইজেই বিচাৰ কৰিব। এই ক্ষেত্ৰত 'জৱকা মাৰি সকলো শ্ৰেয় মোৰ' বুলি কোৱাৰ মানসিকতাৰ সলনি গোটেই প্ৰক্ৰিয়াটোহে ৰাইজে বুজা উচিত। গণতন্ত্ৰত একোটা দাবীক প্ৰথমবাৰৰ বাবে স্মাৰক পত্ৰত স্থান দিয়াৰ পৰা ৰাষ্ট্ৰশক্তিৰ অনুমোদন লাভ কৰা, ৰূপায়ণৰ দীৰ্ঘ কাৰিকৰী প্ৰক্ৰিয়া, সমান্তৰালভাৱে পুঁজি যোগানৰ নিশ্চিতিৰ পৰা নিৰ্দিষ্ট সময়ৰ ভিতৰতে প্ৰকল্পক সমাপন কৰাকে ধৰি কেইবাটাও স্তৰৰ কথা সেই বাবেই ইয়াত আলোচনা কৰা হৈছে। যি কি নহওক, বুৰঞ্জীৰ ভেটিতে ভৱিষ্যত গঢ়াৰ বাস্তৱতাক স্বীকাৰ কৰি লৈ উজনিৰ ৰাইজৰ এটি দীৰ্ঘদিনীয়া সপোনে বাস্তৱ ৰূপ পোৱাত অতিশয় আনন্দিত হৈছো আৰু এই সফলতাই যে গণতান্ত্ৰিক দাবীক শান্তিপূৰ্ণ ভাৱেই গণতান্ত্ৰিক প্ৰক্ৰিয়াৰেই সফলকাম কৰাটো সম্ভৱ, এয়াও বগীবিল দলঙ প্ৰকল্পই যে প্ৰতিপন্ন কৰিলে, সেই কথাও কিন্তু নিশ্চিত।\nলেখক অসমৰ এগৰাকী প্ৰবীণ বাওঁপন্থী নেতা তথা কৃষক সংগঠক\nTags # ARTICLE # bhogeswar-Dutta # MONOR KATHA # MONOR-KATHA # প্ৰৱন্ধ # ভোগেশ্বৰ দত্ত # মনৰ কথা # মনৰ-কথা\nBy xukhdukh.com on December 20, 2018


দুখীয়াৰ ভগৱান চনু সুদলৈ ব্যক্তিগত খণ্ডৰ বিমান কােম্পানীৰ ব্যতিক্ৰমী কৃতজ্ঞতা জ্ঞাপন! - NEWS8 NE\nদুখীয়াৰ ভগৱান চনু সুদলৈ ব্যক্তিগত খণ্ডৰ বিমান কােম্পানীৰ ব্যতিক্ৰমী কৃতজ্ঞতা জ্ঞাপন!\nMarch 20, 2021\t0\tBy NEWS DESK\nনিউজ ডেস্ক। কৰােনা মহামাৰীৰ সময়ত চৰকাৰে বলৱৎ কৰা তলাবন্ধৰ সময়ত লাখ লাখ দৰিদ্ৰ, অসহায় লোকক সহায় কৰি দুখীয়াৰ ভগৱান হিচাপে স্বীকৃতি লাভ কৰা জনপ্ৰিয় অভিনেতা চনু সুদলৈ এইবাৰ বিৰল সন্মান প্ৰদান কৰিলে স্পাইচ জেট বিমান কৰ্তৃপক্ষই।\nস্পাইচ জেটৰ Boeing 737 বিমান খনৰ বহিঃ ভাগত চনু সুদৰ এক ডাঙৰ ফটো লগাই দিলে বিমান কৰ্তৃপক্ষই। মানৱ দৰদী অভিনেতাজনে মহামাৰীৰ সময়ত লোৱা পদক্ষেপৰ বাবে এইয়া তেওঁৰ প্ৰতি কৃতজ্ঞতা বুলি জনায় কৰ্তৃপক্ষই।\nএই সন্দৰ্ভত স্পাইচ জেট বিমান কৰ্তৃপক্ষই জনায় যে, “তেওঁক ধন্যবাদ দিবলৈ আমাৰ লগত একোৱেই নাই। তেওঁৰ অৱদানক স্বীকৃতি দিবলৈ আমাৰ এইয়া এক ক্ষুদ্ৰ প্ৰয়াসহে মাত্ৰ। আপোনাৰ সকলোবোৰৰ বাবেই ধন্যবাদ চনু। আপুনি আমাৰ লগতে আন দহজনৰ বাবে প্ৰেৰণা। আমি আপোনাৰ দৰে অসাধাৰণ ব্যক্তিৰ সহযোগী হবলৈ পায় গৌৰৱান্বিত।”\nস্পাইচ জেট বিমান কৰ্তৃপক্ষই এই সন্দৰ্ভত টুইটাৰত এক ভিডিঅ’য়ো শ্বেয়াৰ কৰিছে।\nউল্লেখ্য যে নিজৰ এই কৰ্মৰ বাবে পূৰ্বতে চনুৱে কৈছিল যে, “মই চিনেমাত বহুতো বিশেষ ভূমিকাত অভিনয় কৰিছো। কিন্তু মহামাৰীৰ সময়ত মই লোৱা ভূমিকা মোৰ কেৰিয়াৰৰ অত্যন্ত গুৰুত্বপূৰ্ণ ভূমিকা আছিল। যেতিয়া মহামাৰী আৰম্ভ হৈছিল, তেতিয়া মই ভাবিছিলো মই কিবা এটা কৰিব লাগে, কিন্তু মই তথ্যহীন আছিলো।”\nথানেত ৩৫০ জন শ্ৰমিকে তেওঁক ১০ দিনৰ বাবে খাদ্য যোগান ধৰিবলৈ অনুৰোধ কৰা কথাই তেওঁক ভব ই তুলিছিল। যিসকলে খোজ কাঢ়ি কৰ্ণাটকলৈ যাবলৈ বিচাৰিছিল। তেওঁ এনে লোকক পৰিবহন আৰু খাদ্যৰ সহায়ৰ বাবে বিভাগীয় কৰ্তৃপক্ষৰ লোককো লগ ধৰিছিল।\nতেওঁ লগতে কৈছিল যে, তেওঁ আৰ্তজনক সহায়ৰ বাবে এক ট’ল ফ্ৰী নম্বৰ মুকলি কৰিছিল। তেওঁৰ ফোন আৰু ই-মেইলত ধাৰাষাৰ খবৰ আহিছিল। তেওঁ মেনেজাৰক নিৰ্দেশ দিছিল যাতে কোনো ফোন কলেই ৰিছিভ নোহোৱাকৈ নাথাকে। তেওঁ ৭.২৬ লাখ লোকক ঘৰলৈ যোৱাৰ ক্ষেত্ৰত সহায় কৰিছিল। ইয়াৰোপৰি তেওঁলৈ বহুতো বিদেশত অধ্যয়ন কৰি থকা শিক্ষাৰ্থীয়েও ফোন কৰি সহায় বিচাৰিছিল। সেই অনুসৰি কিৰ্গিস্তান, উজবেকিস্তান, কাজাখাস্তান, গৰ্জীয়া, ৰাছিয়া আৰু ফিলিপিনছৰ পৰা চাৰে চৈধ্য হাজাৰ শিক্ষাৰ্থীক ঘৰলৈ আনিছিল।\nসকলো শ্ৰমিক ঘৰলৈ ঘূৰি গৈ তেওঁলৈ ফোন কৰি চাকৰি বিচাৰিছিল। তেওঁ প্ৰায় ৫০ লাখ আবেদন লাভ কৰিছিল। তেওঁ বহুতৰ লগত কথা পাতি ২ লাখ লোকক চাকৰি দিছে বুলি কৈছিল।\nসুৰা সৰবৰাহকাৰীৰ অভিনৱ কৌশল দেখি হতবাক আনন্দ মহিন্দ্ৰা! ক’লে এই কথা…\nআগ্নেয়গিৰিৰ পৰা লাভা নিৰ্গত হোৱাৰ অপূৰ্ব দৃশ্য বন্দী ড্ৰােন কেমেৰাত! ভাইৰেল ভিডিঅ’\nমৰ্মান্তিক! বাছ আৰু অটােৰিক্সাৰ সংঘৰ্ষত ১২ অংগনৱাড়ী কৰ্মীসহ ১৩ জনৰ মৃত্যু\nঅনলাইনত অৰ্ডাৰ কৰিছিল হেডফােন, ঘৰলৈ আহিল শিলৰ টুকুৰা!\nৰাখে হৰি… ব্যস্ত ৰাজপথত চলন্ত গাড়ীৰ পৰা হঠাতে বাহিৰলৈ ওলাই পৰিল কণমানি শিশু, তাৰ পিছত…\nআজব ঘটনা! প্ৰকৃত গৰাকীক চিনাক্ত কৰিবলৈ সম্পন্ন হ’ল পােহনীয়া কুকুৰৰ DNA পৰীক্ষা


AXD 236: 15TH JUNE 2013 - অসমীয়াৰ সুখ-দুখ\nHome Unlabelled AXD 236: 15TH JUNE 2013\nআজিৰ সংখ্যাৰ সমলঃ\n২. সংসাৰৰ তিতা মিঠাৰেঃ ৰসাল হিতোপদেশ\n৩. মহৎ লোকৰ ৰসাল উক্তিঃ জৰ্জ বানাৰ্ড শ্বৰ উক্তি\n৪. হলৌচোলা ডিজাইনতঃ মন যায় আৰু জুবিনৰ জখলা\n৫. জুতি লগা আখলতঃ মেকাৰেল বা বাঙ্গৰা মাছৰ ব্যঞ্জন\nআহি আছেঃ যি কথা নহয় সঁচা, লোকেল গুজৱ.কম, জীৱনৰ অনুভৱ আদি\nশেহতীয়া আকৰ্ষণীয় আপডেট


প্ৰকৃতি বনাম বিজ্ঞান — Vikaspedia\nবিজ্ঞানৰ বিকাশ আৰু তৎক্ষণাৎ আধুনিক হোৱাৰ হেঁপাহত আজি সমগ্ৰ বিশ্ব ব্যস্ত, য’ত অন্যান্য বহু কথা গৌণ বা উপেক্ষিত। যাৰ বাবেই হয়তো মানৱসৃষ্ট বিজ্ঞানে প্ৰতিটো মুহূৰ্ততে ‘মইবৰ’ ভাবেৰে প্ৰকৃতিক পদে পদে প্ৰত্যাহ্বান জনাই দোপতদোপে আগবাঢ়ি যোৱাৰ অবিৰত প্ৰয়াস কৰি আছে। বহুক্ষেত্ৰত বিজ্ঞান সফলো হৈছে। পুৱা শোৱাপাটী এৰাৰে পৰা পুনৰ নিশা টোপনিতো বিজ্ঞানে কৃত্ৰিমতাৰ জীপাল ৰসত আমাক অদ্ভুত আৰু বিচিত্ৰ উপায় তথা সঁজুলিৰে নিশ্চিতভাবেই যে জীৱন ধাৰণ প্ৰক্ৰিয়াত আলোড়নৰ সৃষ্টি কৰিছে, সেয়া নি:সন্দেহে স্বীকাৰ কৰিব লাগিব। প্ৰাকৃতিক জীৱৰ দৰে হুবহু একে চাৰিত্ৰিক আৰু শাৰীৰিক গঠনৰ জীৱ(ক্ল’ন)সৃষ্টি কৰাৰে পৰা নেন’টেকন’লজি, নিউক্লিয়াৰ শক্তি তথা চন্দ্ৰলৈ মানুহ আৰু মংগল গ্ৰহলৈ কৃত্ৰিম উপগ্ৰহ ক্ষেপণ কৰি বিভিন্ন আলোকচিত্ৰ সংগ্ৰহেৰে বিজ্ঞানে সঁচাকৈয়ে প্ৰকৃতিৰ একমাত্ৰ যোগ্য প্ৰতিদ্বন্দ্বীৰ আসনখন অলংকৃত কৰিছিল। পিচে সময় গতিশীল। পৰিৱৰ্তিত সময়ৰ লগত বিজ্ঞানৰ এই জয়যাত্ৰা অপ্ৰতিৰোধ্য হৈ নাথাকিল বা অনাগত দিনতো হয়তো প্ৰকৃতিক বশ কৰাৰ বিজ্ঞানৰ যি প্ৰয়াস, সেয়া সম্ভৱ নহ’ব। কেইটামান উদাহৰণ কিম্বা পৰিঘটনাৰ ওপৰত আলোকপাত কৰিলেই সেই কথাবোৰ স্পষ্ট হৈ পৰিব যেন ধাৰণা হয়। ২০০৪ চনৰ ২৬ ডিচেম্বৰ। যিটো দিনত পোনপ্ৰথমবাৰৰ বাবে প্ৰকৃতিৰ হাতত বিজ্ঞানক্ষেত্ৰ জিকি জিকিও হাৰি যোৱাটো এক প্ৰকাৰে স্পষ্ট হৈ পৰিছিল। বতৰৰ লগতে অন্যান্য দুৰ্যোগৰ আগলি বতৰা দিব পৰা বা দিবলৈ চেষ্টা কৰা বিজ্ঞানে সেইবাৰ কিন্তু প্ৰকৃতিৰ ধ্বংসলীলা ‘ছুনামি’ৰ ভূটোকে নাপালে। যিটো সময়ত মংগল হেন গ্ৰহত মানুহ তথা পৃথিৱীস্থ বিভিন্ন জীৱৰ দৰে জীৱন থকাৰ দাবী কৰিব পাৰিছে, বিজ্ঞানৰ তেনে এক গৌৰৱময় সময়ত প্ৰকৃতিৰ এনে ধ্বংস যজ্ঞৰ উমান নোপোৱাটো সঁচাকৈয়ে বিজ্ঞানৰ বাবে এক লজ্জ্জাজনক কথা। বিজ্ঞানে যদি সামান্যকণো ইয়াৰ কিবা উমান পালেহেঁতেন, তেনেহ’লে অবাঞ্চিত তেনে এক ধ্বংসলীলাই এনেকৈ ধ্বংসৰ বিভীষিকা কৰি পৃথিৱীবাসীক আতংকিত কৰিব নোৱাৰিলেহেঁতেন। হয়, এয়া ইণ্ডোনেছিয়া, জাপান, থাইলেণ্ড, মালয়েছিয়া, মালদ্বীপ, শ্ৰীলংকা আৰু ভাৰতৰ বিভিন্ন ঠাইত ত্ৰাহি মধুসূদন দেখুৱাই যোৱা বীভৎস সেই ‘ছুনামি’ৰ কথাকে কোৱা হৈছে। আজি অপ্ৰিয় যেন লাগিলেও এয়া সত্য যে বিজ্ঞানৰ অহংকাৰ ধূলিসাৎ কৰি প্ৰকৃতিয়ে প্ৰচণ্ড চৰ শোধাই অপদস্থ কৰাৰ এনে উদাহৰণ আৰু বহুতো আছে, য’ত চকুৰ পলকতে নি:শেষ হৈ গ’ল দুই লক্ষাধিক মানুহ, বহু লক্ষ লক্ষ জীৱ-জন্তু। ধ্বংস হ’ল বহুতো ঘৰ-গাড়ী, কল-কাৰখানা। ধ্বংস হ’ল অজস্ৰ সম্পদ। কিছুদিন ভাবিলো, চিঞৰ-বাখৰ কৰিলো আৰু পাহৰিলো। গতিশীল সময়ে সকলো বিভীষিকা পাহৰাই আমাক আকৌ বিজ্ঞানৰ বহতীয়া কৰিলে। প্ৰকৃতিৰ ওপৰত আমাৰ অত্যাচাৰ কমক চাৰি দুগুণে চৰিবলৈহে ধৰিলে। পিচে ১৬ জুন, ২০১৩ ত উত্তৰাখণ্ডৰ বহল বুকু মহটিয়াই যোৱা প্ৰলয়ংকৰী সেই বানপানী আৰু ভূমিস্খলনে যেতিয়া প্ৰায় ৬,০০০ লোকৰ প্ৰাণ নাশ কৰি প্ৰায় ৪,২০০ খন গাঁও বিধ্বস্ত কৰি পেলালে, তেতিয়া আমি আকৌ এবাৰ ভাবিলো প্ৰকৃতিৰ কথা। প্ৰকৃতিৰ এই ৰুদ্ৰৰূপ কিয়? পুনৰ চিঞৰ-বাখৰ। পৰিবেশ সংৰক্ষণ হ’ব লাগে, উন্নয়ন বহনক্ষম হ’ব লাগে, গ্লোবেল ৱাৰ্মিং, ক্লাইমেট চেঞ্জৰ লগত মোকাবিলা কৰিব পৰাকৈ নিজকে প্ৰস্তুত কৰিব লাগে। পিচে কিমান দিন? আকৌ সেই একেই- গালো বালো খোলাকটিৰ তাল। সময়ৰ লগত সকলো জঁই পৰিল। আমি আকৌ ব্যস্ত হৈ পৰিলো ব্যক্তিগত, পাৰ্থিৱ কাম-কাজত। কিন্তু আমাৰ জীৱন ধাৰণৰ আটাইতকৈ গুৰুত্বপূৰ্ণ বিষয়টোৰ পৰা আমি নিজকে আঁতৰাই আনিলো, বহু দূৰ। Who cares for the nature। এই মনোভাবেৰে আকৌ বিজ্ঞানৰ বহতীয়া হৈ প্ৰাকৃতিক সম্পদবোৰক ব্যৱহাৰ কৰাৰ পৰিৱৰ্তে দুৰ্ব্যৱহাৰ কৰাত পুনৰ লাগি গ’লো। ২৫ এপ্ৰিল, ২০১৫, নেপাল। আকস্মিক ভূমিকম্পত প্ৰায়ে ৮,৯৬৪ জনৰ মৃত্যু। প্ৰায়ে ২১,৯৫২ জন ঘূণীয়া আৰু প্ৰায় ৩৫ লাখ মানুহ গৃহহীন হ’ল। এইবোৰ আচলতে কিহৰ ইংগিত? আজি আমি যদিও প্ৰাকৃতিক ধ্বংসলীলাক আকস্মিকভাৱে ঘটা ঘটনা বুলি ভাবিছো, কিন্তু নহয়, এইবোৰ প্ৰকৃততেই আকস্মিকভাৱে ঘটা ঘটনা নহয়। এই পৃথিৱীত আগতেও বিভিন্ন প্ৰাকৃতিক দুৰ্যোগ হৈছিল। কিন্তু আজি ইয়াৰ মাত্ৰা আৰু পৰিমাণ ইমান বেছি আৰু ভয়ংকৰ কিয়? ইয়াৰ বাবে দায়ী কোন? এনে প্ৰশ্নবোৰৰ উত্তৰ আমাৰ অজ্ঞাত নহয়। অথচ আজিও আমি ‘কাউৰী’ এটা হাতত লৈ ‘কুলি’ বুলি ভাবি উল্লাসত উন্মাদ হৈ পৰিছো। কিন্তু কিয়? দুই-এজনে বা দুই-এটা সংগঠনে এই কথাবোৰ নভবা নহয়, কিন্তু কেইজনমান মুষ্টিমেয় ব্যক্তিয়ে মাথোঁ যত্নহে কৰিব পাৰে, পিচে প্ৰকৃত ফলাফল লাভ কৰিবলৈ হ’লে সমাজৰ প্ৰতিটো শ্ৰেণীৰ প্ৰতিজন ব্যক্তিয়েই এই কথাবোৰ অনুধাৱন কৰি আগবাঢ়ি আহিব লাগিব। কিয়নো আজি আমাৰ ভৱিষ্যৎ আমাৰেই হাতত। এইখিনিতে ‘সেউজী ধৰণী দা গ্ৰীণ আৰ্থ’-এ গুৱাহাটী আৰু অসমৰ অন্যান্য ঠাইবোৰত প্ৰদূষণৰ বাবে আমাৰ জনস্বাস্থ্য কেনেদৰে প্ৰভাৱিত হৈছে, তাৰ কিছু তথ্য বিচাৰি বি বৰুৱা কেন্সাৰ চিকিৎসালয় আৰু গুৱাহাটী চিকিৎসা মহাবিদ্যালয়ত আবেদন কৰা আৰ টি আই আবেদনৰ কিছু প্ৰাসংগিক কথা ইয়াতে উল্লেখ কৰাৰ মানস কৰিছো। তথ্যমতে ২০০৮, ২০০৯, ২০১০ আৰু ২০১১ চনত বি বৰুৱা কেন্সাৰ চিকিৎসালয়ত পঞ্জীভূত হোৱা কৰ্কট ৰোগীৰ সংখ্যা ক্ৰমে ৮১৪২, ৮২২, ৮৪৩৩ আৰু ৮৭০৭ জন, ২০১০-১২ চনত ২০৩ টা শিশুৰ দেহত কৰ্কট ৰোগ চিনাক্ত কৰা হৈছে বুলি তেওঁলোকে প্ৰকাশ কৰিছে। কৰ্কট ৰোগীৰ এই ক্ৰমবৰ্ধিত সংখ্যাত আমাৰ দূষিত পৰিবেশে বিশেষ অৰিহণা যোগাইছে বুলি তেওঁলোকে আমাক জানিবলৈ দিয়ে। গতিকে এতিয়া আমি কৰিব লাগিব কি? বিকাশ আৰু উন্নয়নৰ গতি অপ্ৰতিৰোধ্য। কিন্তু এই বিকাশ আৰু উন্নয়ন কাৰ বাবে? যদি আমাৰ বাবেই হয়, তেনেহ’লে, তেনে বিকাশ আৰু উন্নয়নৰ লগত আমি সহবাস কৰিবলৈ হ’লে আমাক সুস্থ প্ৰকৃতি আৰু সেউজীয়া পৰিবেশ নালাগিব জানো? কিন্তু আজি প্ৰকৃতি যে ৰুগ্ন, পৰিবেশ যে প্ৰদূষিত। আমি সকলোৱে সকলোৱে ৰুগীয়া আইক যেনেকৈ বিছনাত পেলাই নথওঁ, ঠিক তেনেকৈ ৰুগ্ন প্ৰকৃতিকো আমি বেছিদিন এনেকৈ ৰোগশয্যাত এলাগী কৰি পেলাই থ’ব নোৱাৰো।\nলিখক: সত্যৰঞ্জন বৰা, অসমীয়া প্ৰতিদিন।


ৰোমান সাম্ৰাজ্য - অসমীয়া ৱিকিপিডিয়া\nপ্ৰায় 330 – 1453 (Eastern) →\n- 390 AD 44,00,000 km2 (16,98,849 sq mi)\nৰোমান সাম্ৰাজ্য (ইংৰাজী: Roman Empire) (লেটিন: Imperium Rōmānum , সাঁচ:IPA-la পৌৰাণিক আৰু মধ্যযুগীয় গ্ৰীক ভাষা: Βασιλεία τῶν Ῥωμαίων Basileia tōn Rhōmaiōn) হৈছে ৰোমান স্বৰাজোত্তৰ কালৰ সভ্যতা। ৰোমান সাম্ৰাজ্যখন এজন সম্ৰাটৰ নেতৃত্বত থকা চৰকাৰৰ দ্বাৰা পৰিচালিত হৈছিল আৰু ৰোমান সাম্ৰাজ্যৰ শাসনাধীন অঞ্চলসমূহ মেডিটেৰেনিয়ান সাগৰৰ চাৰিওফালে ইউৰোপ, আফ্ৰিকা আৰু এচিয়ালৈকে বিস্তৃত আছিল। ইয়াৰ আগেয়ে গৃহযুদ্ধ আৰু ৰাজনৈতিক সংঘাতৰ ফলত ৰোমত বিৰাজমান ৫০০ বছৰীয়া ৰোমান প্ৰজাতন্ত্ৰত প্ৰবল অস্থিৰতাৰ সৃষ্টি হয়। এই কালছোৱাত জুলিয়াচ ছীজাৰক স্থায়ী ডিক্টেটৰ বা ন্যায়পালিকা হিচাপে নিযুক্তি দিয়া হয়। খ্ৰী:পূ: ৪৪-ত তেওঁক কেইজনমান ষড়যন্ত্ৰকাৰীয়ে হত্যা কৰে। ফলস্বৰূপে গৃহযুদ্ধ আৰু হত্যালীলা অব্যাহত থাকে। ছীজাৰৰ তোলনীয়া পুত্ৰ অক্টাভিয়ানে খ্ৰী:পূ: ৩১-ত এক্টিয়ামৰ যুদ্ধত মাৰ্ক এণ্টনী আৰু ক্লিঅ’পেট্ৰাক পৰাজিত কৰে। ইয়াৰ পিছত অক্টেভিয়ান অদমনীয় হৈ উঠে আৰু খ্ৰী:পূ: ২৭ ত ৰোমান ছিনেটে তেওঁক আনুষ্ঠানিকভাৱে অসীম ক্ষমতা দিয়াৰ লগতে অগষ্টাছ উপাধি প্ৰ্দান কৰে। ইয়াৰ লগে লগে ৰোমান প্ৰজাতন্ত্ৰৰো যৱনিকা পৰে।\nক’ম’ডাছৰ ৰাজত্বকালত অস্থিৰতা আৰু পতনোন্মুখ গতি পুনৰ আৰম্ভ হয় আৰু ১৯২ চনত তেওঁ হত্যাৰ বলি হয়। ইয়াৰ পিছত ছেপ্টিমাচ চেভেৰাছ সম্ৰাট হয়। আলেকজেণ্ডাৰ চেভেৰাছৰ হত্যাৰ পিছত ৰোমান ৰাজনৈতিক ক্ষেত্ৰখনত প্ৰবল অস্থিৰতাৰ সৃষ্টি হয় আৰু ৰোমান ছিনেটে মাত্ৰ ৫০ বছৰৰ ভিতৰত ২৬ জন লোকক সম্ৰাট ঘোষণা কৰে। ডিঅ’ক্লেটিয়ানৰ শাসনকালত দেশখন চাৰিতা ভাগত ভাগ কৰি প্ৰত্যেকটো ভাগতে একোজন নিৰ্দিষ্ট শাসনকৰ্তা নিয়োগ কৰা হয় আৰু ইয়াৰ ফলস্বৰূপে দেশলৈ পুনৰ সুস্থিৰতা ঘূৰি আহে। প্ৰথম কনষ্টেণ্টাইনৰ শাসনকালত গৃহযুদ্ধ নিৰ্মূল কৰা হয় আৰু প্ৰতিদ্বন্দ্ব্ব্বীসকলক পৰাভূত কৰি তেওঁ একচ্ছত্ৰী সম্ৰাট হিচাপে অধিষ্ঠিত হয়। কনষ্টেণ্টাইনে ৰোমান ৰাজধানী বিজেণ্টাইনলৈ স্থানান্তৰ কৰে আৰু তেওঁৰ সন্মানাৰ্থে কনষ্টাণ্টিন’পল হিচাপে ঠাইখনৰ নতুন নামকৰণ কৰা হয়। তেওঁ খ্ৰীষ্টিয়ান ধৰ্ম গ্ৰহণ কৰে যি পিছলৈ ৰাষ্ট্ৰধৰ্ম হিচাপে থিতাপি লয়। সাম্ৰাজ্যৰ পূৰ্বীয় অঞ্চলটো বিশ্বৰ এক অগ্ৰণী শক্তি হিচাপে পৰিগণিত হয়। একত্ৰ ৰোমান সাম্ৰাজ্যৰ শেষৰজন সম্ৰাট প্ৰথম থিয়’ড’চিয়াছৰ মৃত্যুৰ পিছত ক্ষমতাৰ অপব্যৱহাৰ, গৃহযুদ্ধ, বহিৰাগতৰ আগ্ৰাসন, অৰ্থনৈতিক মন্দাৱস্থা আদি কাৰণত ৰোমান সাম্ৰাজ্যৰ আধিপত্য ক্ৰমাৎ হ্ৰাস পাবলৈ ধৰে। ৪৮০ চন মানতে সাম্ৰাজ্যৰ পশ্চিম অংশৰ পতন হোৱাৰ বিপৰীতে ১৪৫৩ চনত ইয়াৰ পূব প্ৰান্তৰো পতন ঘটে।\nৰোমান সাম্ৰাজ্য অৰ্থনৈতিক, সাংস্কৃতিক, ৰাজনৈতিক আৰু সামৰিক ক্ষেত্ৰত সেই সময়ৰ আটাইতকৈ শক্তিশালী আৰু সমৃদ্ধিশালী সাম্ৰাজ্যসমূহৰ অন্যতম আছিল। ই আছিল ধ্ৰুপদী কালৰ বৃহত্তম সাম্ৰাজ্যসমূহৰ এখন। চৰম শিখৰত থকা কালত ইয়াৰ মাটিকালি আছিল ৫০ লাখ বৰ্গ কিলোমিটাৰ আৰু প্ৰায় ৭ কোটি লোকেৰে ই বিশ্বৰ জনসংখ্যাৰ ২১% ক ধাৰণ কৰি আছিল। ৰোমান সাম্ৰাজ্যৰ বিস্তৃতি আৰু স্থায়িত্বই লেটিন আৰু গ্ৰীক ভাষা, সংস্কৃতি, ধৰ্ম, আৱিষ্কাৰ, স্থাপত্য, দৰ্শন, আইন আৰু চৰকাৰ গাঁথনিৰো বিস্তৃতি আৰু স্থায়িত্ব নিশ্চিত কৰিছিল।\nশিল্পকলাৰ দিশত ৰোমানসকল যথেষ্ট আগবঢ়া আছিল। ৰোমান স্থাপত্য, বিজয় স্মাৰক বা মুদ্ৰাসমূহত খোদিত চিত্ৰসমূহ সম্ৰাটসকলৰ দৰ্শনৰ এক প্ৰতিফলন হিচাপে নাইবা ঐতিহাসিকভাৱে গুৰুত্বপূৰ্ণ বুলি সততে বিশ্লেষণ কৰা হয়। সৰ্বজনীন স্নানাগাৰসমূহত উচ্চখাপৰ প্ৰাচীৰ চিত্ৰ, ৰোমান মোজাইক, ভাস্কৰ্য আৰু আভ্যন্তৰীন সাজ-সজ্জা দেখিবলৈ পোৱা গৈছিল। ধৰ্মীয় কাম-কাজ, সৎকাৰ কৰ্ম, বেপাৰ-বণিজ আৰু ঘৰুৱাভাৱে ব্যৱহাৰ্য সামগ্ৰীসমূহত বিভিন্নধৰণৰ কলাত্মক কৌশলৰ পয়োভৰ দেখা যায়। কলা অনুৰাগী আধ্যৱন্ত লোকসকলে নিজ নিজ ঘৰত চিত্ৰ, ভাস্কৰ্য আৰু অন্যান্য আলংকৰিক আচবাব ৰাখিছিল। ৰোমানসকলৰ ওপৰত পৌৰাণিক গ্ৰীক শিল্পকলাৰ স্পষ্ট প্ৰভাৱ বিদ্যমান।\nকলাৰ যথেষ্ট আদৰ থকা স্বত্বেও প্ৰখ্যাত ৰোমান আৰু গ্ৰীক শিল্পীসকলৰ সামাজিক মৰ্যাদা উচ্চখাপৰ নাছিল। তেওঁলোকে শিল্পীসকলক সাধাৰণ বনুৱাৰ দৰেই গণ্য কৰিছিল। একে সময়তে আকৌ উচ্চ মানবিশিষ্ট কৰ্মৰ বাবে প্ৰয়োজন হোৱা কৌশলক দৈৱ-উপহাৰ হিচাপে গণ্য কৰা হৈছিল।\n↑ 3.0 3.1 3.2 3.3 Taagepera, Rein (1979). "Size and Duration of Empires: Growth-Decline Curves, 600 B.C. to 600 A.D". Social Science History (Duke University Press) খণ্ড3(3/4): 118. doi:10.2307/1170959. http://www.jstor.org/stable/1170959?seq=4.\n↑ 5.0 5.1 Turchin, Peter; Adams, Jonathan M.; Hall, Thomas D (December 2006). "East-West Orientation of Historical Empires". Journal of world-systems research খণ্ড 12 (2): 219–229. ISSN 1076-156X. http://cliodynamics.info/PDF/Turchin_Adams_Hall_2006.pdf। আহৰণ কৰা হৈছে: 12 August 2010.\n↑ J.H. Breasted Ancient TimesaHistory of the Early World pp 675. Рипол Классик ISBN 117400312X\n↑ Rachel Meredith Kousse, Hellenistic and Roman Ideal Sculpture: The Allure of the Classical (Cambridge University Press, 2008), p. 1; Lea Stirling, "Art, Architecture, and Archaeology in the Roman Empire," in A Companion to the Roman Empire, pp. 75–76.\n↑ Stirling, "Art, Architecture, and Archaeology in the Roman Empire," pp. 82–83.\n↑ Elaine K. Gazda, introduction to Roman Art in the Private Sphere: Architecture and Décor of the Domus, Villa, and Insula (University of Michigan Press, 1991, 1994), pp. 1–3.\n↑ Paul Zanker, Pompeii: Public and Private Life, translated by Deborah Lucas Schneider (Harvard University Press, 1998, originally published 1995 in German), p. 189.\n↑ Kousse, Hellenistic and Roman Ideal Sculpture, pp. 4–5, 8.\n↑ Lauren Hackworth Petersen, "Crafts and Artisans," in The Oxford Encyclopedia of Ancient Greece and Rome, pp. 312–313.\nRitti, Tullia; Grewe, Klaus; Kessener, Paul (2007), "A Relief ofaWater-powered Stone Saw Mill onaSarcophagus at Hierapolis and its Implications", Journal of Roman Archaeology খণ্ড 20: 138–163\nSchnitter, Niklaus (1978), "Römische Talsperren", Antike Welt খণ্ড 8 (2): 25–32\nSmith, Norman (1970), "The Roman Dams of Subiaco", Technology and Culture খণ্ড 11 (1): 58–68, doi:10.2307/3102810\nSmith, Norman (1971), A History of Dams, প্ৰকাশক London: Peter Davies, pp. 25–49, ISBN 0-432-15090-0\n"https://as.wikipedia.org/w/index.php?title=ৰোমান_সাম্ৰাজ্য&oldid=237336"ৰ পৰা অনা হৈছে


সম্পদ - সাহিত্য ডট অৰ্গ\nলেখক- ৰিঞ্জু বৰুৱা ফুকন\n”ওঁহো, মই ভাত নাখাওঁ, তুমি খুৱাই দিলেহে খাম।”\nধুনীয়া মানুহজনীয়ে গালত আঁকি দিয়ে তৰাবুলীয়া এটা চুমা আৰু লাহী আঙুলিকেইটাৰে খুৱাই দিয়ে এটেপা এটেপাকৈ সৰগীয় স্বাদৰ অমৃত যেন ভাতকেইটা। সি মনে মনে ভাবে, তাৰ মাক পৃথিৱীৰ ভিতৰতে ধুনীয়া তিৰোতা আৰু তাৰ মাকৰ সমান মৰম অন্য কাকোৱে কোনো মাকেই নকৰে। তাৰ মাক আছিল তাৰ একচেটিয়া সম্পদ। কিছুদিনৰ পাছত ভনীয়েকজনী সিহঁতৰ সংসাৰলৈ আহিছিল যদিও তাৰ প্ৰতি মাকৰ মৰমবোৰ কমি যোৱা নাছিল। মাকে বৰ কৌশলেৰে সিহঁত দুয়োটাকে সমান মৰমেৰে আঁকোৱালি ৰাখিছিল। সিহঁতক চিৰজীৱন মৰমেৰে বুৰাই ৰাখিবলৈ তাৰ ধুনীয়া আৰু মৰমিয়াল মাকজনী এই পৃথিৱীৰ বেছি দিনৰ বাসিন্দা নাছিল। এটা ভাল নোহোৱা বেমাৰৰ অজুহাতত তাৰ মাক গুছি গৈছিল স্পৰ্শ আৰু দৃষ্টিৰ বাহিৰৰ কোনো এক অজানা দেশলৈ। জীৱনৰ ছন্দপতন ঘটিছিল। সি তেতিয়া মাথোঁ ক্লাছ ছেভেনৰ ছাত্ৰ আৰু ভনীয়েক তনয়া সৰু ক্লাছৰ ছাত্ৰী। এটা দায়িত্বশীল মানুহৰ দৰে সি ঠেহ–পেচবোৰ এৰি পেলাইছিল।\nআইতাক আৰু দেউতাকৰ বুকুৰ মাজত মাকৰ মৰমৰ উম বিচৰাৰ বয়স সেয়া। ঠিক তেনেকুৱা সময়ৰে কোনোবা এটা দিনত সিহঁতৰ ঘৰলৈ এজনী নতুন মাকৰ আগমন ঘটিছিল, যিজনী মানুহৰ আদব–কায়দাবোৰ তাৰ নিজৰ মাকৰ লগত অকণো মিল নাছিল। খিংখিঙীয়া মানুহজনীক তাৰ প্ৰথম দেখাৰে পৰা ভাল লগা নাছিল আৰু সি তাৰ মৰমৰ ভনীয়েকজনীকো মানুহজনীৰ ছত্ৰছায়াৰ পৰা লুকুৱাই ৰাখিব খুজিছিল। খিংখিঙীয়া যেন লাগিলেও মানুহজনীয়ে সিহঁত দুটাক কেতিয়াও বেয়া ব্যৱহাৰ কৰা নাছিল যদিও সৰুতে আইতাকৰ মুখত শুনা তেজীমলাৰ সাধুৱে তাৰ কোমল হৃদয়ত আঁহপাহ মেলি এখন নিগাজী আসন দখল কৰি আছিল বাবেই হয়তো সি নতুন মানুহজনীৰ পৰা এটা নিৰাপদ দূৰত্বত সদায় অৱস্থান কৰিছিল।\nসি এটা কথা মন কৰিছিল, মাকক হেৰুৱাওঁতে সিহঁতে স্কুলৰ বন্ধু–বান্ধৱ বা ওচৰ চুবুৰীয়াৰ পৰা যি সহানুভুতি লাভ কৰিছিল, নতুন মাকজনী সিহঁতৰ ঘৰলৈ অহাৰ পাছত যেন সেই সহানুভুতিখিনি পুতৌলৈহে পৰিবৰ্তিত হৈছিল। যিটো কথা সি একেবাৰেই ভাল পোৱা নাছিল। এৰি অহা দিনবোৰৰ সুখানুভূতি বুকুত সামৰি জী থাকিবলৈ মন যোৱা সময়বোৰত সি আবিষ্কাৰ কৰিছিল তাৰ নতুন মাকজনী আৰু দেউতাকৰ মাজত চলা শীতল যুদ্ধখনৰ কথা। লাহে লাহে যৌৱনত ভৰি থবলৈ লোৱা ল‘ৰাটোৱে ঠিকেই বুজিছিল, মানুহজনীয়ে নিজাকৈ এটা সন্তান বিচাৰিছিল, যিটো দেউতাকে মানি লোৱা নাছিল। মানুহজনী অহাৰ পৰা সিহঁতে নিজৰ ঘৰখনতে আলহীৰ দৰে হৈছে, নতুন মাকৰ কেঁচুৱা হলে সিহঁতৰ অৱস্থা কি হব পাৰে ভাবি তাৰ ভয় লাগিছিল। নতুন মাকক অনাৰ বাবে দেউতাকৰ প্ৰতি জাগি উঠা অভিমান লাহে লাহে নোহোৱা হৈছিল আৰু দেউতাকক সি পুনৰ ভাল পাবলৈ আৰম্ভ কৰিছিল। কিন্তু এটা অহেতুক ভয়ে তাৰ কোমল বুকুখনত অনবৰতে ভৰ কৰি আছিল আৰু মনে মনে ভগৱানক খাটিছিল নতুন মাকক, যাক সিহঁতে “মাম্মী” বুলি মাতিবলৈ লৈছিল, কেঁচুৱা নিদিবলৈ। সেই কুমলীয়া বয়সত, যি সময়ত ল‘ৰা–ছোৱালীয়ে নিজক পাহৰি হাঁহি–ফুৰ্ত্তিৰ পৃথিৱীখনত নিমজ্জিত হয়, লগৰীয়াৰ লগত কাজিয়া, মৰম আৰু মান–অভিমানেৰে সময়বোৰ মোহনীয়া হয়, সেই সময়ত এটা দু:স্বপ্নই তাক অহৰহ খেদি ফুৰিছিল। মুক্ত মনেৰে না সি খেলিব পাৰিছিল, না হাঁহিব পাৰিছিল। কিবা এটা দৈৱিক শক্তিৰে সি যেন বুজিব পাৰিছিল, মাম্মীৰ কোলালৈ কেঁচুৱা অহা মানেই সিহঁতৰ জীৱনলৈও বিপৰ্যয় অহা।\nনিৰাপত্তাহীনতাৰ এক অস্থিৰতাই তাক শান্তিৰে থাকিব দিয়া নাছিল। সি তেনেকৈয়ে এটা চফল ডেকা হৈ মেডিকেল পঢ়িবলৈ গুৱাহাটীলৈ গুচি গৈছিল। ঘৰৰ পৰা বাহিৰত থাকিও ভনীয়েকৰ চিন্তাই তাক মুক্ত হব দিয়া নাছিল। মাম্মীয়ে বাৰু তাইক আৱৰি ৰাখিবনে জীৱনৰ এই স্পৰ্শকাতৰ সময়খিনিত! ঘৰখনত মানুহ বুলিবলৈ ভনীয়েক মাজনী আৰু মাম্মীহে থাকে। মাম্মী অহাৰ দুবছৰ মানৰ পাছতে আইতাকেও মাক যোৱা ঠাইলৈ গুচি গৈছিল। দেউতাক দিনটোৰ বেছিভাগ সময় বাহিৰতে থাকে। মাজনীয়ে বাৰু কেনেকৈ থাকে সেই আপোন যেন নলগা মানুহজনীৰ লগত! ভনীয়েকৰ খবৰ ল‘বলৈ সি যেতিয়াই তেতিয়াই ফ’ন কৰে। মাম্মীয়ে তাৰ লগত কথা পাতিব খুজিলে সি কিবা কামৰ অজুহাতত লৰালৰিকৈ ফ‘নৰ সংযোগ বিচ্ছিন্ন কৰে। ভনীয়েকে মাজে মাজে আপত্তি কৰে, মাম্মীয়ে বৰ বেছি কৰে। তাইক অনবৰতে শাসন কৰে। তাইৰ ওপৰত তেওঁৰ বৰ দাদাগিৰি। মাজনীৰ কথাই তাক ভাবুক কৰি তোলে।\nসময়ত সি এজন প্ৰতিস্থিত চাইক্ৰিয়াট্ৰিষ্ট হয় আৰু ভনীয়েক ঘৰৰ ওচৰৰ নিজে পঢ়া কলেজখনৰ অধ্যাপিকা হয়। দেউতাক সুখী হয় সিহঁতৰ সফলতাত। আৰু মাম্মী? সুখীনে তেখেত? ডাক্তৰ তপোবন চলিহাৰ জানিবলৈ মন যায়, সুখী নে মানুহজনী সিহঁতৰ সফলতাত? সৰুতে দেখা মানুহজনীৰ খিংখিঙীয়া ৰূপটোৰ ঠাইত এতিয়া সিহঁতে দেখে মানুহজনীৰ শান্ত, সমাহিত, সৌম্য এক ৰূপ। মানুহজনীৰ মাৰ্জিত মাত কথাত মৰম আছেনে অনাত্মীয়তাৰ এক সেমেকা সুৰ আছে, ধৰিবলৈ অসুবিধা হয় তপোবনৰ। এনে লাগে, ওচৰে ওচৰে থাকিও যেন মানুহজনী বহুত দূৰৰ এক অচিনাকি সত্তা। তপোবনৰ সঁচায়ে জানিবলৈ মন যায়, কি আছে মানুহজনীৰমনৰ গভীৰত! সেই কথা জানিবলৈ তপোবনৰ আৰু বেছি দিন অপেক্ষা কৰিব লগা নহ’ল।\nঘৰখনত লাহে লাহে উদুলি মুদুলি পৰিবেশ এটাৰ সৃষ্টি হৈছে। বহুদিন নহা দূৰৰ আত্মীয় সকলেও খবৰ একোটা লৈছে। আনকি বহুত বছৰৰ পাছত তপোবনৰ নিজৰ মামা–মামী আহিও এৰাতি থাকি গৈছেহি। তপোবন আৰু তনয়াৰ বিয়া ঠিক হৈছে, প্ৰায় একে সময়তে। মাথোঁ এসপ্তাহৰ অগা–পিচা। মাম্মীৰ যেন উলাহে নধৰা হিয়া। আলহী সুধি তত পোৱা নাই তেওঁ। বিয়াৰ আয়োজনবোৰটো আছেই। তাৰ মাজতে এদিন সন্ধিয়া ঘৰত কোনো বাহিৰা মানুহ নথকাৰ সময়ত মাম্মীয়ে সিহঁত দুটাক লগতে দেউতাককো নিজৰ ৰূমলৈ মাতি নিলে। ইয়াৰ আগতে তপোবন কেতিয়াও মাম্মীৰ ৰূমত সোমোৱা নাছিল। ৰুমটোত সোমায়ে সি আচৰিত হল। তাৰ মাকৰ ডাঙৰ ফটো এখন ৰূমটোৰ মাজৰ বেৰখনত, বিছনাৰ ঠিক সন্মুখতে লগাই থোৱা আছে। গোটেইকেইটাকে বহিবলৈ দি মাম্মীয়ে তনয়াক চাবি একোচা দি আলমাৰী এটা খুলিবলৈ দিলে। সেইটো সিহঁতৰ মাকৰ আলমাৰী আছিল। মাকে যেনেকৈ তেওঁৰ বস্তুবোৰ ধুনীয়াকৈ চিজিলকৈ ৰাখিছিল, ঠিক তেনেকৈয়ে সজাই থোৱা আছে। লকাৰ খুলি এইবাৰ মাম্মীয়ে উলিয়াই আনিলে সিহঁতৰ মাকৰ অলংকাৰবোৰ। অলংকাৰ নহয় যেন সন্মুখত স্বয়ং মাক। সিহঁতৰ লগতে যেন দেউতাকৰো চকু থৰ হৈ গ’ল। “তুমি এইবোৰ এনেকৈয়ে ৰাখিছা? এদিনো ব্যৱ্হাৰ কৰা নাই?” সিহঁতৰ মনৰ প্ৰশ্নটো দেউতাকে সুধিয়েই পেলালে। মাম্মীয়ে মিচিকিয়াই হাঁহি কলে, “কিয় পিন্ধিম মই? এই সম্পদততো মোৰ অধিকাৰ নাই। ইমান দিনে মই সযতনে ৰাখিলোঁ। এতিয়া আৰু ইয়াৰ দ্বায়িত্ব ল‘ব লাগিব বাবা আৰু মাইনাই। আজি আমাৰ গোটেইকেইটাৰে সাক্ষাতত বস্তুখিনি দুয়োজনৰ মাজত সমানে ভাগ হৈ যাওক। বাবা, মাইনা, দুয়োজনে চাই লোৱা কোনে কি ৰাখিবা মাৰ স্মৃতি বিজড়িত সম্পদ।”\nকি ক‘ব তপোবনে ভাবিয়ে পোৱা নাই। মাইনাৰো মুখৰ মাত নাই। দুয়োটাই মাকৰ গহনাকেইপদ লিৰিকি–বিদাৰি থাকিল। মাম্মীয়ে আকৌ ক‘লে, “মাৰ ভাল ভাল কাপোৰ কিছুমানো দুয়োজনে লগত ৰাখিবা।” বহু কেইটা মৌন আৰু স্মৃতিকাতৰ মূহুৰ্ত পাৰ হৈ যোৱাৰ পাছত তপোবনে লাহে লাহে কলে, “মাৰ এই সম্পদ ৰখাৰ অধিকাৰ একমাত্ৰ তোমাৰহে আছে মাম্মী। আমি তেখেতৰ সন্তানহে। কিন্তু তুমি তেখেতৰ উত্তৰসুৰী।” তনয়াইও কৈ উঠিল, “দাদাই ঠিকেই কৈছে মাম্মী। এইবোৰ আমাতকৈ তুমিহে ভালকৈ ৰাখিব জানিবা। মাৰ গহনা আমাক নালাগে। আমাৰ ঘৰত আৰু আমাৰ জীৱনত সকলোতকৈ ডাঙৰ সম্পদ এতিয়া তুমিহে মাম্মী।” দেউতাকেও কিবা এটা ক‘বলৈ মুখ মেলিব খোজোতেই মাম্মীয়ে কৈ উঠিল, “মাইনা, আমাৰ মাজত হয়তো কেতিয়াবা ভুল বুজাবুজি হৈছিল, তোমাক মই বেছিকৈ শাসন কৰিছিলোঁ, কেতিয়াবা টান কথা কৈছিলো। তুমি আৰু বাবাই মোক খুউব বেয়া পাইছিলা, মই সকলো বুজিছিলোঁ। কিন্তু মই কিয় ইমান কঠোৰ হৈছিলো জানা মা? আজি মই তোমালোকক সঁচা কথাটো ক‘বই লাগিব। কাৰণ তোমালোক দুয়োয়ে এতিয়া নিজৰ নিজৰ সংসাৰ আৰম্ভ কৰিবা। পাছত হয়তো মই ক‘বলৈ সময় বা পৰিৱেশ নাপাবও পাৰোঁ।”\nতপোবন, তনয়া আৰু মাম্মী সকলোৱেই হয়তো আবেগিক হৈ পৰিছিল। কথা কওঁতে মাম্মীৰ মাতটো অলপ কঁপিছিল। তথাপি তেওঁ কৈছিল, “ছোৱালী অৱস্থাত মই অলপ চঞ্চল হোৱা বাবেই মোৰ পৰা এটা বৰ ডাঙৰ অবাঞ্ছিত ভুল হৈছিল, যাৰ বাবে মই তোমালোকৰ দেউতাৰালৈ বিয়া হৈ আহিবলৈ বাধ্য হৈছিলোঁ। নহ‘লে কোন ছোৱালীয়ে লৰা–ছোৱালী থকা মানুহ এটালৈ বিয়া হ‘ব বিচাৰিব কোৱাচোন! মাইনা ডাঙৰ হৈ অহাৰ লগে লগে মোৰ বহুত ভয় লাগিছিল, তায়ো যদি কেনেবাকৈ মোৰ দৰে ভুল কৰি পেলায়! সেয়েহে হয়তো মই তাইৰ প্ৰতি প্ৰয়োজনতকৈ বেছি কঠোৰ হৈ পৰিছিলোঁ, বেছি শাসন কৰিছিলোঁ। মই জানো, তাই কেতিয়াও ভুল নকৰে, কাৰণ তাইতো মোৰ সন্তান নহয়, তথাপি মোৰ ভয় লাগিছিল জানা।” কথাখিনি কৈ থাকোঁতেই মানুহজনীয়ে উচুপি উচুপি কান্দিবলৈ ধৰিলে। তপোবন বা মাইনা কোনেও কেতিয়াও মানুহজনীৰ এইটো ৰূপ দেখা পোৱা নাছিল। হয়তো দেউতাকেও। দেউতাকে ধেমালিৰ সুৰেৰে কৈ উঠিল, “এহ, তুমি এইটো কথাতে কান্দিব লাগে নেকি? ছোৱালীৰ বিয়াৰ দিনা কান্দিবা আক’। আজিয়ে সব চকুপানী শেষ কৰি নিদিবা।”\nকান্দোনটো সামৰিবলৈ বৃথা চেষ্টা কৰি মানুহজনীয়ে পুনৰ কিবা এটা ক‘বলৈ খুজিছিল, তপোবনে দুয়োহাতেৰে মানুহজনীক আঁকোৱালি ধৰিলে। ডেকা পুত্ৰৰ সবল বাহুৰ নিশ্চিত আশ্ৰয়ত যেন মানুহজনী কিছু পৰিমাণে আশ্বস্ত হল। পিঠিত হাত ফুৰাই ফুৰাই তপোবনে কলে, “তোমাক আজিৰ পৰা মাম্মী বুলি নামাতো। তুমি আমাৰ মা। তোমাক মা বুলি মাতিম।” তনয়াইও পাচফালৰ পৰা মাকক সাৱটি ধৰিলেহি। দেউতাকলৈ চাই হাঁহি মাৰি কলে তাই, “থেংক ইউ দেউতা, আমাক ইমান ভাল মাজনী উপহাৰ দিয়াৰ বাবে।” এইবাৰ মানুহজনীয়ে দুয়োটাকে সমানে সাৱটি ধৰি কৈ উঠিল, “নহয়, দেউতাক মইহে ধন্যবাদ দিব লাগে, মোৰ জীৱনৰ দুটা শ্ৰেষ্ঠতম সম্পদৰ বাবে।”


Assam-Assembly: 'বিজেপিৰ বিৰুদ্ধে হিলদৌল ভাঙি ভোট দিয়ক'- তৃতীয় পৰ্যায়ৰ নিৰ্বাচনৰ প্ৰাকক্ষণত কাৰাগাৰৰ পৰা অখিল গগৈৰ শেষ আহ্বান! assam-assembly-election-2021-akhil-gogoi-urges-people-not-to-case-their-vote-against-bjp-tvbipul– News18 assam\nAssam-Assembly: 'বিজেপিৰ বিৰুদ্ধে হিলদৌল ভাঙি ভোট দিয়ক'- তৃতীয় পৰ্যায়ৰ নিৰ্বাচনৰ প্ৰাকক্ষণত কাৰাগাৰৰ পৰা অখিল গগৈৰ শেষ আহ্বান!\nঅখিল গগৈয়ে পত্ৰৰ জৰিয়তে বিজেপি বিৰোধী যিকোনো প্ৰাৰ্থীক ভোট দিবলৈ ৰাইজক আহ্বান জনাইছে।\nLast Updated : April 04, 2021, 20:44 IST\nআজি অন্ত পৰিল তৃতীয় পৰ্যায়ৰ নিৰ্বাচনী প্ৰচাৰ অভিযান। মঙলবাৰে অনুষ্ঠিত হ'বলগীয়া ভোটগ্ৰহণৰ বাবে সাজু হৈছে প্ৰশাসন। দিছপুৰ, গুৱাহাটী পূৱ, গুৱাহাটী পশ্চিম, জালুকবাৰী, হাজো, ছয়গাঁৱৰ লগতে বিটিএডি অঞ্চলত অনুষ্ঠিত হ'ব ভোটগ্ৰহণ। ভোটগ্ৰহণলৈ মাজত মাত্ৰ এটা দিন বাকী থকা অৱস্থাত এতিয়া কাৰাগাৰৰ পৰা ৰাইজৰ দলৰ সভাপতি অখিল গগৈয়ে ভোটাৰ ৰাইজলৈ জনাইছে অন্তিমটো আহ্বান।\nঅখিল গগৈয়ে পত্ৰৰ জৰিয়তে কৈছে যে, 'প্ৰথম আৰু দ্বিতীয় পৰ্যায়ৰ নিৰ্বাচনত বিপুল হাৰত ভোটদানে প্ৰমাণ কৰিছে যে, ৰাজ্যত আছে বিজেপি বিৰোধী ঢৌ ৷ বিজেপিৰ বিৰুদ্ধে জনতাই প্ৰদান কৰিছে ভোট ৷ এতিয়া আহিছে তৃতীয় পৰ্যায়ৰ নিৰ্বাচন ৷ তৃতীয় পৰ্য্যায়তো জনতাই হিল দৌল ভাঙি বিজেপিৰ বিৰুদ্ধে ভোট দিব লাগে।'\nঅখিল গগৈয়ে পত্ৰৰ জৰিয়তে বিজেপি বিৰোধী যিকোনো প্ৰাৰ্থীক ভোট দিবলৈ ৰাইজক আহ্বান জনাইছে। কিন্তু অখিলৰ মতে, বিজেপিক কোনো কাৰণতে বিজেপিক ভোট দিব নালাগে।\nFirst published: April 04, 2021, 20:44 IST\nAssam Assembly Election 2021bjpcongressRaijor Dol


ব্লগ / টকা পৰিচালনা\nনিষ্ক্ৰিয় উপাৰ্জন হৈছে নিম্ন প্ৰচেষ্টাৰে উৎপন্ন হোৱা যিকোনো উপাৰ্জন, কমেও আপোনাৰ প্ৰাথমিক উৎস উপাৰ্জন সৃষ্টি কৰাৰ বাবে প্ৰয়োজনীয় প্ৰচেষ্টাৰ তুলনাত প্ৰযুক্তি আৰু চিকিৎসা সুবিধাৰ উন্নতিৰ বাবে, মানুহে তেওঁলোকৰ প্ৰত্যাশিত আয়ুস অতিক্ৰম কৰিছে। এই মুহূৰ্তত, এক স্থিৰ নিষ্ক্ৰিয় উপাৰ্জন থকাটো প্ৰায় সকলোৰে বাবে অত্যাৱশ্যকীয় হৈ পৰিছে। বিত্তীয় সঁজুলি আৰু ব্যৱসায়ত বিনিয়োগ কৰি বা সময়ৰ সৈতে মূল্য বৃদ্ধি হোৱা সেৱা আগবঢ়াই নিষ্ক্ৰিয় উপাৰ্জন কৰিব পাৰি। সেয়েহে, ইয়াত উপাৰ্জনৰ এক প্ৰগতিশীল বিকাশ অন্তৰ্ভুক্ত থাকে য'ত উপাৰ্জনকাৰীয়ে ৰাজহ সৃষ্টি কৰিবলৈ এক নিৰ্দিষ্ট পৰিমাণৰ সময় ব্যয় কৰিব লাগিব।\nনিষ্ক্ৰিয় উপাৰ্জনৰ ধাৰণাটো এতিয়াও সাধাৰণ লোকসকলৰ মাজত জনপ্ৰিয় নহয়। কিন্তু এইটো এনেকুৱা এটা বস্তু য'ত ধনীসকলে নিয়মীয়াকৈ জড়িত হৈ থাকে। ধনী হোৱা আৰু থকাটো এটা শক্তিশালী পদ্ধতি। একাধিক শাখাৰ পৰা উপাৰ্জন কৰাটো সীমাবদ্ধতাৰ সৈতে নহয়, নিয়মীয়া9ৰ পৰা5টা চাকৰিৰ বিপৰীতে য'ত উপাৰ্জন স্থিৰ কৰা হয়।\nউপাৰ্জনৰ তিনিটা সাধাৰণ শ্ৰেণী আছে, অৰ্থাৎ সক্ৰিয়, নিষ্ক্ৰিয়, আৰু পৰ্টফলিঅ' উপাৰ্জন।\nভাৰতত নিষ্ক্ৰিয় উপাৰ্জন উৎপাদনৰ প্ৰকাৰ\nআপুনি সক্ৰিয়ভাৱে জড়িত নোহোৱা ভাড়াৰ সম্পত্তি বা আন এটা ব্যৱসায়ৰ পৰা উপাৰ্জনক নিষ্ক্ৰিয় উপাৰ্জন বুলি কোৱা হয়। এইটো হৈছে, সাৰাংশত, ধন যাৰ উপাৰ্জনৰ বাবে যথেষ্ট "সক্ৰিয়" শ্ৰমৰ প্ৰয়োজন নহয়। মূল উদ্দেশ্য হৈছে আৰাম কৰোঁতে টকা উপাৰ্জন কৰা। এনে কৰিবলৈ, আপুনি কিবা এটা বিকশিত কৰিবলৈ সন্মুখত কিছু সময় বা ধন ৰখাৰ প্ৰয়োজন হ'ব পাৰে, যি আপোনাক অলপ অতিৰিক্ত পৰিশ্ৰমেৰে ৰাস্তাত উপাৰ্জন প্ৰস্তুত কৰাত সহায় কৰিব। ভাৰতত দুই প্ৰকাৰৰ নিষ্ক্ৰিয় উপাৰ্জনৰ উৎস আছে।\nঅতিৰিক্ত উপাৰ্জন বিনিয়োগৰ পৰা উপাৰ্জন কৰা হয় যেনে: -\nএফ.ডি.-ৰ পৰা সূত – বিনিয়োগ কৰা প্ৰাৰম্ভিক পৰিমাণ সময়ে সময়ে বৃদ্ধি হয়, এনেদৰে সূত সৃষ্টি হয়।\nৰিয়েল ইষ্টেটৰ পৰা ভাড়া – ভাড়াৰ সম্পত্তিত বিনিয়োগ কৰাহৈছে ভাৰতত নিষ্ক্ৰিয় উপাৰ্জনৰ এক কাৰ্যকৰী উপায়। ইয়াত অন্তৰ্ভুক্ত বিপদাশংকা হৈছে বন্ধকী আৰু তত্বাৱধান ব্যয় পৰিশোধ কৰা।\nমিউচুৱেল ফাণ্ডৰ জৰিয়তে লভ্যাংশ – ধাৰণ কৰা ষ্টকবোৰত নিয়মীয়া ব্যৱধানত ডিভিডেণ্ড পৰিশোধ কৰা হয়। ষ্টক বা শ্বেয়াৰৰ সংখ্যা যিমানে বেছি হ'ব, পৰিশোধ সিমানে অধিক হ'ব।\nআৰ.ই.আই.টি. (ৰিয়েল ইষ্টেট বিনিয়োগ ট্ৰাষ্ট) – এক বিনিয়োগ য'ত আপুনি ভাড়াৰ উপাৰ্জন নাপায়, কিন্তু আপুনি লভ্যাংশৰ ৰূপত উপাৰ্জন প্ৰাপ্ত কৰে। উদাহৰণ স্বৰূপে, যদি কোম্পানী এটাই আইটি পাৰ্ক নিৰ্মাণত বিনিয়োগ কৰি আছে, যি কোম্পানীটোক ভাড়া পৰিশোধ কৰে, আৰু আপুনি এই কোম্পানীৰ আৰ.ই.আই.টি. ক্ৰয় কৰিছে, ভাড়াৰ উপাৰ্জনৰ এটা অংশ লভ্যাংশৰ ৰূপত পৰিশোধ কৰা হয়। এইটো শ্বেয়াৰ আৰু ৰিয়েল ইষ্টেটত বিনিয়োগৰ বিপৰীতে।\nপৰম্পৰাগত পদ্ধতিটোৱে শ্বেয়াৰ, বণ্ড, ভৱিষ্যত, আৰু বিকল্পত বিনিয়োগ কৰাটো শ্ৰেণীবদ্ধ কৰে (ভাল জ্ঞানৰ সৈতে)।\nএই পদ্ধতিত সামান্য ধন আৰু সময়ৰ প্ৰাৰম্ভিক বিনিয়োগৰ প্ৰয়োজন। অৱশ্যে, পৰিমাণটো এটা সময়ৰ ভিতৰত যৌগিক হ'বলৈ দিব পাৰি, যাৰ ফলত ধনখিনি আপোনাৰ বাবে 24/7 কাম কৰিব পাৰে।\nএই পদ্ধতিৰ বাবে এক উৎকৃষ্ট সৃষ্টিশীল মনৰ প্ৰয়োজন কিয়নো কিছুমান অনাবিষ্কৃত অঞ্চলত কিছু পৰিশ্ৰম কৰা প্ৰয়োজন। যোগাযোগ, স্থিৰতা, মূল জ্ঞান, আৰু সৃজনশীলতাই এই পদ্ধতিত সফল হোৱাৰ ভেটি গঠন কৰে। ইয়াক অনলাইন নিষ্ক্ৰিয় উপাৰ্জন বুলিও কোৱা হয়, কিয়নো ইয়াক মুখ্যতঃ ইণ্টাৰনেটৰ যোগেৰে কঢ়িয়াই অনা হয়। কেইবাটাও সৃষ্টিশীল ধাৰা আছে যাৰ জৰিয়তে নিষ্ক্ৰিয় উপাৰ্জন সৃষ্টি কৰিব পাৰি। কেইটামান তলত উল্লেখ কৰা হৈছে:\nইউটিউব চেনেল – দৰ্শকৰ দ্বাৰা চোৱা বিজ্ঞাপনৰ জৰিয়তে উপাৰ্জন সৃষ্টি কৰা হয়। নতুন ভিডিঅ'বোৰ হৈছে উপাৰ্জনৰ এক সক্ৰিয় উৎস, আনহাতে পুৰণি ভিডিঅ'বোৰে উপাৰ্জনৰ এক নিষ্ক্ৰিয় উৎস গঠন কৰে। এলগৰিথমৰ শীৰ্ষত থাকিবলৈ নিয়মীয়া ব্যৱধানত নতুন ভিডিঅ' পোষ্ট কৰিব লাগিব।\nব্লগিং আৰু ভলগিং – ব্লগিং আৰু ভলগিংৰ বাবে যথেষ্ট সময়, প্ৰচেষ্টা আৰু ধনৰ প্ৰয়োজন। আপুনি টকা অহা চাবলৈ কমেও দুবছৰৰ আন্তৰিক প্ৰচেষ্টা কৰিব লাগিব। এই দুয়োটা শাখাৰ বিপদাশংকা হ'ল আপুনি ইণ্টাৰনেট এলগৰিথমৰ দয়াত থাকিব।\nডিজিটেল সামগ্ৰী যেনে অনলাইন পাঠ্যক্ৰম, ই-বুক, ফ'ৰাম লিখনি, প্ৰবন্ধ ইত্যাদি – অনলাইন পাঠ্যক্ৰম এটা বিক্ৰী কৰা বা পডকাষ্ট প্ৰস্তুত কৰাত যথেষ্ট প্ৰাৰম্ভিক প্ৰচেষ্টা অন্তৰ্ভুক্ত থাকে। মূল জ্ঞানে ইয়াত এক গুৰুত্বপূৰ্ণ ভূমিকা পালন কৰে।\nএফিলিয়েট মাৰ্কেটিং/প্ৰ'গ্ৰাম – ইয়াত কোম্পানী এটাৰ হৈ সামগ্ৰী বা সেৱা এটাৰ প্ৰচাৰ কৰা আৰু তেওঁলোকৰ দ্বাৰা পৰিশোধ কৰা অন্তৰ্ভুক্ত থাকে। তৃতীয় পক্ষৰ এটা লিংক প্ৰচাৰ আৰু ভাগ বতৰা কৰিব লাগিব। লিংকৰ জৰিয়তে প্ৰতিটো ক্লিক আৰু ক্ৰয়ত প্ৰায় 3% ৰ পৰা 9% কমিছন উপাৰ্জন কৰিব পাৰি।\nছফ্টৱেৰ সামগ্ৰী সৃষ্টি কৰা।\nৱেবছাইট আৰু ডিজাইনিং সৃষ্টি কৰক।\nগুগল এড চেঞ্চৰ জৰিয়তে বিজ্ঞাপন আয়োগ।\nমেম্বাৰছিপ ছাইটৰ সৃষ্টি কৰা।\nই-বে আদিৰ দৰে টেলিমাৰ্কেটিং কোম্পানীৰ বাবে পুনৰ্বিক্ৰেতা হৈ।\nবিভিন্ন বিষয় আৰু তথ্য যেনে ব্যক্তিগত বিত্ত, বীমা, আৰু গেমৰ বাবে ৱেবছাইট সৃষ্টি কৰা।\nইণ্টাৰনেটৰ জৰিয়তে ইণ্টাৰনেট বিপণন আৰু টেলিমাৰ্কেটিং।\nনিষ্ক্ৰিয় উপাৰ্জন সৃষ্টি কৰাৰ লাভালাভ\nআপুনি বিত্তীয় স্বতন্ত্ৰতা প্ৰাপ্ত কৰে আৰু নিয়মীয়া চাকৰিৰ ওপৰত নিৰ্ভৰ নকৰাকৈ জীৱনত আপোনাৰ প্ৰয়োজনীয়তা বোৰ নিয়ন্ত্ৰণ কৰিব পাৰে। উৎপন্ন হোৱা নিষ্ক্ৰিয় উপাৰ্জনে আপোনাৰ সকলো মৌলিক প্ৰয়োজনীয়তাৰ যত্ন লয়, সেয়েহে আপুনি নিয়মীয়া চাকৰি কৰি থকাৰ প্ৰয়োজন নাই।\nলক্ষ্যবোৰ দ্ৰুতগতিত প্ৰাপ্ত কৰিব পাৰি। জীৱনৰ গুৰুত্বপূৰ্ণ মাইলৰ খুঁটি, যেনে ঘৰ, গাড়ী থকা আৰু আপোনাৰ সন্তানক বিদেশী শিক্ষা দিয়া, সহজে কৰিব পাৰি।\nআপুনি য'ত বিচাৰে আৰু যেতিয়াই বিচাৰে তাৰ পৰা কাম কৰাৰ স্বাধীনতা।\nউপাৰ্জন 24/7 উৎপন্ন হয় আৰু এক নিৰ্দিষ্ট সময়ৰ ওপৰত নিৰ্ভৰশীল নহয়।\nউপাৰ্জন উৎপাদনৰ একাধিক ধাৰা সমান্তৰালভাৱে সৃষ্টি কৰিব পাৰি।\nআপুনি সৃষ্টি কৰা উপাৰ্জনৰ পৰিমাণ সামৰ্থ্য আৰু কঠোৰ পৰিশ্ৰমৰ ওপৰত নিৰ্ভৰ কৰে।\nআপোনাৰ পৰিয়ালৰ সৈতে কটাবলৈ আপুনি অধিক মুক্ত সময় পাব পাৰে। নিষ্ক্ৰিয় উপাৰ্জন সৃষ্টি কৰিবলৈ কোনো শাৰীৰিক উপস্থিতিৰ প্ৰয়োজন নাই। সেয়েহে, জীৱনৰ মানদণ্ড যথেষ্ট উন্নত হয়।\nনিষ্ক্ৰিয় উপাৰ্জনৰ প্ৰজন্মৰ বাবে আপুনি সুৰক্ষিত অনুভৱ কৰা আৰম্ভ কৰাৰ লগে লগে আপোনাৰ আত্মবিশ্বাস বৃদ্ধি হয়।\nযেতিয়া নিয়মীয়া চাকৰি হেৰুওৱা হয় তেতিয়া নিষ্ক্ৰিয় উপাৰ্জনে সংকটৰ সময়ত দেৱালৰ দৰে থিয় হয়।\nশেষত, সমাজ আৰু দাতব্য সমাজত অধিক অৱদান আগবঢ়াবলৈ সক্ষম হ'ব পাৰে।\nনিষ্ক্ৰিয় উপাৰ্জনৰ ত্ৰুটিসমূহ\nআন সকলো ব্যৱসায়ৰ দৰে, নিষ্ক্ৰিয় উপাৰ্জনো ইয়াৰ নিজা ত্ৰুটিৰ সৈতে আহে। তলত উল্লেখ কৰা হৈছে উপাৰ্জনৰ একাধিক উৎস স্থাপন কৰাৰ কিছুমান অসুবিধা:\nযিহেতু প্ৰতিটো ব্যৱসায়ে ইয়াৰ নিজা বিপদাশংকাৰ সৈতে আহে, নিষ্ক্ৰিয় উপাৰ্জন সৃষ্টি কৰাৰ ক্ষেত্ৰতো একেই ভাল। উপাৰ্জন সৃষ্টিৰ প্ৰকাৰৰ ওপৰত নিৰ্ভৰ কৰি বিপদাশংকাৰ পৰিমাণ পৃথক হয়। শ্বেয়াৰ, ঋণপত্ৰ, আৰ.ই.আই.টি., নতুন ব্যৱসায় আদিত বিনিয়োগ, সকলোবোৰ উচ্চ-বিপদাশংকাৰ কাৰকৰ সৈতে আহে। সেয়েহে, বিনিয়োগকাৰীৰ পৰ্যাপ্ত বিপদাশংকা ক্ষুধা থাকিব বুলি আশা কৰা হৈছে।\nউপাৰ্জনৰ নিষ্ক্ৰিয় উৎসৰ বাবে প্ৰাৰম্ভিক মুদ্ৰা বিনিয়োগৰ প্ৰয়োজন। বেছিভাগ উৎস, যেনে শ্বেয়াৰ, ফিক্সড ডিপজিট, ব্যৱসায়ত বিনিয়োগ ইত্যাদি, আপোনাৰ ফালৰ পৰা প্ৰাৰম্ভিক বিনিয়োগৰ প্ৰয়োজন। সেয়েহে, অধিক টকা উপাৰ্জন কৰিবলৈ আপুনি প্ৰথমে প্ৰাৰম্ভিক পৰিমাণ উপাৰ্জন কৰিব লাগিব।\nআৰু পঢ়ক:বুককিপিং ৰ বিষয়ে জানক: সংজ্ঞা, প্ৰকাৰ আৰু গুৰুত্ব\nউপাৰ্জনৰ নিষ্ক্ৰিয় উৎসৰ মুখ্য ত্ৰুটি টো হ'ল যে সেইবোৰ সম্পূৰ্ণৰূপে নিৰ্ভৰযোগ্য হ'ব নোৱাৰে। এইকাৰণেই তেওঁলোকক নিষ্ক্ৰিয় উপাৰ্জনৰ উৎস বুলি কোৱা হয়। উপাৰ্জনৰ প্ৰাথমিক বা সক্ৰিয় উৎসৰ প্ৰয়োজন হয়। সক্ৰিয় উৎস হৈছে আপোনাৰ উপাৰ্জনৰ প্ৰাথমিক উৎস। ইয়াত আপুনি টকা উপাৰ্জনৰ বাবে আপোনাৰ সময় আৰু প্ৰচেষ্টা কৰিছে। এই উপাৰ্জন কৰা ধনে আপোনাক উপাৰ্জনৰ এক নিষ্ক্ৰিয় উৎস দিব পাৰে। ইয়াৰ কাৰণ হৈছে আপুনি আপোনাৰ দৈনন্দিন জীৱন নিৰ্বাহৰ ব্যয়ৰ বাবে নিষ্ক্ৰিয় উৎসৰ ওপৰত সম্পূৰ্ণৰূপে নিৰ্ভৰ কৰিব নোৱাৰে, কমেও প্ৰাৰম্ভিক পৰ্যায়ত।\nবজাৰৰ স্থিতিৰ প্ৰভাৱ\nঅৰ্থনীতিত বিদ্যমান বজাৰৰ অৱস্থাৰ দ্বাৰা উপাৰ্জনৰ প্ৰায় সকলো বৈকল্পিক উৎস যথেষ্ট প্ৰভাৱিত হয়। আপুনি কৰা প্ৰচেষ্টাতকৈ সেইবোৰ বাহ্যিক কাৰকৰ দ্বাৰা অধিক প্ৰভাৱিত হয়। এইটোৱে তেওঁলোকক অস্থিৰ উপাৰ্জনৰ বিকল্প কৰি তোলে। উদাহৰণ স্বৰূপে, আপুনি আপোনাৰ ধন বিনিয়োগ কৰা শ্বেয়াৰৰ মূল্য নিয়ন্ত্ৰণ কৰিব নোৱাৰে। আপুনি কাকো আপোনাৰ ভাড়াতীয়া হ'বলৈ বাধ্য কৰিব নোৱাৰে। কোভিডৰ দৰে পৰিস্থিতিৰ সময়ত, ৰিয়েল ইষ্টেটে এক বৃহৎ প্ৰভাৱ পেলাইছিল কিয়নো বেছিভাগ ভাড়াতীয়াই চহৰত তেওঁলোকৰ ভাড়াঘৰ খালী কৰিছিল আৰু তেওঁলোকৰ গৃহচহৰলৈ স্থানান্তৰিত হৈছিল। সেয়েহে, বাহ্যিক বজাৰৰ কাৰকে প্ৰায়ে আপোনাৰ নিষ্ক্ৰিয় উপাৰ্জনৰ উৎস কৰিব বা ভাঙিব পাৰে।\nভাল বিত্তীয় স্থিৰতা পাবলৈ উপাৰ্জনৰ এক বিকল্প উৎস থকাটো অতি প্ৰয়োজনীয়। ওপৰোক্ত পদ্ধতিবোৰ হৈছে তাত থকা কেইটামান সৰ্বশ্ৰেষ্ঠ নিষ্ক্ৰিয় উপাৰ্জন ধাৰণা। প্ৰতিজন ব্যক্তিৰ ব্যক্তিগত পছন্দ, সূত, সামৰ্থ্য, উপলব্ধতা, প্ৰাৰম্ভিক পুঁজি আদিৰ ওপৰত নিৰ্ভৰ কৰি সঠিক ধাৰণাটো বাছনি কৰিব লাগিব।\nওপৰত নিষ্ক্ৰিয় উপাৰ্জন, লাভালাভ, আৰু ত্ৰুটিৰ বিভিন্ন শাখা আলোচনা কৰা হৈছে। আপোনাৰ পছন্দ আৰু বিপদাশংকাৰ কাৰকৰ ওপৰত নিৰ্ভৰ কৰি, আপুনি আপোনাৰ বাবে সৰ্বশ্ৰেষ্ঠ উপযুক্ত কাৰকটো বিবেচনা কৰিব পাৰে। আপুনি এটা নিৰ্দিষ্ট সময়ত কিমান উপাৰ্জন কৰিব বিচাৰে তাক লক্ষ্য কৰিব পাৰে আৰু আপোনাৰ লক্ষ্য প্ৰাপ্ত কৰাৰ দিশত আগবাঢ়িব পাৰে। আগবাঢ়ি যাওক আৰু অতিৰিক্ত উপাৰ্জনৰ প্ৰবাহক কম সময় আৰু পৰিশ্ৰমৰ ইনপুটৰ সৈতে উপভোগ কৰক।\nঅধিক শিকিব বিচাৰে নেকি? শেহতীয়া আপডেট, বাতৰি ব্লগ, আৰু মাইক্ৰ', ক্ষুদ্ৰ আৰু মজলীয়া ব্যৱসায় (এমএছএমই), ব্যৱসায়িক পৰামৰ্শ, আয়কৰ, জিএছটি, দৰমহা আৰু একাউণ্টিং সম্পৰ্কীয় প্ৰবন্ধৰ বাবে Khatabook অনুসৰণ কৰক।\nপ্ৰশ্ন: ভাৰতত নিষ্ক্ৰিয় আয় কৰযোগ্য নেকি?\nহয়। ভাৰতত নিষ্ক্ৰিয় উপাৰ্জন কৰযোগ্য।\nপ্ৰশ্ন: নিষ্ক্ৰিয় উপাৰ্জনৰ আন নাম কি?\nনিষ্ক্ৰিয় উপাৰ্জনক অৱশিষ্ট উপাৰ্জন বুলিও কোৱা হয়, কিয়নো ইয়াক সামান্য বা কোনো পৰিশ্ৰম নকৰাকৈ উপাৰ্জন কৰা হয়।\nপ্ৰশ্ন: ভাড়াৰ উপাৰ্জনক সক্ৰিয় বা নিষ্ক্ৰিয় উপাৰ্জন বুলি কোৱা হয় নেকি?\nভাড়াৰ উপাৰ্জনক নিষ্ক্ৰিয় উপাৰ্জন বুলি কোৱা হয় কিয়নো প্ৰাৰম্ভিক বিনিয়োগৰ পিছত ইয়াক সৃষ্টি কৰাত 100% প্ৰচেষ্টা জড়িত নহয়\nআপোনাৰ ব্যৱসায় কেনেদৰে বৃদ্ধি কৰিব পাৰে\nটকাৰ লগত সময়ৰ মূল্য কেনেকৈ জড়িত জ‍ানো আহক-Khatabook\nটকাৰ লগত সময়ৰ মূল্য …


আৰক্ষীৰ নিযুক্তি কেলেংকাৰীয়েও গা লৰাব পৰা নাই একাংশ আৰক্ষী বিষয়াৰ! ভুৱা নিযুক্তি কেলেংকাৰীৰ মাষ্টাৰ মাইণ্ডক ৰক্ষণাবেক্ষণৰ চেষ্টা আৰক্ষীৰpolice-defend-fraud-who-gave-fake-once-appointment-letter-by-taking-bribe-tvgautom– News18 Assam\nআৰক্ষীৰ নিযুক্তি কেলেংকাৰীয়েও গা লৰাব পৰা নাই একাংশ আৰক্ষী বিষয়াৰ! ভুৱা নিযুক্তি কেলেংকাৰীৰ মাষ্টাৰ মাইণ্ডক ৰক্ষণাবেক্ষণৰ চেষ্টা আৰক্ষীৰ\nUpdated:September 27, 2020, 2:26 PM IST\nSI চাকৰিৰ পিছত এইবাৰ ONGCত চলিছে চাকৰিৰ বজাৰ। নাজিৰাত ONGCৰ চাকৰিৰ ভুৱা নিযুক্তি পত্ৰ প্ৰদান কৰি অহা এক ভয়ংকৰ চক্ৰৰ তথ্য পোহৰলৈ আহিছে।\nঅসম আৰক্ষীৰ SI নিযুক্তি কেলেংকাৰীত একাংশ আৰক্ষী বিষয়া জড়িত হৈ থকাৰ ঘটনাই সমগ্ৰ অসম তোলপাৰ লগাই থকা সময়তে শিৱসাগৰ জিলাত সংঘটিত হৈছে আন এক বৃহৎ নিযুক্তি জালিয়াতি। এই ঘটনাত সন্দেহজনক ৰূপত দেখা গৈছে আৰক্ষীৰ ভূমিকা। আৰক্ষীৰ তদন্তকাৰী বিষয়াই চাকৰি লাভৰ বাবে ধন দিয়া ভুক্তভোগী যুৱকক ভুৱা অপহৰণৰ গোচৰত জে’ললৈ প্ৰেৰণ কৰাৰ বিপৰীতে ভুৱা নিযুক্তি প্ৰক্ৰিয়াৰ মাষ্টাৰ মাইণ্ডগৰাকীক ধোৱা তুলসীৰ পাত সজাই ঘৰলৈ যাবলৈ দিছিল। কিন্তু পৰৱৰ্তী পৰ্যায়ত এই ঘটনাই ব্যাপক প্ৰতিক্ৰিয়াৰ সৃষ্টি কৰাৰ পিছত মূল অভিযুক্তগৰাকীক আৰক্ষীয়ে গ্ৰেপ্তাৰ কৰিবলৈ বাধ্য হয়। এই ঘটনা সংঘটিত হৈছে শিৱসাগৰৰ নেমুগুৰি থানাৰ অধীনত।\nSI চাকৰিৰ পিছত এইবাৰ ONGCত চলিছে চাকৰিৰ বজাৰ। নাজিৰাত ONGCৰ চাকৰিৰ ভুৱা নিযুক্তি পত্ৰ প্ৰদান কৰি অহা এক ভয়ংকৰ চক্ৰৰ তথ্য পোহৰলৈ আহিছে। বৃহৎ পৰিমাণৰ টকাৰ বিনিময়ত বকতাৰ দুজন যুৱকক ONGCৰ ভুৱা নিযুক্তিপত্ৰ প্ৰদান কৰিছিল আশ্ৰফুল হক নামৰ এটা দলালে ৷ নিযুক্তি পত্ৰত উল্লেখিত তাৰিখ মতে, যোৱা ২৩ ছেপ্তেম্বৰত দুয়োজন যুৱকে নাজিৰাৰ ONGC অসম সম্পদৰ মুখ্য কাৰ্য্যালয়ত চাকৰিত যোগদান কৰিবলৈ যাওঁতেহে ভুৱা নিযুক্তি পত্ৰৰ কথাটো পোহৰলৈ আহে ৷\nলগে লগে দুয়োজন যুৱকে দালাল আশ্ৰাফুলক ধন ঘুৰাই বিচাৰে। আশ্ৰাফুলক এখন গাড়ীত উঠাই লৈ দ্বীপজ্যোতি দিহিঙীয়া আৰু দীনেশ চেতিয়া নামৰ ভুক্তভোগী যুৱক দুজনে বহু সময় ধৰি প্ৰাপ্য ধনৰ সন্ধানত ঘুৰি ফুৰে। কিন্তু চতুৰ আশ্ৰাফুলে কৌশলেৰে যুৱক দুজনৰ বিৰুদ্ধে তেওঁক পিষ্টল দেখুৱাই অপহৰণ কৰা বুলি ভুৱা গোচৰ জাপি দিয়ে। এই গোচৰ ৰুজু কৰে নেমুগুৰি থানাত। দালাল আশ্ৰাফুলৰ ভুৱা গোচৰৰ ভিত্তিত নেমুগুৰি থানাৰ তদন্তকাৰী বিষয়া লালা আলীয়ে ঘটনাৰ সঠিক তদন্ত নকৰাকৈয়ে প্ৰৱঞ্চনাৰ বলি হোৱা দ্বীপজ্যোতি দিহিঙীয়া, দীনেশ চেতিয়া আৰু দীনেশ চেতিয়াৰ ভাতৃ বিজয় চেতিয়াক জেললৈ প্ৰেৰণ কৰে।\nযুৱক দুজন কেনেদৰে এই ভয়ংকৰ প্ৰৱঞ্চক চক্ৰৰ জালত পৰিল সেই সন্দৰ্ভত কোনো গুৰুত্ব প্ৰদান নকৰি দালাল আশ্ৰাফুলক ঘৰলৈহে যাবলৈ দিয়ে তদন্তকাৰী বিষয়া লালা আলীয়ে। ভুক্তভোগী যুৱককেইজনৰ বিষয়ে সঠিক কথাখিনি অৱগত কৰিবলৈ থানালৈ গাঁৱৰ পৰা বহুকেইজন লোক আহিছিল যদিও তেওঁলোকৰ কোনো কথাই নুশুনিলে তদন্তকাৰী বিষয়াগৰাকীয়ে ।\nঅৱশেষত গ্ৰেপ্তাৰ হল প্ৰৱঞ্চক আশ্ৰাফুল\nভুক্তভোগী যুৱকদ্বয়ক আৰক্ষীয়ে গ্ৰেপ্তাৰ কৰি জে’ললৈ প্ৰেৰণ কৰাৰ পিছত এই ঘটনাই ব্যাপক প্ৰতিক্ৰিয়াৰ সৃষ্টি কৰে। ঘটনাটো দৃষ্টি গোচৰ হয় উচ্চপদস্থ আৰক্ষী বিষয়াৰ। আনহাতে ভুক্তভোগী যুৱককেইজনৰ পৰিয়ালৰ লোকেও ইতিমধ্যে আশ্ৰাফুলৰ বিৰুদ্ধে এজাহাৰ দাখিল কৰিছিল। ইয়াৰ পিছতে নেমুগুৰি থানাৰ ভাৰপ্ৰাপ্ত বিষয়া অভিজিৎ শৰ্মাই ঘটনাৰ তদন্ত কৰি গ্ৰেপ্তাৰ কৰে আশ্ৰাফুলক ৷ তাৎপৰ্যপূৰ্ণ ভাৱে গ্ৰেপ্তাৰ হোৱা আশ্ৰাফুলে স্বীকাৰ কৰিছে ভুৱা নিযুক্তিৰ জাল পেলাই যুৱক কেইজনৰ পৰা ধন লোৱাৰ কথা। লগতে স্বীকাৰ কৰিছে ভুৱা অপহৰণৰ গোচৰ দিয়াৰ কথাও।\nবিগত এবছৰ ধৰি ধৃত আশ্ৰাফুলে এই ভুৱা নিযুক্তিৰ জাল পেলাই আহিছে বুলি জানিবলৈ দিছে। মৰাণত প্ৰস্তুত কৰা হৈছিল ভুৱা নিযুক্তি পত্ৰসমূহ। ইতিমধ্যে এজন প্ৰৱঞ্চিত যুৱকক ধন ঘুৰাই দিয়া বুলিও জানিবলৈ দিয়ে আশ্ৰাফুলে ।\nআৰক্ষীৰ ৰহস্যজনক ভূমিকাক লৈ প্ৰতিক্ৰিয়া :\nএই ভুৱা নিযুক্তি চক্ৰৰ ঘটনাৰ ক্ষেত্ৰত নেমুগুৰি আৰক্ষী চকীৰ তদন্তকাৰী বিষয়া লালা আলীয়ে দালাল আশ্ৰাফুলৰ পক্ষ লোৱাৰ অভিযোগ কৰিছে স্থানীয় লোক তথা দল-সংগঠনে। ONGCত চাকৰি দিয়াৰ নামত নিবনুৱা যুৱক যুৱতীৰ পৰা বৃহৎ পৰিমাণৰ ধন সংগ্ৰহ কৰা আশ্ৰাফুলৰ লগত আন লোক জড়িত থকাৰো সন্দেহ কৰা হৈছে ৷ কিন্তু বহুতৰে মনত প্ৰশ্ন উঠিছে যে, এনেদৰে তদন্ত কৰা লালা আলীৰ দৰে আৰক্ষী বিষয়াই অ এন জি চিৰ ভুৱা নিযুক্তি পত্ৰ চক্ৰৰ ভেদ ভাঙিব পাৰিবনে?\nFirst published: September 27, 2020, 2:19 PM IST


আন্তঃৰাষ্ট্ৰীয় খ্যাতিসম্পন্ন পৰিসংখ্যাবিদ অসম-সন্তান ড° জ্যোতিপ্ৰসাদ মেধিৰ কথাৰে - সাহিত্য ডট অৰ্গ\nলেখক- ময়ূৰ বৰা\nক’ৰণাই ভৰপক লোৱা সময়তে ২০২০ চনৰ কোনোবা এটা সময়ত এদিন আমেৰিকাৰ এগৰাকী চিকিৎসকৰ কথা জানিবলৈ পাইছিলোঁ। বহু চিকিৎসকৰ মাজৰ পৰা বিশেষ এগৰাকীৰ কথা এইবাবেই কোৱা হৈছে কিয়নো তেওঁৰ বিশেষ কথা কিছুমানে মোৰ মনত গভীৰভাৱে ৰেখাপাত কৰিছিল। দায়িত্বত এগৰাকী শিশু বৃক্ক বিশেষজ্ঞ হৈও তেওঁ নিজ ইচ্ছাৰে প্ৰাপ্তবয়স্ক ক’ৰ’ণা ৰোগাগ্ৰস্তক চিকিৎসা কৰিছিল। আমেৰিকাৰ নিউয়ৰ্ক চহৰত অতিমাৰীটোৱে চলোৱা ধ্বংসযজ্ঞৰ বাবেই তেওঁ স্বেচ্ছাই এই সেৱা আগবঢ়াবলৈ ওলাই আহিছিল। এই সম্পৰ্কে তেওঁ কৈছিল যে তেনে কৰিবলৈ তেওঁক নিজৰ বিবেকেই কৈছিল কিয়নো নিউয়ৰ্ক চহৰে তেওঁৰ জীৱনত বহু অৱদান আগবঢ়াইছে। এইখন চহৰতে তেওঁ চিকিৎসা বিজ্ঞানৰ শিক্ষা লাভ কৰিছে আৰু উপলব্ধি কৰিছে যে বিপদ-আপদৰ সময়ত ৰোগীৰ কাষত সহমৰ্মিতাৰে থিয় হ’ব পৰা কথাটোতে চিকিৎসাবিজ্ঞানৰ সাৰ্থকতা লুকাই আছে।\nস্বাভাৱিকতে মোৰ তেওঁৰ প্ৰতি শ্ৰদ্ধাভাৱ আহিছিল। তেওঁৰ দৰে মহানুভৱৰ উদাহৰণ হ’ব পৰা চিকিৎসক আৰু যে নাই মই তেনে কথা কোৱা নাই। কিন্তু তেওঁক মনত ৰৈ যোৱাৰ আনটো কাৰণ আছিল তেওঁ ভাৰতীয়। নাম ড° নম্ৰতা জৈন। ইয়াৰ পিছতে আচৰিত কথাটো হ’ল মই যাৰ পৰা এইগৰাকী চিকিৎসকৰ বিষয়ে গম পাইছিলোঁ, তেওঁ যেতিয়া ড° নম্ৰতা জৈন যে অসমীয়া মূলৰ আৰু তেওঁৰ মাকৰ ফালৰ ককা-দেউতাকৰ কথা ক’লে, মোৰ মন গৰ্ব আৰু আনন্দেৰে ভৰি পৰিল । কিয়নো নম্ৰতাৰ ককাদেউতাক আন কোনো নহয়, এজন স্বনামধন্য গণিতজ্ঞ, যিজনৰ মহাপ্ৰতিভাক আমি অসমীয়াই যেন আজিও উচিত সন্মান দিব পৰা নাই। মোৰ এনে লাগে যেন নম্ৰতাৰ ককাদেউতাকৰ ওচৰত সমগ্ৰ অসমীয়া সচেতন বৌদ্ধিক সমাজখনেই যেন দোষী। সঁচা অৰ্থত আন্তঃৰাষ্ট্ৰীয় খ্যাতিসম্পন্ন এনে কৃতবিদ পণ্ডিতক অসমীয়া সমাজখনে না বুজিব পাৰিলে না প্রকৃত সন্মান যাচিব পাৰিলে। সন্মান জনোৱাত আমি কৰা কৃপনালিৰ বাবে আন্তঃৰাষ্ট্ৰীয় ভাবমূর্তিত কোনো হীনদেড়ি হোৱা নাছিল। তদুপৰি পুৰস্কাৰ, সন্মান আদিক তুচ্ছ কথা বুলি ভবা বাবেই মানুহজনে গুৱাহাটী বিশ্ববিদ্যালয়ৰ উপাচার্য পদটো গ্ৰহণ কৰা নাছিল। তেওঁৰ এটাই যুক্তি আছিল যে যিকোনো এটা গধুৰ প্রশাসনিক দায়িত্ব মূৰ পাতি পালে তেওঁৰ গৱেষণাৰ কামত বিঘিনি ঘটিব। সেয়েহে তেওঁ অসমর্থতা প্রকাশ কৰিলে।\nনম্ৰতাৰ ককাদেউতাকৰ নামটো কোৱাৰ লগতে মই আন এটা বিৰল ঘটনা ক’ব বিচাৰিছোঁ। প্ৰতিজন অসমীয়াকে গৌৰৱান্বিত কৰিব পৰা সেই ঘটনাটো ঘটিছিল আমেৰিকা যুক্তৰাষ্ট্ৰতে। ১৯৯৩ চনত নম্ৰতাৰ ককাদেউতাক তথা প্রখ্যাত গবেষক পণ্ডিতজন আমেৰিকালৈ হৈছিল। নম্ৰতাৰ মাক-দেউতাক (অর্থাৎ তেওঁৰ জী-জোঁৱাই) আৰু আমেৰিকাৰ এখন বিশ্ববিদ্যালয়ত কম্পিউটাৰ চায়েন্স বিভাগৰ অধ্যাপক পুত্ৰৰ পৰিয়ালৰ লগত সময় কটাবলৈকে তেওঁ আমেৰিকালৈ গৈছিল। ভ্রমণটো আছিল সম্পূর্ণ ব্যক্তিগত । জ্ঞানযোগী পণ্ডিতজনৰ আমেৰিকা ভ্রমণৰ কথাটো বিখ্যাত কোম্পানী মটৰ’লাই গম পালে। কোম্পানীটোৰ বিষয়াই সুধিলে যে তেওঁলোকৰ স্বাৰ্থত তেওঁ কিছুদিন বেছিকৈ আমেৰিকাত থাকি যাব নেকি? থাকি গ’লে কোম্পানীটোৰ এটা বিশেষ প্রজেক্টত খুব সুবিধা হ’ব বুলি তেওঁক কোৱা হ’ল। তেওঁ সন্মতি প্ৰকাশ কৰাৰ পাছতে কোম্পানীটোৰ উচ্চপদস্থ বিষয়াই আমেৰিকাৰ ইমিগ্রেচনছ আৰু নেচাৰেলাইজেচন ছার্ভিচক অনুৰোধ কৰে তেওঁৰ ভিছাৰ ম্যাদ বৃদ্ধি কৰিবলৈ। অর্থাৎ আমেৰিকাত থকা জী-জোঁৱাই আৰু পুত্র-বোৱাৰীৰ ওচৰলৈ ফুৰিবলৈ অহা পণ্ডিতজনক বহুৰাষ্ট্ৰীয় কোম্পানীটোৱে ঠিকেই চিনি পাইছিল আৰু তেওঁৰ পাণ্ডিত্যৰ সম্পূৰ্ণ সদ্ব্যৱহাৰ কৰিব বিচাৰিছিল।\nএইজনেই হৈছে অসমীয়া ভাষা-সাহিত্যৰ অন্যতম কাণ্ডাৰী কালিৰাম মেধিৰ জী-নাতি প্ৰখ্যাত পৰিসংখ্যাবিদ আৰু গণিতজ্ঞ ড° জ্যোতিপ্ৰসাদ মেধি। চাকৰি কালত আমেৰিকা যুক্তৰাষ্ট্ৰ আৰু কানাডাৰ বিভিন্ন নামজ্বলা বিশ্ববিদ্যালয়ৰ ভিজিটিং প্রফেছৰ ৰূপে কাম কৰা ড° জ্যোতিপ্ৰসাদ মেধিয়ে ১৯৮৫ চনত গুৱাহাটী বিশ্ববিদ্যালয়ৰ পৰিসংখ্যা বিভাগৰ পৰা অৱসৰ গ্রহণ কৰে। কলিকতা বিশ্ববিদ্যালয়ৰ পৰা গণিত বিভাগত এম এছ চি পাছ কৰোঁতে তেওঁ দুটা সোণৰ পদক লাভ কৰিছিল। তাৰে এটা আছিল প্রথম স্থান পোৱাৰ বাবে আৰু আনটো আছিল পূৰ্বৰ সকলো অভিলেখ ভংগ কৰাৰ বাবে।\nনিজৰ প্ৰতিভা আৰু মেধাৰ বলত খ্যাতি লাভ কৰিবলৈ সক্ষম হোৱা ড° জ্যোতিপ্ৰসাদ মেধিৰ জন্ম হৈছিল ১৯২৪ চনত কামৰূপ জিলাৰ ৰামদিয়াত। তেওঁৰ পিতৃ আছিল বিনন্দী চন্দ্ৰ মেধি আৰু মাতৃ কাদম্বৰী মেধি। উল্লেখযোগ্য যে পঢ়ুৱৈ সমাজত ‘সৌৰভ কুমাৰ চলিহা’ ছদ্মনামেৰে পৰিচিত তেওঁৰ মামাক সুৰেন্দ্ৰনাথ মেধি হৈছে অসমীয়া সাহিত্যৰ এগৰাকী অন্যতম শ্ৰেষ্ঠ গল্পকাৰ আৰু বিজ্ঞান লেখক।\nদেউতাকৰ কৰ্মসূত্ৰে ডিব্ৰুগড়ত আনুষ্ঠানিক শিক্ষাৰ পাতনি মেলা জ্যোতিপ্ৰসাদ মেধিয়ে কটন কলেজৰ পৰা গণিতত অনাৰ্চ লৈ স্নাতক ডিগ্ৰী সম্পূৰ্ণ কৰে। তেতিয়া তেওঁ অসাধাৰণ কৃতিত্বৰ চিন স্বৰূপে লাভ কৰিছিল চুডমাৰ্ছন স্বৰ্ণপদক আৰু ৰজনীকান্ত বৰা স্বৰ্ণপদক। ইয়াৰ পিছতে ১৯৪৮ চনত তেওঁ পূৰ্বৰ সকলো অভিলেখ ভংগ কৰি কলিকতা বিশ্ববিদ্যালয়ৰ পৰা মৌলিক গণিতত স্নাতকোত্তৰ ডিগ্ৰী লাভ কৰে যাৰ বাবে তেওঁক দেৱেন্দ্ৰনাথ গংগোপধ্যায় স্বৰ্ণপদকেৰে বিভূষিত কৰা হয়। এইদৰে সাফল্যমণ্ডিত শিক্ষা জীৱনৰ লগতে তেওঁৰ কৰ্ম জীৱনো দুগুণে সফল হৈছিল। কটন মহাবিদ্যালয়, গুৱাহাটী বিশ্ববিদ্যালয়ত অধ্যাপনা কৰা মেধিয়ে কৰ্মজীৱনৰ মাজতে ১৯৫২ চনত বিদেশলৈ গৈ ১৯৫৪ চনত মানচেষ্টাৰ বিশ্ববিদ্যালয়ৰ পৰা ‘মাষ্টাৰ অৱ ষ্টেটিছটিকছ’ উপাধি লাভ কৰে। ইয়াৰ পিছত তেওঁ ফৰাছী মাধ্যমতে গৱেষণা কৰি তেওঁ পেৰিছৰ ছৰবন বিশ্ববিদ্যালয়ৰ পৰা ১৯৫৫ চনত ডি. এছ. ছি. ডিগ্ৰী লাভ কৰে। উল্লেখযোগ্য যে, ফৰাছী ভাষাত আনুষ্ঠানিক শিক্ষা লৈ গৱেষণা কৰা কৃষ্ণকান্ত সন্দিকৈৰ পাছতে তেখেত আছিল দ্বিতীয়জন অসমীয়া পণ্ডিত।\nঅতি সৰল, নম্ৰ আৰু বিৰল ব্যক্তিত্বৰ অধিকাৰী এইগৰাকী পৰিসংখ্যাবিদে কেইবাখনো পৰিসংখ্যাবিদ্যাৰ কিতাপ ৰচনা কৰি বিশ্বক অমূল্য অৱদান দি গৈছে। গৱেষণা সম্বন্ধীয় উচ্চস্তৰৰ কিতাপসমূহৰ উপৰিও তেওঁ অতি সহজ ভাষাৰে অসমীয়া ভাষাত লিখি গৈছে এখন অনন্য গ্ৰন্থ “এক-দুই যোগ বিয়োগ – সসীম গণিতৰ আদি কথা”। পৰিসংখ্যা বিজ্ঞানলৈ আগবঢ়োৱা অৱদানৰ বাবে গুৱাহাটী বিশ্ববিদ্যালয়ে তেওঁক ১৯৮৭ চনত ‘প্ৰফেছৰ এমেৰিটাছ’ সন্মান প্ৰদান কৰে। আজীৱন খ্যাতি, প্ৰচাৰৰ পৰা আঁতৰত থাকি নীৰৱে জ্ঞানান্বেষণ তথা জ্ঞান প্ৰদানত জড়িত হৈ থকা জ্যোতিপ্ৰসাদ মেধিৰ ২০১৭ চনৰ ৩ ফেব্ৰুৱাৰীত ৯৩ বছৰ বয়সত মৃত্যু হয়।


বৰপেটা সত্ৰ - অসমীয়া ৱিকিপিডিয়া\nঅসমীয়া ভাষা, ব্ৰজাৱলী\nবৰপেটা সত্ৰ (ইংৰাজী: Barpeta Satra) অসমৰ বৰপেটা জিলাৰ বৰপেটা চহৰত অৱস্থিত এখন ঐতিহ্যমণ্ডিত সত্ৰ। শ্ৰীশ্ৰীমাধৱদেৱে ১৫০৫ শকত (১৫৮৩ খ্ৰীষ্টাব্দ) বৰপেটা সত্ৰ প্ৰতিষ্ঠা কৰিছিল আৰু তাত তেওঁ ৮ বছৰ ধৰি আছিল। তেওঁ শ্ৰীমথুৰা দাস বুঢ়া আতাক সত্ৰৰ প্ৰথম সত্ৰাধিকাৰ হিচাপে নিযুক্তি দিছিল। বুঢ়া আতায়েই সত্ৰৰ প্ৰশাসনিক দিশটো শক্তিশালী কৰি বৰপেটাৰ আঞ্চলিক আৰু প্ৰতিষ্ঠানিক উন্নয়ন সাধন কৰিছিল। এক গণতান্ত্ৰিক ব্যৱস্থাৰো প্ৰৱৰ্তন কৰা হৈছিল, যি ব্যৱস্থা আজিও চলি আছে। বহু সংখ্যক ভক্ত বৰপেটালৈ আহিছিল আৰু জাতি বৈষম্য পৰিহাৰ কৰি বৈষ্ণৱ ধৰ্ম গ্ৰহণ কৰি এক সাম্যবাদী সমাজ গঢ়ি তুলিছিল। ভক্তসকলৰ মাজত এক নতুন কৰ্ম সংস্কৃতি ঠন ধৰি উঠিছিল।\nকীৰ্তন ঘৰৰ মুখ্য প্ৰৱেশদ্বাৰ\nতলত সত্ৰ চৌহদৰ ভিতৰত কিছুমান সুকীয়া গৃহ আছে। সত্ৰ চৌহদ তিনিটা বাটচ'ৰাৰ সৈতে আৰম্ভ হয়। মুখ্য সত্ৰ চৌহদ দেৱালৰ দ্বাৰা আবৃত। এই বাটচ'ৰা কেইখন হৈছে\nনহাটি বাটচ'ৰা (পশ্চিমফালে প্ৰৱেশ),\nউত্তৰহাটি বাটচ'ৰা (উত্তৰফালে প্ৰৱেশ)\nদক্ষিণহাটি বাটচ'ৰা (দক্ষিণফালে প্ৰৱেশ) সত্ৰৰ পূবফালৰ পৰা কোনো প্ৰৱেশ নাই কিয়নো পূব ফালে হৰিজান নামৰ এখন নিজৰা বৈ গৈছে।\nবাটচ'ৰাৰ দৰে মুখ্য সত্ৰ চৌহদত প্ৰৱেশ কৰিবলৈ তিনিটা প্ৰৱেশ দ্বাৰ আছে। এইকেইখন হৈছে উত্তৰ দ্বাৰ, দক্ষিণ দ্বাৰ আৰু পশ্চিম ফালে দালান। দালানক মুখ্য প্ৰৱেশ দ্বাৰ বুলি গণ্য কৰা হয়। সত্ৰৰ কীৰ্তন ঘৰ চৌহদৰ প্ৰায় কেন্দ্ৰত অৱস্থিত। ই পশ্চিমৰ মুখ্য প্ৰৱেশদ্বাৰ আৰু ভাজ ঘৰৰ পূবত অৱস্থিত। মুখ্য পশ্চিম দ্বাৰৰ ওচৰত দুটা কাঠৰ স্তম্ভ আছে। পৰম্পৰাগতভাৱে ইয়াক তুলসী কুটা বুলি জনা যায় আৰু ইহঁতে মুখ্য ভৱনটোক ধৰি ৰাখে। ইয়াত গুৰু আসন আছে আৰু ইয়াৰ পিছফালে দুটা ডাঙৰ গছাত অক্ষয় বন্তি জ্বলোৱা হয়। গুৰু আসনৰ পিছফালে পূব কোণত দুখন চকী আছে। এই চকী দুখনক বুঢ়া সত্ৰীয়া আৰু ডেকা সত্ৰীয়া বোলে আৰু তেওঁলোকে তেওঁলোকৰ দৈনন্দিন কাৰ্যকলাপত ইয়াক ব্যৱহাৰ কৰে। কীৰ্তন ঘৰত তিনিটাকৈ গুৰু আসন আছে। বিশ্বাস কৰা হয় যে এই গুৰু আসন শংকৰদেৱ, মাধৱদেৱ আৰু পদ্ম আতাৰ নামৰ সৈতে জড়িত। সাধাৰণ বিশ্বাস অনুসৰি এই তিনিজন গুৰু আসন ভগৱান কৃষ্ণৰ প্ৰতি এক মিশ্ৰিত ৰূপত সমৰ্পিত। গুৰু আসন আগত সাতটা বৰ শৰাই এটা শাৰীত ৰখা হয়। প্ৰতিটো বৰ শৰাইৰ সন্মুখত চাকি জ্বলোৱা থাকে। কীৰ্তন ঘৰৰ ভিতৰত কোনো ঈশ্বৰ বা দেৱীৰ মূৰ্তি নাই।\nসত্ৰৰ পাট চাঙে এক বিশেষ স্থাপত্য শৈলীও বহন কৰে। পাট চাং কাঠ আৰু টিনেৰে নিৰ্মিত। ইয়াক ভাজ ঘৰৰ সমান্তৰালভাৱে নিৰ্মাণ কৰা হৈছে। পেট চাঙৰ মজিয়া মাটিৰ পৰা ৫ ফুট (১.৫ মিটাৰ) ওপৰত অৱস্থিত। ইয়াত কিছুমান বিশেষ সভা অনুষ্ঠিত হয়। মূলতঃ সত্ৰৰ ধৰ্মীয় আৰু প্ৰশাসনিক বিষয়বোৰ ইয়াত আলোচনা কৰা হয়। ইয়াক ৰজা কংসৰ পাট চাঙৰ দৰে পৱিত্ৰ বুলি বিশ্বাস কৰা হয়।\nবৰপেটা সত্ৰৰ মঠটো আহোম সকলৰ স্থাপত্য শৈলীৰ সৈতে একে। কিছুমান মূল্যৱান শংকৰ-মাধৱৰ স্মৃতিচিহ্ন মঠত ৰখা হৈছে। ইয়াত শংকৰদেৱ আৰু মাধৱদেৱে ভৰি ধুবলৈ ব্যৱহাৰ কৰা এটা শিল, শংকৰদেৱৰ দশম আৰু মাধৱদেৱৰ নামঘোষাৰ পাঠ, ভক্তি ৰত্নাৱলী আৰু মধুৰা দাসক পাৰিশ্ৰমিক হিচাপে দিয়া দুটা 'নাগেৰী মুদ্ৰা' আছে।\nশ্ৰী ৰাম আতাৰ ঘৰ বা ভিটি মাধৱদেৱৰ ঘৰৰ বিপৰীতে স্থাপন কৰা হৈছিল। বৰ্তমান এই স্থানত এটা কুঁৱা নিৰ্মাণ কৰা হৈছে। এই কুঁৱাটোৰ পানী পৱিত্ৰ বুলি ধাৰণা কৰা হয় আৰু এই কুঁৱাটোৰ পানী সত্ৰৰ সকলো কামত ব্যৱহাৰ কৰা হয়। সত্ৰৰ উত্তৰ-পূব অৱস্থানত বৰপেটা সত্ৰ মথুৰা দাস বুঢ়া আতাৰ প্ৰথম সত্ৰীয়া ঠাইত এটা সৰু কিন্তু ধুনীয়া ঘৰ নিৰ্মাণ কৰা হৈছে। ইয়াক বুঢ়া আতা ভিটি বোলে।\nসত্ৰৰ ভাগৱত গৃহ এখন এটা দেৱাল অবিহনে খোলা ইংৰাজী 'এল' আকৃতিৰ ঘৰ। ইয়াক প্ৰাৰ্থনা গৃহ হিচাপে ব্যৱহাৰ কৰা হয়। প্ৰতিদিনে ৰাতিপুৱা আৰু সন্ধিয়া মানুহে ভাগৱত শুনিবলৈ ইয়ালৈ আহে। দৌল বা হোলীৰ সময়ত ভাগৱত ঘৰটো অস্থায়ী চিকিৎসা গৃহ হিচাপে ব্যৱহাৰ কৰা হয়।\n↑ "Tourism". Barpeta.gov.in. http://barpeta.gov.in/tourism.htm#BARPETA%20SATRA। আহৰণ কৰা হৈছে: 2013-06-15.\n↑ "Barpeta Satra (Xatra), Barpeta Kirtan Ghar - Barpeta, Assam, Religious and Cultural Centre". Onlinesivasagar.com. http://onlinesivasagar.com/tourism/barpeta-satra.php। আহৰণ কৰা হৈছে: 2013-06-15.\n↑ "A Glimes of the Religious Complex 'The Barpeta Satra, Assam'". Amulya Bhuyan. http://www.caesjournals.org/spluploads/IJCAES-BASS-2012-200.pdf.\n↑ "Barpeta Kirtanghar: The Centre of Neo-Vaishnavite Culture of Assam". Abdul Kalam Azad.\n↑ "আজিৰ পৰা বৰপেটাত দৌলোৎসৱ". আমাৰ অসম. ২৬ মাৰ্চ, ২০১৩. পৃষ্ঠাসমূহ: ১, ৮. http://amarasom.glpublications.in/epapermain.aspx?queryed=9&eddate=03/26/2013। আহৰণ কৰা হৈছে: ২৭ মাৰ্চ, ২০১৩.\n↑ বৰপেটাৰ বৰধামৰ দেউল, প্ৰিয়ৰঞ্জন দাস, গণ অধিকাৰ সংবাদ-পত্ৰ, গুৱাহাটী, ৮ মাৰ্চ ২০১২\n"https://as.wikipedia.org/w/index.php?title=বৰপেটা_সত্ৰ&oldid=270719"ৰ পৰা অনা হৈছে\nএই পৃষ্ঠাখন ১০ এপ্ৰিল, ২০২১ তাৰিখে ১৯:২৪ বজাত অন্তিম সংশোধন কৰা হৈছিল।


চৰ্যাপদৰ বিষয়ে — Vikaspedia\nচৰ্যাপদসমূহক অসমীয়া ভাষাৰ প্ৰথম লিখিত ৰূপৰ চানেকি হিচাপে চিহ্নিত কৰা হৈছে। বতৰ্মান সময়ত বিভিন্ন গৱেষণাৰ অন্তত চৰ্যাপদসমূহত অসমীয়া ভাষাৰ উপৰি বঙলা, উৰিয়া, হিন্দী, মৈথেলী আদি ভাষাৰো আদি কালৰ নিদশৰ্ন ৰক্ষিত হৈছো বুলি প্ৰমাণিত হৈছে। চৰ্যাপদসমূহ মূলতঃ বৌদ্ধ ধমৰ্ৰ সহজযানী পন্থাৰ ধৰ্ম সাধনাৰ গীত। এই চৰ্যাপদসমূহ পোন প্ৰথমবাৰৰ বাবে লোকচক্ষুৰ আগত তুলি ধৰে হৰপ্ৰসাদ শাস্ত্ৰীয়ে। কলিকতাৰ এচিয়াটিক ছচাইটিৰ পুথি সংগ্ৰহৰ কামত হৰপ্ৰসাদ শাস্ত্ৰী কেইবাবাৰো নেপাললৈ গৈছিল। ইয়াৰে ১৯০৭ চনত তৃতীয়বাৰৰ বাবে নেপাললৈ যাওঁতে তাৰে ৰাজ দৰবাৰৰ গ্ৰন্থাগাৰত ৰক্ষিত কেইখনমান নতুন পুথি বিচাৰি পায়। সেইকেইখন হ’ল চৰ্যাচৰ্যবিনিশ্চয়, সৰোজবজ্ৰৰ দোহাকাষ আৰু কৃষ্ণাচাৰ্যৰ দোহাকোষ। এই তিনিখন পুথিৰ লগতে আগৰবাৰ যাওঁতে সংগ্ৰহ কৰি অনা ডাকাণৰ্ৱ নামৰ পুথিখন একেলগ কৰি ১৯১৬ খ্ৰীষ্টাব্দত ‘হাজার বছরের পুরাণ বাংলা ভাষার বৌদ্ধ গান ও দোহা’ নামেৰে ছপা কৰি উলিয়ায়। প্ৰকাশক আছিল বঙ্গীয় সাহিত্য পৰিষদ। উল্লেখ্য যে হৰপ্ৰসাদ শাস্ত্ৰীযে পোৱা চৰ্যাচৰ্যবিনিশ্চয় পুথিখন মূল পুথি নাছিল। এইখন আছিল আচাৰ্য মুনিদত্তই লিখা এখন টীকা পুথিহো। পুথিখনৰ কতো চৰ্যাচৰ্যবিনিশ্চয় নামটোত উল্লেখ নথকাৰ পৰা অনুমান কৰা হয় যে এই নামটো শাস্ত্ৰীদোৱে নিজেই দিছিল। মুনিদত্তই লিখা টীকা পুথিখনত অৱশ্যে চযৰ্যানীতিকোষবৃত্তি নামটো আছো আৰু ইয়াৰ লগতে মূল চৰ্যাখিনিও সন্নিবিষ্ট আছিল। উল্লেখ্য যে চৰ্যাগীতৰ তিববতী অনুবাদৰ প্ৰথম সন্ধান লাভ কৰে ড° সুনীতি কুমাৰ চট্টোপাধ্যায়ে। পৰৱৰ্তীকালত ড° প্ৰবোধ চন্দ্ৰ বাগচী, নীলৰতন সেন আদিযে চৰ্যাপদ সম্পৰ্কে গৱেষণা কৰি বিভিন্ন নতুন নতুন তথ্যৰ সম্ভেদ দিযে। ড° বাগচীৰ গৱেষণাৰ কালতেই চৰ্যাগীতৰ সম্পূৰ্ণ তিববতী অনুবাদটি আৱিষ্কৃত হয় আৰু তাৰ পৰাই সংস্কৃত টীকাকাৰ নাম যে মুনিদত্ত আছিল সেয়া গম পোৱা যায়।\nতিববতী অনুবাদৰ পৰা গম পোৱা যায় যে আচাৰ্য মুনিদত্তই এশটা গানৰ কোষ-গ্ৰন্থৰ পৰা একাৱন্নটা গান বাচি লৈ টীকা ব্যাখ্যা কৰিছিল। তাৰে এটা টীকা পৰৱৰ্তীকালৰ কোনো লিপাকাৰৰ হাতত হোৰাল আৰু সেইটি বাদ দিযেই মুনিদত্তৰ টীকাখন নকল কৰি উলিয়ায়। অৱশ্যে নেপালত উদ্ধাৰ হোৱা পুথিখনত (চৰ্যাগীতিকোষ)ৰ শেষৰ পাতখিলা আৰু মাজৰ কেইখিলামান পাত নাই (৬৯ খন পাত আছে)। সবৰ্মুঠ তিনিটা সম্পূৰ্ণ আৰু এটাৰ আধা অংশৰ মূল পাঠৰ লগতে টীকা অংশ নাছিল।\nচৰ্যাপদৰ এখিলা পাত\nহৰপ্ৰসাদ শাস্ত্ৰীযে চৰ্যাচযৰ্যবিনিশ্চয় পুথিখনৰ গানবোৰক বৌদ্ধ কীতৰ্ন, বৌদ্ধ সংকীতৰ্ন বুলি অভিহিত কৰিছো। অৱশ্যে টীকাকাৰে চৰ্যাৰ উপৰি গীত আৰু পদ শব্দ দুটাও উল্লেখ কৰিছে। এই গীতসমূহৰ ভাষাৰ লগত নব্য ভাৰতীয় আযৰ্ভাষাৰ অন্তগৰ্ত মৈথিলী, বঙালী আৰু অসমীয়া ভাষাৰ মিল দোখা যায়। সেযে বিভিন্ন ভাষাৰ পণ্ডিতসকলে নিজৰ নিজৰ ভাষাৰ সম্পত্তি বুলি এই চৰ্যাপদসমূহক চিহ্নিত কৰিছে। ড°বাণীকান্ত কাকতিয়েও ইয়াৰ ধবনিতাত্ত্বিক আৰু ৰপতাত্ত্বিক দিশসমূহ ফঁহিয়াই অসমীয়া ভাষাৰ লগত যে মিল আছো সেয়া প্ৰমাণ কৰি গৈছো। এই পুথিখনত সবৰ্মুঠ ২৩ জন সিদ্ধাচৰ্যৰ দ্বাৰা ৰচিত গীত সন্নিবিষ্ট হৈছে। উল্লেখ্য যে এওঁলোক ৮৪ জন তান্ত্ৰিকসিদ্ধাচাৰ্যৰ অন্তৰ্ভুক্ত৷ তেওঁলোকৰ নামসমূহ হল কাহ্নপাদ (১৩ টা চৰ্যা), ভূসুকপাদ (৮টা), সৰহপাদ, (৪ টা), কুক্কুৰীপাদ, (৩ টা),লুইপাদ, শৱৰপাদ, শান্তিপাদ (এইসকলৰ দুটা), বিৰয়াপাদ, গুঞ্জৰীপাদ, চাটিল্লপাদ, কম্বলাম্বৰপাদ, ডোম্বীপাদ, মহীধৰপাদ, বীণাপাদ,আৰ্যদেৱপাদ, ঢেণ্ঢনপাদ, দাৰিকপাদ, ভাদেপাদ, তাড়কপাদ, কংকনপাদ, জয়নন্দীপাদ, ধামপাদ, তন্ত্ৰীপাদ (তেওঁলোকৰ এটাকৈ চৰ্যা)। ইয়াৰে লুইপাদ, সৰহপাদ, মীননাথ, শান্তিপাদ, ডোম্বীপাদ, ঢেণ্ঢনপাদ, মহীধৰপাদ আদিক কামৰূপৰ লগত বিশেষ সম্পৰ্ক থকা বুলি পণ্ডিতসকলে ঠাৱৰ কৰিব খোজো। এওঁলোকৰ বাহিৰেও চৰ্যাপদ, ইউডীপাদ, মীননাথ, আচাৰ্য বিনাওক, ধোকৰীপাদ,বিৰুপাক্ষপাদ, তিলোপাদ আদি সিদ্ধাচাযৰ্ৰ নামো টীকাত উল্লেখ আছে।\nচৰ্যাপদসমূহ অধিকাংশই দহ শাৰীয়া, তাৰে ভিতৰত ১০, ২৮ আৰু ৫০ নং চৰ্যা চৌধ্য শাৰীৰ; ২১ আৰু ২২ বাৰ শাৰীৰ; ৩৯ নং ঊনৈশ শাৰীৰ; ১৪ নংটি সাত শাৰীৰ; ২৩ নং ছয় শাৰীৰ; ২৫ নম্বৰটিৰ চাৰিটা শাৰীৰ নমুনাত ছয়টামান শব্দ আছো আৰু ২৪, ৪৮ নম্বৰ চৰ্যা দুটি লুপ্ত। সাধাৰণতে মাত্ৰাবৃত্ত ছন্দত লিখা চৰ্যাসমূহত অন্ত্যানুপ্ৰাসৰ প্ৰযোগ বহুল। এই গীতসমূহ গাবৰ বাবে নিৰ্ধাৰণ কৰি দিয়া হৈছো সবৰ্মুঠ ১৭ টি ৰাগ— পটমঞ্জৰী, গৱড়া (গউড়া), অৰু, গুঞ্জৰী, দোৱক্ৰী, দোশাখ (দ্বেশাখ), ভৈৰৱী, কামোদ, ধানসী,ৰামক্ৰী, বৰাড়ী (বলাড্ডী), শীৱৰী, মল্লাৰী, মানসী, গৱুড়া, কাহ্নগুঞ্জৰী আৰু বঙ্গাল। ইয়াৰে প্ৰায়বোৰেই পুৰণি অসমীয়া গীতত পোৱা যায়। বৰগীতৰ দৰে চৰ্যাটো ভণিতা আছো আৰু প্ৰত্যেক পদৰ দ্বিতীয় চৰণটোত ধ্ৰং বা ধ্ৰৱ বুলি নিদেৰ্শ কৰা হৈছে।\nচৰ্যাপদসমূহৰ বিষয়বস্তু ৰহস্যময়ী। মূলতঃ নিৰ্বাণ লাভ কৰাৰ উদ্দেশ্য আগত ৰাখিয়েই ইয়াক ৰচনা কৰা হৈছে। নিৰ্বাণ মানে বাসনাৰ পৰা নিবৃত্তি লাভ। পাথিৰ্ৱ পৃথিৱীৰ অনিত্যতা জ্ঞান লাভ কৰি, অবিদ্যা-মোহ ধবংস কৰিব পাৰিলেই নিৰ্বাণ লাভ হয়। বৌদ্ধ ধমৰ্ৰ সহজযানী পন্থাৰ ধৰ্ম সাধনাৰ কাৰণে, নিৰ্বাণ লাভ কৰাৰ পথ দেখুৱাবৰ বাবে বিভিন্ন ধৰণৰ ৰপক, প্ৰতীক, দ্ব্যাথৰ্ক পাৰিভাষিক শব্দ, বিবিধ উপামা আদি ব্যৱহাৰ কৰি এই চৰ্যাসমূহ ৰচনা কৰা হৈছো। ইয়াৰ অৰ্থ শুদ্ধভাৱে অনুধাৱন কৰিবলৈ হ’লে গুৰুৰ সহায় লাগিবই। সেইবাবেই প্ৰথম চৰ্যটিত কোৱা হৈছে— ‘লুই ভণই গুৰু পুচিছঅ জান।।’ চৰ্যাবোৰৰ মাজোদি সহজীয়া ধমৰ্ৰ দাশৰ্নিক তত্ত্ব সম্বন্ধীয়, যোগ সম্বন্ধীয় আৰু তন্ত্ৰ সম্বন্ধীয় দিশ প্ৰতীকি ভাষাৰে অৱগত কৰা হৈছে।\nসাধাৰণতে চৰ্যাপদত ব্যৱহাত ভাষাৰ ৰূপটি পূৰ্বী অৱহটঠ্। সিদ্ধাচাৰ্যসকলে দ্ব্যাথৰ্ক পাৰিভাষিক শব্দ, নানান উপমা-প্ৰতীক ব্যৱহাৰ কৰি ইয়াৰ ভাষা অধিক ৰহস্যময়ী কৰি তুলিছে। হৰপ্ৰসাদ শাস্ত্ৰীয় ইয়াৰ ভাষাক ‘সন্ধ্যা ভাষা’ আখ্যা দি মন্তব্য কৰিছে— ‘সন্ধ্যাভাষা মানে আলো-আঁধাৰি ভাষা, কতক আলো, কতক অন্ধকার, খানিক বুঝা যায়, খানিক বুঝা যায় না।’ প্ৰাচ্যতত্ত্ববিদ মহোশ্বৰ নেওগদেৱেও ‘‘ .... ইচছাকৃত জটিলতা বতৰ্মান, কাৰণ সেই ভাষা সাংকেতিক, যাৰে তাৰে বাবে নহয়, সি বোৱা গুৰুৱে কলা শিষ্যক (গুৰু বোব সে সীস কাল) বুজোৱা কিছুমান ইংগিত মাত্ৰ। বৃত্তিকাৰে সেই ভাষাক সন্ধ্যাভাষা বা সন্ধ্যাবচন, সন্ধ্যাসংকেত বা সন্ধ্যা যি ভাষাৰ অভীষ্ট মৰ্মাৰ্থ গভীৰভাৱে অনুধ্যান কৰিহে হৃদয়ঙ্গম কৰিব পৰা যায়।’ বুলি মন্তব্য কৰিছে। আচাৰ্য মুনিদত্তইও ব্যাখ্যা কৰাৰ প্ৰসংগত সন্ধ্যাবচন, সন্ধ্যাসংকেত, সন্ধা এনে শব্দৰে গূঢতত্ত্ব ব্যাখ্যা কৰিছে। গ্ৰন্থৰ পবিত্ৰতা, সাধন প্ৰণালীৰ গোপনীয়তা আৰু গূঢ়তত্ত্বৰ গুৰুত্ব সন্ধ্যাভাষাত সততে ৰক্ষা কৰা হয়। সেয়ে ইয়াৰ ভাষা দ্ব্যথৰ্ক পাৰিভাষিক আৰু আলংকাৰিক। উল্লেখযোগ্য যে,সবৰ্সাধাৰণ জনগণে ব্যৱহাৰ কৰা ভাষাৰ মাধ্যমেৰেই ইয়াত ধমৰ্ৰ গূঢতত্ত্ব ব্যাখ্যা কৰা হৈছে।\nকোডি মাঝে একু হিঅহিঁ সমাইউ।। (২ নং চৰ্যা)\nপ্ৰধান কথাটি হ’ল এই কথ্য ভাষাটি আছিল প্ৰাচীন কামৰূপ, মগধ, উত্কল, গৌড় আদি ঠাইৰ উমৈহতীয়া কথ্য ভাষা। চৰ্যাত এই সকলো ঠাইৰে আঞ্চলিক ভাষিক বৈশিষ্ট্য মিহলি হৈ আছে। সেয়ে প্ৰত্যেকেই চৰ্যাসমূহ নিজৰ নিজৰ প্ৰাচীন সম্পত্তি বুলি দাবী কৰে। তদুপৰি চৰ্যাবোৰৰ মাজোদি সমকালীন সমাজ জীৱনৰ বিভিন্ন চিত্ৰ, যেনে তুলা বা কপাহ ধুনা কাৰ্য, শৱৰ, ডোম প্ৰভৃতি কৰ্মজীৱীৰ ব্যৱসায়িক ভিত্তি, মাছমৰা, বিবাহ পদ্ধতি, নাৱৰীয়া আদিৰ উল্লেখেৰে ঘৰুৱা চিত্ৰক, দৈনন্দিক কমৰ্ক ৰূপক হিচাপে ব্যৱহাৰ কৰি ধৰ্মতত্ত্বৰ ব্যাখ্যা আগবঢ়াইছে। এক কথাত ক’ব পাৰি যে চৰ্যাত ব্যৱহাৰিক জীৱনত সদায় দোখি থকা বা উপলব্ধি কৰা চিত্ৰৰ মাজোদি গভীৰ তাত্ত্বিক কথা এটি সহজ-সৰলভাৱে উপস্থাপন কৰিবলৈ বিচৰা হৈছো।\nড° বাণীকান্ত কাকতিযে চৰ্যাপদৰ ভাষাৰ লগত অসমীয়া ভাষাৰ সম্পৰ্কৰ কথা ধবনিতাত্ত্বিক আৰু ৰপতাত্ত্বিক বিশ্লেষণেৰে ফঁহিয়াই দেখুৱাইছে। তলত তাৰে কেইটিমান উল্লেখ কৰা হ’ল—\nহ্ৰস্ব আৰু দীৰ্ঘ বৰ্ণ অবিচাৰিতভাৱে ব্যৱহত, যেনে চুম্বি, চূম্বি, চূম্বী, পঞ্চ, পাঞ্চ।\nঅসমীয়াৰ দৰে চৰ্যাত কৰ্তা, কৰ্ম, কৰণ আৰু অধিকৰণ কাৰক বাক্যত বিভক্তিযুক্ত নোহোৱাকৈ ব্যৱহাৰ হয়, যেনে— বাঢ়ই সো তৰু সুভাসুভ পানী (৪৫ নং), কামৰ ণাঅ (২নং)।\nঅসমীয়াৰ দৰে স্ত্ৰী বিভক্তিৰ সম্বন্ধ পদৰ চিন ‘-ৰ’ ব্যৱহাৰ, হৰিণাৰ খুৰ, ডোম্বীৰ সঙ্গে।\nস্ত্ৰী প্ৰত্যয় ‘ঈ’ আৰু ‘নী’ৰ ব্যৱহাৰ, যেনে— হৰিনী, দোৱী, জোইণি।\nপুৰণি অসমীয়াত প্ৰচলিত তত্সম, অৰ্দ্ধ-তত্সম, তদ্ভৱ আৰু দেশী শব্দৰ ব্যৱহাৰ। যেনেঃ তত্সম শব্দ- অৱকাশ, অভাব, আকাশ,গগণ, চৰণ, নাটক, নায়ক; অৰ্দ্ধ-তত্সম শব্দ- গৰাহক < গ্ৰাহক, পৰস < স্পৰ্শ, পহাৰা < প্ৰহৰ; তৎভৱ শব্দ- সমধৰ < শশধৰ, সোণ < সুৱৰ্ণ, কামৰু < কামৰূপ; দেশী শব্দ- টাকলি, ভিডি, খাল, ঘাট ইত্যাদি।\nপয়াৰ, অনুষ্টুভ, পাদাকুলক আদি মাত্ৰাবৃত্ত ছন্দসজ্জাৰে ৰচিত এই চৰ্যাবোৰৰ মাজোদি উদ্ভৱ কালৰ অসমীয়া ভাষাৰ সাহিত্যিক ৰূপ এটি ৰক্ষিত হৈছে।\nকটকী, প্ৰফুল্ল (২০০৫); সাহিত্য সংজ্ঞা কোষ;জ্যোতি প্ৰকাশ, পাণবজাৰ, গুৱাহাটী-১।\nকাকতি, বাণীকান্ত (১৯৫৮);পুৰণি অসমীয়া সাহিত্য, লয়াৰ্ছ বুক ষ্টল, পাণবজাৰ, গুৱাহাটী-১।\nগোস্বামী, প্ৰফুল্লদত্ত (১৯৯৪);অসমীয়া জন-সাহিত্য, বাণী প্ৰকাশ, প্ৰাইভেট লিমিটেড, পাণবজাৰ, গুৱাহাটা - ১।\nগোস্বামী, যতীন্দ্ৰনাথ (১৯৯৪); অসমীয়া সাহিত্যৰ চমু-বুৰঞ্জী, মণি-মাণিক প্ৰকাশ, পাণবজাৰ, গুৱাহাটা - ১।\nগোস্বামী, হোমচন্দ্ৰ (১৯২৪);অসমীয়া সাহিত্যৰ চানেকি, কলিকতা বিশ্ববিদ্যালয়, কলিকতা।\nচক্ৰৱৰ্তী, মঞ্জু; হাজৰিকা, কৰবী ডেকা (২০০৪); চৰ্যাপদ আৰু বৰগীত, বনলতা, নতুন বজাৰ, ডিব্ৰুগড়৷\nনেওগ, ডিম্বেশ্বৰ (১৯৫৮);অসমীয়া সাহিত্যৰ বুৰঞ্জী, যোৰহাট।\nনেওগ, মহোশ্বৰ (২০০০);অসমীয়া সাহিত্যৰ ৰপৰেখা, চন্দ্ৰ প্ৰকাশ, পানবজাৰ, গুৱাহাটী-১।\nশৰ্মা, স্যতেন্দ্ৰনাথ (১৯৯৬); অসমীয়া সাহিত্যৰ সমীক্ষাত্মক ইতিবৃত্ত, সৌমাৰ প্ৰকাশ, ৰিহাবাৰী, গুৱাহাটী।\nহাজৰিকা, পৰীক্ষিত (১৯৮৭);চৰ্যাপদ, ডালিমী প্ৰকাশ, ফটাশিল, আমবাৰী, গুৱাহাটী৷\nহাজৰিকা, বিশ্বেশ্বৰ (২০০৩); অসমীয়া সাহিত্যৰ বুৰঞ্জী (প্ৰথম খণ্ড), আনন্দৰাম বৰুৱা ভাষা কলা-সংস্কৃতি সংস্থা, অসম।\nবন্দোপাধ্যায়, অসিত কুমার (১৯৭৬); বাংলা সাহিত্যের ইতিবৃত্ত, কলিকতা।\nসেন, সুকুমার (১৯৭৬); বাঙ্গালা সাহিত্যের ইতিহাস (১ম খণ্ড), কলিকতা।\nBaruah, Birinchi Kumar(1978);History of Assamese Literature ; Sahitya Akademi, New Delhi.\nBhuyan, Surya Kumar (1956),Studies in the Literature of Assam; Lawyers Books Stall, Guwahati.\nKakati, Banikanta (1962),Assamese : Its Formation and Development; Lawyers Books Stall, Guwahati.\nসহযোগী লেখিকাঃ জোনমণি গগৈ


অগ্নিৰ ডেউকা - অসমীয়া ৱিকিপিডিয়া\nঅগ্নিৰ ডেউকা: ড॰ এ. পি. জে. আব্দুল কালামৰ আত্মকথা (১৯৯৯) হ'ল ভাৰতৰ প্ৰাক্তন ৰাষ্ট্ৰপতি ড॰ এ. পি. জে. আব্দুল কালামৰ আত্মজীৱনী। অৰুণ তিৱাৰীৰ সহযোগত ৰচিত এই আত্মজীৱনীখন প্ৰথমে প্ৰকাশ পাই ১৯৯৯ চনত। কালামৰ আত্মকথাখনত তেখেতৰ বাল্যকাল, ছাত্ৰজীৱন আৰু কৰ্মজীৱন, উপগ্ৰহ উৎক্ষেপণত তেখেতৰ আত্মনিয়োগৰ কাহিনী আদি সন্নিবিষ্ট হৈছে। এম. আই. টি. (চেন্নাই)ত বৈমাণিকী অভিযান্ত্ৰিকী শিক্ষা লাভ কৰি কালামে হিন্দুস্তান এৰ'ন'টিক্স লিমিটেডত নিজৰ কৰ্মজীৱনৰ পাতনি মেলিছিল।\nপ্ৰথমে আত্মজীৱনীখন ইংৰাজীত প্ৰকাশ কৰা হৈছিল আৰু পাছলৈ হিন্দী, তামিল, অসমীয়া আদিকে ধৰি মুঠ ১৩টা ভাষালৈ অনুবাদ কৰা হয়। ভাৰতীয় ভাষাৰ বাহিৰেও অগ্নিৰ ডেউকা Huo Yi নামেৰে চীনা ভাষালৈ (অনুবাদক: জি পেং) আৰু ফৰাচী ভাষালৈ অনুবাদ কৰা হয়। কালামৰ এই আত্মকথাখন অসমীয়ালৈ অনুবাদ কৰে সুৰেশ শৰ্মাই।\nড॰ এ. পি. জে. আব্দুল কালামৰ আত্মজীৱনী অগ্নিৰ ডেউকা সাতটা শাখাত বিভক্ত:\nকালামৰ জীৱন আৰু কৰ্ম সম্পৰ্কে কিতাপখনত থকা আলোকচিত্ৰসমূহৰ তথ্য:\nPlate 23 shows Kalam receiving the Bharat Ratna from K. R. Narayanan, the President, .\nএ পি জে আব্দুল কালামৰ জীৱন বৃত্ত\nWings of Fire(Information, Review and PDF)\n"https://as.wikipedia.org/w/index.php?title=অগ্নিৰ_ডেউকা&oldid=240620"ৰ পৰা সংকলিত\nএই পৃষ্ঠাখন ০৬ জুলাই, ২০২০ তাৰিখে ২৩:৪০ বজাত অন্তিম সংশোধন কৰা হৈছিল।


১. অসমৰ দ্ৰুততম নাট্যকাৰ অবিজিত ভট্টাচাৰ্যই কালি লিখি উলিয়ালে নতুন নাটক "মহানগৰীত মহাপ্লাৱন"। এই নাটকৰ যোগে তেওঁ এইবাৰ মঞ্চকো কৃত্ৰিম বানপানীৰে বুৰাই পেলাব বুলি জানিব পৰা গৈছে। আমেৰিকাৰ বানৰ সৈতে গুৱাহাটীৰ বানক তুলনামূলক বিশ্লেষণ কৰা এজন খলনায়ককো ইয়াত এটি বিশেষ চৰিত্ৰত দেখা যাব বুলি জানিব পৰা গৈছে।\n২. কালি গুৱাহাটীত বিদ্যুতপৃষ্ট হৈ কেইবাজনো লোকৰ মৃত্যু হোৱাত সাফল্য দাবী কৰিছে চিধাচিধি বৰদলৈয়ে। তেখেতে কয় যে কালিৰ ঘটনাই আচলতে ইমান বান আৰু পানীৰ মাজতো যে গুৱাহাটীত মানুহৰ সেৱাত অসমত বিদ্যুত যোগান ব্যাহত নহয়, সেই কথাহে প্ৰতীয়মান কৰিছে। বিজুলী বিভাগক মহান কৰি, সমালোচকৰ মুখত চূণ সানিবলৈ গৈ শ্বহীদ হোৱা কেইজনক বিজুলীবাতি বিভাগে জাতীয় শ্বহীদ ঘোষণা কৰিবলৈ বিবেচনা কৰি থকাৰ কথাও তেখেতে প্ৰকাশ কৰিছে।\n৩. চন্দ্ৰনৰ বেছি আছে নে হাইড্ৰামাৰ বেছি আছে? তাকে লৈ এতিয়া লগ এৰা হাতোৰা দলৰ মাজতে মত বিভাজন হোৱা বুলি জানিব পৰা গৈছে। যুৱ শিবিৰে কৰা মন্তব্যমতে হাইড্ৰামাৰ পাৱাৰ বেছি আছে, কিন্তু চন্দ্ৰনৰ ওপৰত লক্ষ্মীদেৱীৰ আশীষ ইমানেই বেছি যে সঠিক তথ্য লব পাৰিলে তেখেতে উত্তৰ-পূৱৰে অতি কম সময়ত দেৱীৰ এনে কৃপা লাভ কৰিবলৈ সক্ষম হোৱা শীৰ্ষস্থানৰ প্ৰতিভাবান, ভাগ্যবান, সফলতম লোকৰূপেই পৰিগণিত হোৱাৰো সম্ভাৱনা আছে। তেওঁক অন্তত লিমকা বুক নহলেও কোকাকোলা বুকত স্থান দিবলৈকে আচল তথ্য বাহিৰ কৰাৰ প্ৰয়োজন বুলি শিবিৰটোৰ মুখপাত্ৰই দাবী কৰাৰ খবৰ আহিছে।\n৪. ভৰ বাৰিষা উপলক্ষে অসমৰ ধনসম্পদ বিভাগে জল-ব্যৱস্থাপনাৰ নামত ১৫০০কোটি টকাৰে ঠিকাদাৰ সৱলীকৰণ আঁচনি যুগুত কৰিছে বুলি সুখবৰ পোৱা গৈছে। বিভাগীয় মন্ত্ৰী জালিম লোচনে এইবাৰ বিভাগটোৰ ঠিকাদাৰ সকলক ধনৰ বানত উটি যোৱা অৱস্থা কৰিহে এৰিব বুলি আই গোঁসানীৰ শপত লোৱা বুলি গোপনে খবৰ আহিছে।\n৫. এইবাৰ বাংলাদেশী আহিলে আহিয়েই ভিচা পোৱাৰ ব্যৱস্থা কৰিব বুলি পদুম পাৰ্টিৰ নতুন চৰকাৰে ঘোষণা কৰিছে। আগৰ হাতোৰা পাৰ্টিয়ে ৰেচন কাৰ্ড দিছিল, ভোটাৰ কাৰ্ড দিছিল, আধাৰ কাৰ্ড দিছিল, তাৰ পৰিবৰ্তে তেওঁলোকে ভিচা কাৰ্ডকে দি বাংলাদেশী ৰাইজৰ কল্যাণ কৰিব বুলি প্ৰকাশ কৰিছে। ভাল খবৰটি দিবলৈ যোৱা সুষমা আইদেউক বাংলাদেশৰ পৰা চিল্কৰ কেইবাখনো কূটনৈতিক শাৰীৰে কৃতজ্ঞতা জনোৱাৰ খবৰো ৰাষ্ট্ৰীয় সংবাদ পত্ৰত প্ৰকাশিত হৈছে। লগতে শাৰীৰে বন্ধা নতুন বন্ধুত্বই নতুন যুগৰ সূচনা কৰিব বুলিও গম পোৱা গৈছে।\n৬. মেঘালয়ৰ পানীয়ে অসম ডুবালে অসম চৰকাৰ জগৰীয়া নহয় বুলি স্পষ্ট কৰি দিলে ৰসাল গগৈদেৱে। লোকৰ বাৰীৰ পানীৰ ওপৰত লেকাম লগোৱাটো আচলতে যেনেকৈ গাওঁবুঢ়াৰ কাম, তেনেকৈ এয়াও কেন্দ্ৰীয় চৰকাৰৰহে কাম বুলিও তেখেতে মত প্ৰকাশ কৰিছে। আমেৰিকাত কিন্তু এনেকুৱা নহয় বুলি তেখেতে স্পষ্ট কৰি দি, এনেকুৱা অসমতো যাতে ভৱিষ্যতে হব নোৱাৰে তাৰ ব্যৱস্থা কৰিবলৈ গেলা-পানী খচি টিভিত দাবী কৰা বুলিও জানিব পৰা গৈছে।\n৭. কালি বিধান সভা তথা এম.এল.এ হোষ্টেল চৌহদত পানী সোমোৱাক লৈ উদ্বিগ্ন হৈ পৰিছে ৰসাল গগৈদেৱ। তেওঁ অচিৰেই আমেৰিকাৰ হোৱাইট হাউচত পানী সোমায় নে নোসোমায়, বা কেনেকৈ পানী সোমোৱাৰ পৰা প্ৰতিৰোধ কৰি ৰাখিছে, তাক অধ্যয়ন কৰিবলৈ আমেৰিকালৈ ঢাপলি মেলিব বুলিও প্ৰকাশ কৰিছে।\n৮. গংগাপুখুৰী বৰকুৰিহা হাইস্কুলত কম্পিউটাৰ চুৰি কৰি সাফল্য লাভ কৰিবলৈ সক্ষম হৈছে স্থানীয় মাজৰাতি চোৰ সংঘ। মেট্ৰিকত প্ৰথম বিভাগ নাপালে বুলিয়ে কোনো এইখন পৃথিৱীত কম্পিউটাৰ শিক্ষাৰ পৰা বঞ্চিত হৈ থকাটো কোনোপধ্যেই হবলৈ দিয়া নহব বুলি ঘোষণা কৰিয়ে প্ৰতিবাদী কাৰ্যসূচীৰূপে এই কাৰ্য সম্পাদন কৰা বুলি জানিব পৰা গৈছে। মাজৰাতি কামলৈ যোৱাৰ আগতে বিয়লি গধূলি গেম খেলি সংঘৰ সদস্য সকলে মনোৰঞ্জন কৰিব পৰাকৈ অচিৰেই এটা কম্পিউটাৰ চেণ্টাৰো এনে প্ৰচেষ্টাৰে মুকলি কৰিব বুলিও সম্পাদক দেৱেন চোৰে গোপনে সাংবাদিকক বেকত কৰিছে।\n৯. টংলাৰ কৰ অধীক্ষকৰ কাৰ্যালয়ত ৰাইজক আগবঢ়োৱা অনন্য সেৱাৰ বাবে সংবাদ শিৰোনামা লাভ কৰি স্থানীয় দালাল সংঘই। আজিৰ অফিচবোৰ সুচাৰূপে পৰিচালনা কৰাত দালাল সকলৰ অপৰিসীম ভূমিকা আছে আৰু এই দিনক দিনে বাঢ়ি অহা এই দ্বায়িত্ব পালন কৰাৰ ক্ষেত্ৰত সংঘই আগবঢ়োৱা বৰঙণিত সমূহ টংলাবাসী ৰাইজে ভূৰি ভূৰি সন্তোষ প্ৰকাশ কৰিছে। এখেতসকলৰ সেৱাই ৰাইজ আৰু বিষয়া উভয়পক্ষৰে কল্যাণ সাধন কৰাটো অতিশয় লক্ষণীয় বুলিও সংবাদ প্ৰকাশ পাইছে।\n১০. দক্ষিণ শালমাৰা-মানকাচৰত অবাধে কাঠফলা মিল চলি থকাৰ বাতৰিক থলুৱা বনজ-সম্পদ উদ্যোগী সংঘই সন্তোষ প্ৰকাশ কৰিছে। অসমৰ বাকীবোৰ অঞ্চলত সতকাই ৰেইড মৰাৰ নামত দাবী-ধমকিৰে ধন আদায় কৰা, হাৰাশাস্তি কৰাৰ উদাহৰণ এই অঞ্চলৰ বন বিভাগে গ্ৰহণ নকৰি উদ্যোগীসকলক শান্তিপূৰ্ণভাৱে বেপাৰ কৰিবলৈ প্ৰেৰণা দিয়াটো অতিশয় প্ৰশংসনীয় কথা। আৰু সমগ্ৰ অসমৰ বিষয়াসকলেই এই আদৰ্শ গ্ৰহণ কৰিব লাগে বুলিও বন-ব্যৱসায়ী সন্থাই মত প্ৰকাশ কৰিছে।


সাৰন্য পোনভান্নন - অসমীয়া ৱিকিপিডিয়া\n২৬ এপ্ৰিল, ১৯৭০ (৫১ বছৰ)\nআলাপ্পুঝা, কেৰালা, ভাৰত\nএ.বি. ৰাজ (পিতৃ)\nসাৰন্য পোনভান্নন (ইংৰাজী: Saranya Ponvannan; জন্ম ২৬ এপ্ৰিল ১৯৭০) এগৰাকী জনপ্ৰিয় দক্ষিণ ভাৰতীয় অভিনেত্ৰী, যাৰ জন্মৰ নাম শীলা ক্ৰিষ্টিনা। তামিল, তেলুগু আৰু মালয়ালম চলচ্চিত্ৰত অভিনয়ৰ বাবে তেওঁ বিশেষভাৱে জনাজাত। তেওঁ কমকৈ কন্নড় ভাষাৰ চলচ্চিত্ৰতো অভিনয় কৰিছে। মণি ৰত্নমৰ ‘নায়কন’(১৯৮৭) ছবিৰ এটা মুখ্য চৰিত্ৰৰ অভিনয়েৰে তেওঁ চলচ্চিত্ৰ জগতত পদাৰ্পন কৰে। তাৰপিছত ১৯৯৬ চনলৈ তেওঁ বহু কেইখন ছবিৰ মুখ্য ভূমিকাত অভিনয় কৰি গৈছে। আঠ বছৰৰ বিৰতিৰ পিছত ২০০৩ চনত এগৰাকী চৰিত্ৰাভিনেত্ৰীৰ ৰূপত, বিশেষকৈ নায়কৰ মাকৰ চৰিত্ৰত তেওঁৰ চলচ্চিত্ৰ জগতলৈ প্ৰত্যাৱৰ্তন ঘটে।\n১৯৮৭ চনত মণি ৰত্নমৰ ‘নায়কন’ত কমল হাচানৰ বিপৰীতে নায়িকাৰ ভূমিকাত অভিনয়তেৰে সাৰন্যই তামিল চলচ্চিত্ৰত প্ৰবেশ কৰে। তেলুগু চলচ্চিত্ৰত নিৰঞ্জনম ছবিযোগে ১৯৮৯ চনত প্ৰথম ভূমুকি মাৰে। তেওঁৰ প্ৰথম মালায়লম ছবি অৰ্থম (১৯৮৯)। অৰ্থমত তেওঁ মামুতিৰ বিপৰীতে অভিনয় কৰিছিল। নায়িকাৰ চৰিত্ৰত অভিনয় কৰাৰ প্ৰায় সামৰণি পৰাৰ সময়তে ১৯৯৬ চনত ‘আপ্পাজি’ৰ যোগে কন্নড়ত ছবিত তেওঁ প্ৰথম ভূমুকি মাৰে। \n১৯৯৫ চনত বিয়া হৈ যোৱাৰ পিছত তেওঁ অভিনয় এৰি দিছিল যদিও ২০০০ চনত পুনৰ কমেডী টেলিভিচন ধাৰাবাহিক ‘ভিট্টুকু ভিডু লোট্টি’ত মূল ভূমিকাত অভিনয় কৰে। লগতে অন্য কিছু প্ৰকল্পতো সহযোগী অভিনেত্ৰী ৰূপে কাম কৰে। ২০০৬ চনত তেওঁ চান টিভিত সম্প্ৰচাৰিত পাৰিবাৰিক বিষয়ক ধাৰাবাহিক ‘মুগাঙ্গল’ত অভিনয় কৰে।\nএক দীঘলীয়া বিৰতিৰ পিছত ২০০৩ চনত তামিল ছবি ‘আলাই’ৰ যোগে তেওঁ চলচ্চিত্ৰ জগতলৈ পুনৰ উভতি আহে।‘আলাই’ত তেওঁ অভিনেতা ৰঘুবৰণৰ (চৰিত্ৰৰ নাম শিলাম্বৰষণ) মাকৰ ভূমিকাত অভিনয় কৰে। তেতিয়াৰে পৰা তেওঁক ২০০০ দশকৰ মাজভাগৰ ছবি ‘ৰাম’ (২০০৫), ‘থাৱমাই থাৱমিৰুন্ধু’, ‘এম মগন’ আদি ছবিত বিশেষকৈ মাকৰ ভুমিকাত দেখা গৈছে।\n২০১০ চনত তেওঁৰ শততম মুক্তিপ্ৰাপ্ত ছবি, তামিল ভাষাৰ ‘থেনমেৰকু পাৰুৱকাত্ৰু’ত প্ৰেম আৰু অধিকাৰৰ টনা-আজোৰাত জৰাজীৰ্ণ হোৱা এগৰাকী বিধবা মাতৃ ‘বিৰায়ি’ৰ ভাওত অভিনয় কৰি তেওঁ শ্ৰেষ্ঠ অভিনেত্ৰীৰ ৰাষ্ট্ৰীয় চলচ্চিত্ৰ বঁটা দখল কৰিবলৈ সক্ষম হৈছিল। ২০০৫ চনৰ এখন গুৰুত্বপূৰ্ণ তামিল ছবি ‘থাৱামাই থাৱামিৰুন্ধু’ৰ যোগে তেওঁ দক্ষিণ ভাৰতৰ এগৰাকী শীৰ্ষস্থানীয় আৰু বিশিষ্ট অভিনেত্ৰী ৰূপে নিজকে সাব্যস্ত কৰিবলৈ সক্ষম হৈছিল। ২০১৭ চনলৈ তেওঁ দক্ষিণৰ আটাইতকৈ অধিক মাননি পোৱা সহযোগী অভিনেত্ৰী হৈছিল।\n২০১৪ চনত তেওঁ ‘ডিজাইন এণ্ড স্কুল অফ ফেচন টেকনোলজী’ (DSOFT) নামেৰে চেন্নাইত এখন ফেচন প্ৰতিষ্ঠান স্থাপন কৰে।২০১৬ চনৰ ছবি ‘আচামিন্দ্ৰি’ত তেওঁ খলনায়িকাৰ চৰিত্ৰত অভিনয় কৰে।\nকেৰালাৰ আলাপ্পুঝাৰ এটা খ্ৰীষ্টিয়ান পৰিয়ালত তেওঁৰ জন্ম হৈছিল। মালায়লম ছবিৰ পৰিচালক এ.বি. ৰাজ তেওঁৰ দেউতাক। দেউতাক এ.বি. ৰাজে ৭৫খনতকৈও অধিক চলচ্চিত্ৰ পৰিচালনা কৰিছে। ১৯৯৫ চনত তেওঁ অভিনেতা তথা পৰিচালক পোনভান্ননক বিয়া কৰায়। পোনভান্নন দম্পত্তিৰ দুজনী জীয়েক আছে।\n↑ "Distinguished Alumnae" (en-US ভাষাত). Women's Christian College. http://wcc.edu.in/alumnae/distinguished-alumnae/। আহৰণ কৰা হৈছে:3December 2018.\n↑ 2.0 2.1 "Back into form withabang". The Hindu (Chennai, India). 25 November 2006. http://www.hindu.com/mp/2006/11/25/stories/2006112500390100.htm.\n↑ Nair, Vidya (14 October 2018). "Screen-mother to Superstar" (en ভাষাত). Deccan Chronicle. https://www.deccanchronicle.com/entertainment/mollywood/141018/screen-mother-to-superstar.html.\n↑ Ashok Kumar, S.R. (15 December 2005). "An actress who plays her roles with aplomb". The Hindu (Chennai, India). http://www.hindu.com/2005/12/15/stories/2005121516900200.htm.\n↑ 5.0 5.1 "Best actor – female: Saranya Ponvannan takes it in her stride – The Times of India". The Times Of India. 20 May 2011. http://articles.timesofindia.indiatimes.com/2011-05-20/chennai/29563898_1_female-actor-bagging-awards-tamil-movie.\n↑ Subhakeerthana, S (14 May 2018). "Saranya Ponvannan: Nobody calls me 'madam' on the sets, I'm always their 'Amma'". The New Indian Express. http://www.newindianexpress.com/entertainment/tamil/2018/may/13/saranya-ponvannan-nobody-calls-me-madam-on-the-sets-im-always-their-amma-1814234.html.\n↑ Anantharam, Chitra Deepa (16 October 2017). "Meet the multi-talented Amma" (en-IN ভাষাত). The Hindu. ISSN 0971-751X. https://www.thehindu.com/life-and-style/food/meet-the-multi-talented-amma-of-kollywood/article19872070.ece.\n↑ Krishnakumar, Ranjani (13 August 2018). "Ms. En Scene: In Praise Of Saranya Ponvannan, The Mother That I Never Had" (en-US ভাষাত). Silverscreen. https://silverscreen.in/tamil/features/ms-en-scene-in-praise-of-saranya-ponvannan-the-mother-that-i-never-had/.\n↑ Subramamian, Anupama (23 December 2016). "Saranya Ponvannan: From adorable mom to angry woman" (en ভাষাত). Deccan Chronicle. https://www.deccanchronicle.com/entertainment/kollywood/231216/saranya-ponvannan-from-adorable-mom-to-angry-woman.html.\n↑ "National Film Awards: Malayalam film 'Adaminte Makan Abu' Best feature film, Salim Kumar Best actor". Malayalam Movies. 11 June 2011. http://www.malayalammovies.org/news/national-awards-malayalam-film-adaminte-makan-abu-best-feature-film-salim-kumar-best-actor.\n↑ "I never expected the National Award". Rediff. 21 June 2011. https://www.rediff.com/movies/slide-show/slide-show-1-south-interview-with-saranya-ponvannan/20110621.htm#1.\nসাৰন্য পোনভান্নন সম্পৰ্কে ইণ্টাৰনেট মুভি ডাটাবেছত থকা তথ্য।\n"https://as.wikipedia.org/w/index.php?title=সাৰন্য_পোনভান্নন&oldid=263735"ৰ পৰা অনা হৈছে\nএই পৃষ্ঠাখন ১৮ ফেব্ৰুৱাৰী, ২০২১ তাৰিখে ২১:৫২ বজাত অন্তিম সংশোধন কৰা হৈছিল।


আমেৰিকাৰ বিমান সংস্থাৰ নতুন চমক! আহি আছে ছুপাৰছনিক ফ্লাইট; কিমান হ’ব ইয়াৰ গতি?\nআমেৰিকাৰ বিমান সংস্থা ইউনাইটেড এয়াৰলাইনছে বিমান পৰিবহনত নতুন চমক সৃষ্টিৰ বাবে আগবাঢ়িছে। ২০২৯চনত সংস্থাটোৱে সম্ভৱ কৰি তুলিব তেওঁলোকৰ এই অভিলাষী লক্ষ্য।\nসংস্থাটোৱে দাবী কৰা মতে এই ছুপাৰছনিক বিমানত নিউয়ৰ্কৰ পৰা লণ্ডন পাবলৈ সময় লাগিব মাত্ৰ চাৰে তিনি ঘন্টা।\nইউনাইটেড এয়াৰলাইনছৰ চিইঅ’ স্কট কাৰ্বিয়ে জানিবলৈ দিছে যে তেওঁলোকৰ এই লক্ষ্য পূৰণ কৰিবলৈ তেওঁলোকে বুম ছুপাৰছনিক নামৰ এটা ষ্টাৰ্টআপ সংস্থাৰ পৰা ১৫খন ছুপাৰছনিক বিমান ক্ৰয় কৰিব।\nডেনভাৰৰ সেই ষ্টাৰ্টআপ সংস্থাৰ পৰা ইউনাইটেড এয়াৰলাইনছে ইয়াৰ ছুপাৰছনিক বিমান ‘অ’ভাৰচাৰ’ ক্ৰয়ৰ চুক্তি কৰিছে। চুক্তি অনসৰি আৰু ৩৫খন ছুপাৰছনিক বিমান ক্ৰয়ৰ অপশ্যনো ৰখা হৈছে।\nএই পৰিকল্পনা বাস্তৱায়িত হ’লে বিমান পৰিবহন ব্যৱস্থাত এক যুগান্তকাৰী পৰিৱৰ্তনৰ সূচনা হ’ব বুলি কোৱা হৈছে। শব্দতকৈ দুগুণ গতিবেগত আকাশমাৰ্গত চলিব পৰা ছুপাৰছনিক বিমানেৰে নিউয়ৰ্কৰ পৰা লণ্ডন পাবলৈ মাত্ৰ চাৰে ৩ ঘন্টা সময় লাগিব। বৰ্তমান এই দূৰত্ব অতিক্ৰম কৰিবলৈ লাগে চাৰে ৬ঘন্টা সময়।\nঅৱশ্যে, এই চমকক আদৰণি জনালেও একাংশ বিশেষজ্ঞই ইয়াৰ ৰূপায়নৰ সময়সীমাক লৈ প্ৰশ্নৰ অৱতাৰণা কৰিছে।\nএই পৰিকল্পনাক লৈ মাইকেল মেৰল’জ নামৰ এগৰাকী পৰামৰ্শদাতাই কয় যে পৰিকল্পনাটো আকৰ্ষণীয় যদিও এইক্ষেত্ৰত বাস্ততবাদী হোৱা প্ৰয়োজন।\nতেওঁৰ মতে গোটেই পৰিকল্পনাটো বাস্তৱায়িত কৰিবলৈ কমেও ১হাজাৰৰ পৰা ১৫হাজাৰ কোটি ডলাৰ বিনিয়োগৰ প্ৰয়োজন হ’ব। সেয়ে, তেওঁৰ মতে বাণিজ্যিকভাৱে এই বিমান সেৱা আৰম্ভ হ’বলৈ ২০২৯ নহয়, ২০৩৫-৪০ চন পৰ্যন্ত অপেক্ষা কৰিব লাগিব।


ইউৰোপিয়ান ইউনিয়ন - অসমীয়া ৱিকিপিডিয়া\n(ইউৰোপীয় সংঘৰ পৰা পুনঃনিৰ্দেশিত)\nইউৰোপিয়ান ইউনিয়ন বা ইউৰোপিয় সংঘ (ইংৰাজী: European Union) মূলতঃ ইউৰোপ মহাদেশত অৱস্থিত ২৮খন দেশৰ এক ৰাজনৈতিক তথা অৰ্থনৈতিক সংঘ। ইয়াৰ মাটিকালি ৪,৩২৪,৭৮২ বৰ্গ কি:মি: আৰু জনসংখ্যা প্ৰায় ৫০.৮ কোটি। কেইখনমান অভ্যন্তৰীণ বহুজাতিক সংগঠন আৰু প্ৰতিখন সদস্য ৰাষ্ট্ৰৰ চৰকাৰী পক্ষসমূহৰ পৰস্পৰ বুজাপৰাৰ মাধ্যমেৰে ইউৰোপিয়ান ইউনিয়নৰ পৰিচালনা কৰা হয়। এই বহুজাতিক সংগঠনকেইটা হৈছে: ইউৰোপিয়ান সদন, ইউৰোপিয়ান কাউঞ্চিল, কাউঞ্চিল অফ দ্য ইউৰোপিয়ান ইউনিয়ন, ইউৰোপিয়ান ইউনিয়নৰ ন্যায়িক আদালত, ইউৰোপিয়ান কেন্দ্ৰীয় বেংক আৰু ইউৰোপিয়ান ক'ৰ্ট অফ অ'ডিটৰছ। প্ৰতি পাঁচ বছৰৰ মূৰে মূৰে সংঘৰ নাগৰিকসকলে ইউৰোপিয়ান সদনক নিৰ্বাচিত কৰে।\nৰাজধানী ব্ৰুজেলছ (de facto)\nলণ্ডন আৰু পেৰিছ\nইউৰোপিয়ান ইউনিয়নৰ ভাষাসমূহ (মুঠ ২৪ টা)\nধৰণ ৰাজনৈতিক তথা অৰ্থনৈতিক সংঘ\nইউৰোপিয়ান ইউনিয়নৰ সদস্য ৰাষ্ট্ৰ (মুঠ ২৮ খন)\n- ইউৰোপিয়ান কমিচনৰ সভাপতি জিন-ক্ল'ড জাংকাৰ\n- ইউৰোপিয়ান কাউঞ্চিলৰ সভাপতি ড'নাল্ড টাস্ক\n- ৰোমৰ সন্ধি ১ জানুৱাৰী ১৯৫৮\n- মুঠ ৪৩,২৪,৭৮২ বৰ্গ কিমি (7tha)\nসাঁচ:Convert/LoffAoffDnumberSoff বৰ্গ মাইল\n- জলভাগ (%) ৩.০৮ (১,৩৩,২০৩ বৰ্গ কিমি)\n- 2015 আনুমানিক ৫০,৮১,৯১,১১৬'"`UNIQ--ref-০০০০০০০৩-QINU`"' (৩rda)\n- মুঠ $19.035 trillion (1sta)\n- জনমুৰি $37,607 (19tha)\n- মুঠ $16.449 trillion (2nda)\n- জনমুৰি $32,498 (16tha)\nজিনি সহগ? (2010) 30.4\nমানৱ উন্নয়ন সূচক (2011) 0.876 (13th / 25tha)\n- গ্ৰীষ্মকালীন (ডিএছটি) WEST (UTC+1)\nইউনিয়নে বিশেষ আইনী ব্যৱস্থাৰ যোগেদি প্ৰতিখন সদস্য ৰাষ্ট্ৰৰ বাবে প্ৰযোজ্য হোৱাকৈ এক অভ্যন্তৰীণ বা একক বজাৰৰ বিকাশ ঘটাইছে। স্কেনজেন এলেকাৰ ভিতৰত পাছপ'ৰ্ট নিয়ন্ত্ৰণ ব্যৱস্থাও উঠাই লোৱা হৈছে। বিভিন্ন নীতিৰ জৰিয়তে ইউনিয়নে বনুৱা, সামগ্ৰী, সেৱা আৰু মূলধনৰ অবাধ বিচৰণ বা স্থানান্তৰৰ লগতে ন্যায়িক আৰু গৃহ বিষয়ত আইন প্ৰনয়ণ তথা বেপাৰ-বাণিজ্য, কৃষি, মৎস্য পালন আৰু আঞ্চলিক উন্নয়নৰ ক্ষেত্ৰত উমৈহতীয়া নীতি গ্ৰহণ সুনিশ্চিত কৰে। ১৯৯৯ চনত সংঘৰ দেশসমূহে মুদ্ৰা সংঘ বা মানিটেৰী ইউনিয়ন গঠন কৰে আৰু ২০০২ চনৰ পৰা ই সম্পূৰ্ণৰূপে কাৰ্যক্ষম হয়। বৰ্তমান ইউৰোপিয়ান ইউনিয়নৰ ১৯খন দেশে ইউৰোৰ ব্যৱহাৰ কৰে।\nইনাৰ চিক্স অৰ্থাৎ ইউনিয়নৰ প্ৰতিষ্ঠাপক ছয়খন দেশে (বেলজিয়াম, ফ্ৰান্স, পশ্চিম জাৰ্মানী, ইটালী, লাক্সেমবাৰ্গ আৰু নেডাৰলেণ্ড) গঠন কৰা ইউৰোপিয় কয়লা আৰু তীখা সমাজ (১৯৫১) আৰু ইউৰোপিয় অৰ্থনৈতিক সমাজৰ (১৯৫৮) পৰাই ইউৰোপিয় সংঘৰ আৰম্ভণি ঘটে। মাষ্ট্ৰিচ সন্ধিৰ লগে লগে ১৯৯৩ চনত বৰ্তমানৰ নামেৰে ইউৰোপিয়ান ইউনিয়নৰ প্ৰতিষ্ঠা হয় আৰু ইউৰোপিয়ান নাগৰিকত্তৰো প্ৰৱৰ্তন কৰা হয়।\n২০১২ চনত ইউৰোপিয়ান ইউনিয়নক শান্তিৰ ন'বেল বঁটা প্ৰদান কৰা হয়।\n↑ The Substantive Law of the EU: The four freedoms (2 ed.). Oxford University Press. পৃষ্ঠা. 447. ISBN ISBN 978-0-19-929035-2.. https://en.wikipedia.org/wiki/European_Union#cite_note-Four_Freedoms-1.\n↑ Cybriwsky (2013). Capital Cities around the World: An Encyclopedia of Geography, History, and Culture: An Encyclopedia of Geography, History, and Culture. ABC-CLIO. https://books.google.com/books?id=qb6NAQAAQBAJ&pg=PA64.\n↑ "Eurostat - Population on 1 January 2015". European Commission. http://ec.europa.eu/eurostat/tgm/table.do?tab=table&language=en&pcode=tps00001&tableSelection=1&footnotes=yes&labeling=labels&plugin=1। আহৰণ কৰা হৈছে: 20 August 2015.\n↑ "Basic information on the European Union". European Union. europa.eu. http://europa.eu/about-eu/basic-information/index_en.htm। আহৰণ কৰা হৈছে:4October 2012.\n↑ "European". Oxford English Dictionary. http://www.oed.com/view/Entry/65099?redirectedFrom=European#eid। আহৰণ কৰা হৈছে:3October 2011. "5 b. spec. Designatingadeveloping series of economic and political unions between certain countries of Europe from 1952 onwards, as European Economic Community, European Community, European Union"\n↑ "European Union". Encyclopædia Britannica. http://www.britannica.com/EBchecked/topic/196399/European-Union। আহৰণ কৰা হৈছে:3July 2013. "international organisation comprising 28 European countries and governing common economic, social, and security policies ..."\n↑ "European Union". The World Factbook. Central Intelligence Agency. https://www.cia.gov/library/publications/the-world-factbook/geos/ee.html। আহৰণ কৰা হৈছে: 11 October 2009.\n↑ "Schengen area". Europa web portal. http://ec.europa.eu/home-affairs/policies/borders/borders_schengen_en.htm। আহৰণ কৰা হৈছে: 8 September 2010.\n↑ European Commission. "The EU Single Market: Fewer barriers, more opportunities". Europa web portal. http://ec.europa.eu/internal_market/index_en.htm। আহৰণ কৰা হৈছে: 27 September 2007.\n"Activities of the European Union: Internal Market". Europa web portal. http://europa.eu/pol/singl/index_en.htm। আহৰণ কৰা হৈছে: 29 June 2007.\n↑ "Common commercial policy". Europa Glossary. Europa web portal. http://europa.eu/scadplus/glossary/commercial_policy_en.htm। আহৰণ কৰা হৈছে:6September 2008.\n↑ "Agriculture and Fisheries Council". The Council of the European Union. http://www.consilium.europa.eu/policies/council-configurations/agriculture-and-fisheries। আহৰণ কৰা হৈছে:3June 2013.\n↑ "Regional Policy Inforegio". Europa web portal. http://ec.europa.eu/regional_policy/index_en.cfm। আহৰণ কৰা হৈছে:3June 2013.\n↑ Craig, Paul; Grainne De Burca; P. P. Craig (2007). EU Law: Text, Cases and Materials (4th সম্পাদনা). প্ৰকাশক Oxford: Oxford University Press. পৃষ্ঠা. 15. ISBN 978-0-19-927389-8. ; "Treaty of Maastricht on European Union". Activities of the European Union. Europa web portal. http://europa.eu/legislation_summaries/economic_and_monetary_affairs/institutional_and_economic_framework/treaties_maastricht_en.htm। আহৰণ কৰা হৈছে: 20 October 2007.\n↑ "EU collects Nobel Peace Prize in Oslo". British Broadcasting Corporation. 10 December 2012. http://www.bbc.co.uk/news/world-europe-20664167। আহৰণ কৰা হৈছে:3June 2013.\n"https://as.wikipedia.org/w/index.php?title=ইউৰোপিয়ান_ইউনিয়ন&oldid=301308"ৰ পৰা অনা হৈছে\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=41224।


দ্য হেণ্ড অৱ গ’ড আৰু নাই... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nফুটবলৰ কিংবদন্তি মাৰাডোনা আৰু নাই। ফুটবলৰ এই পূজাৰীজনৰ মৃত্যুত সকলো মৰ্মাহত । তেওঁৰ জীৱনৰ এক বিশেষ ক্ষণক লৈ অসমীয়া প্ৰতিদিনৰ ডিজিটেল ডেস্কৰ বিশেষ প্ৰতিবেদন।\nএদিন তেওঁ ফুটবলক শাসন কৰিছিল। কাৰোবাৰ বাবে কুখ্যাত, কাৰোবাৰ বাবে বিখ্যাত আছিল তেওঁ। ১৯৮৬চনৰ কথা, মেক্সিক’ত অনুষ্ঠিত হৈছিল বিশ্বকাপ ফুটবল। সেইদিনা আছিল ২২ জুন। আৰ্জেন্টিনাৰ সন্মুখত ইংলেণ্ড।\nআজফেকাৰ ষ্টেডিয়ামত মানুহ আৰু মানুহ। ১লাখৰো ওপৰত দৰ্শক। ফুটবলৰ ছন্দত মানুহবোৰে চিঞৰিছিল। মেচখনৰ প্রথম ভাগত নাছিল কোনো সক্ৰিয়তা। প্রথম অৰ্ধত স্কৰ আছিল ০-০। এখন নিৰস মেচ।\nকিন্তু উৎকন্ঠাৰ সীমা নাছিল। হাফ টাইমৰ পাছত আৰম্ভ হৈছিল খেলৰ গতি। আৰ্জেন্টিনাৰ খেলুৱৈ মাৰাডোনা সক্ৰিয়া হৈ পৰিছিল। আৰম্ভ হোৱা ৬মিনিট হৈছিল কি নাই, মাৰাডোনাৰ ভৰিত তেতিয়া বল।\nবলটো মাৰাডোনাই ঠেলি দিছিল তেওঁৰ সতীৰ্থ খেলুৱৈ জৰ্জলৈ। সম্পূৰ্ণ নাম জৰ্জ ভেলডান। ভেলডানে ইংলেণ্ডৰ খেলুৱৈ সকলক কাৰ্ছাজী কৰি বল লৈ আগুৱাই গৈছিল। বাধা হৈ পৰিছিল ইংলেণ্ডৰ ডিফেণ্ডাৰ ষ্টিফ হ’জৰ। বল ষ্টিফৰ ভৰিত।\nষ্টিফে বলটো পেনাল্টী বস্কৰ পৰা আঁতৰাই পঠাবলৈ এটা ছ’ট লৈছিল। কিন্তু সেয়া আছিল বিফল প্ৰচেষ্টা। পেনাৰ্টী ইটো মূৰত ৰৈ আছিল মাৰাডোনা। উহ, কি যে এক খেল! মাৰাডোনাৰ কব্জাত তেতিয়া বলটো। মাৰাডোনাই বলটো লৈ আগবাঢ়ি গৈছিল গ’ল পোষ্টৰ দিশে।\nসন্মুখত ইংলেণ্ডৰ গ’ল ৰক্ষক পিটাৰ ছিলন্টন। আপুনি কল্পনা কৰক সেই মুহূৰ্তৰ কথা। আন খেল নহয়, বিশ্বকাপৰ ফুটবল। এতিয়াৰ নহয় তেতিয়াৰ। পিটাৰে বলটো পান্স কৰি উফৰাই পঠাবলৈ আগবাঢ়ি আহিছিল কিন্তু মাৰাডোনৰ কাষ পাইছিলগৈ বলটোৱে।\nতাৰপাছত কি হ’ল আপুনি কল্পনা কৰিব নোৱাৰে। বলটোৱে মাটি চুব নোৱাৰিলে। মাৰাডোনাই বাওঁহাতে তুলি ধৰা এটা তীব্ৰগতিৰ হেডে ইংলেণ্ডৰ সপোন চাৰখাৰ কৰি দিলে। ইংলেণ্ডৰ গ’ল পোষ্টৰ ভিতৰত তেতিয়া বল।\nসকলো অবাক। হৈ গ’ল কি! মাৰাডোনাই তেতিয়া লগৰবোৰক কৈছিল- কিয় ৰৈ আছ’? আনন্দ কৰ, মোক সাৱটি ধৰ। নহ’লে এইটো গ’ল নহ’ব। তলকিব পৰা নাছিল কোনেও একো। ৰেফাৰিৰ দীঘল হুইছেল। ইংগিত কৰি গ’ল হোৱাৰ ঘোষণা। আৰু উল্লাহত ফাটি পৰিছিল মাৰাডোনা।\nইংলেণ্ডৰ খেলুৱৈসকলে একো বুজি পোৱা নাছিল। সেই খেলখন পৰিচালনা কৰিছিল ৰেফাৰী এলি মেনাচিয়াৰে। তেওঁ সেই গ’লটো ঘোষণা কৰাৰ বাবে দ্বিতীয় লাইন মেনৰ সহায় লৈছিল। তাৰপাছত সলনি হৈ গৈছিল এই ফুটবলৰ মেচৰ ফলাফল।\nসন্দেহ বহুতৰে আছিল। কিন্তু কোনে কাক মাতে। ইয়াকে কয় ভাগ্য। সেই গ’লটো মাৰাডোনাই হাতেৰে দিছিল। আৰু সকলোৱে বিশ্বাস কৰিছিল সেই হাতখন আছিল ভগৱানৰ। সেই সময়ত এই বিশ্বকাপ ফুটবলৰ ফটোৰ বাবে সাজু থকা এজন মেক্সিকান ফটোগ্ৰাফাৰে কৈছিল- মই যিটো কথা সেই সময়ত ক’ব পৰা নাছিলো, আজি কওঁ, মুকলিকৈ কওঁ- সেই হাতখন ভগৱানৰ নাছিল, আছিল মাৰাডোনাৰ।\nএই কথাই চৌদিশে চাঞ্চল্য আৰু প্ৰতিক্ৰিয়াৰ সৃষ্টি কৰিছিল। ২০০৫চনত মাৰাডোনাই স্বীকাৰ কৰিছিল- হয়, মই হাতেৰে দিছিলো সেই গ’ল। ২০০৮চনত মাৰাডোনাই ইংলেণ্ড ভ্ৰমণৰ সময়ত ইয়াৰ বাবে ক্ষমা বিচাৰিছিল। তেওঁ এটা প্ৰবন্ধত উল্লেখ কৰিছিল- যদি মই উভতি যাব পাৰো, বুৰঞ্জী সলাব পাৰো তেনেহ’লে মই ইয়াকে কৰিব বিচাৰো।\nঅৱশ্যে এই কথা তেওঁ এখন কাকতত প্ৰকাশ হোৱাৰ পাছত অস্বীকাৰো কৰিছিল। এনেদৰেই মাৰাডোনা বিশ্ববিখ্যাত হৈ পৰিছিল। কিন্তু তেওঁৰ ভৰিত আছিল যাদু। ফুটবল তেওঁৰ প্ৰাণ আছিল। ফেক্টৰীত কাম কৰিছিল তেওঁৰ পিতৃয়ে।\n৮জন সন্তানৰ ভিতৰত তেওঁ আছিল ৫ নম্বৰৰ। ১৯৬০ৰ ৩০ অক্টোবৰত জন্ম গ্ৰহণ কৰিছিল মাৰাডোনাই। ফুটবলেই তেওঁৰ সকলো আছিল। বহু বিতৰ্কৰে তেওঁৰ জীৱন সমৃদ্ধ। বুছা জুনিয়ৰ লীগ চেম্পিয়নশ্বিপতো তেওঁ খেলিছিল।\n১৯৯১চনত তেওঁ ইটালীত ডপিং টেষ্টত উত্তীৰ্ণ হ’ব নোৱাৰি ১৫ মাহৰ বাবে ফুটবলৰ পৰা আঁতৰি থাকিব লগা হৈছিল। কিন্তু হাৰ মনা নাছিল মাৰাডোনাই। ধুমুহা তেওঁৰ জীৱনত বহু গৈছে । ক’কেইন সৰবৰাহৰ ঘটনাৰ সৈতে নাম সাঙোৰ খাই পৰাৰ বাবে তেওঁ গ্ৰেপ্তাৰো হৈছে।\nএনেবোৰ কাৰণতে তেওঁ বিশ্বকাপৰ পৰা নিলম্বিতও হৈছিল। ২০০০চনতে তেওঁ চিকিৎসাধীন হৈছিল উৰুগ’ইত। ৰিহেবিটেশ্যন চেন্টাৰতো তেওঁ ভৰ্তি হৈছিল। ২০০৪চনত তেওঁ ১০ দিনৰ বাবে আইচিইউতো আছিল। তেওঁ স্বীকাৰ কৰিছিল ড্ৰাগছ তেওঁ সেৱন কৰে।\nএনেবোৰ বিতৰ্ক চলিলেও মাৰাডোনা আছিল ফুটবলৰ মধ্যমণি। তেওঁ আকস্মিক মৃত্যুৰ খবৰে এতিয়া সকলোকে ব্যৰ্থিত কৰি তুলিছে। তেওঁৰ ঘনিষ্ঠ সূত্ৰই সদৰি কৰা মতে, হৃদ ৰোগত আক্ৰান্ত হৈ চিকিৎসাধীন হৈ আছিল মাৰাডোনা।\nফুটবলৰ ইতিহাসে তেওঁক কেতিয়াও পাহৰি নিদিয়ে। তেওঁ সদায় একক আৰু অনন্য। খেয়ালী মানুহজনৰ জীৱন বহু বিতৰ্কৰে ভৰা হ’লেও মাৰাডোনা সদায় মাৰাডোনাই। আৰ্জেন্টিনাৰা বাবে তেওঁ নহয়, তেওঁৰ বাবে সদায় ফুটবলৰ ইতিহাসত চৰ্চিত হৈ ৰ’ব আৰ্জেন্টিনা। কিংবদন্তি ফুটবলাৰগৰাকীৰ মৃত্যুত সকলো আজি ভাবুক। ফুটবল ভালপোৱা সকলে কেৱল চিঞৰিছে- মিছ ইউ মাৰাডোনা, মিছ ইউ মাৰোডনা।\nআৰ্জেন্টিনাৰ কিংবদন্তি ফুটবলাৰ ডিয়েগ’ মাৰাডোনাৰ মৃত্যু…


মোৰ অনুভৱ: সহায়\n“দাদা পাৰিলে মানে অলপ পা-পইছা দি সহায় কৰক। আমি বৰ দুখীয়া ঘৰৰ ল’ৰা। এইবেলি বানে খেতিটো মাৰিলে। ঘৰটোৱো উটোৱাই নিলে। আপোনালোকে সহায় নকৰিলে আমি অথাই-সাগৰত পৰি মৰিম।“\nল’ৰাটোৰ চকুৰ কৰুণ চাৱনিটো আৰু মই চাই থাকিব নোৱাৰিলো। ইমান এখন নিমাখিত মুখ অথচ কি এক দুর্যোগ মূৰৰ ওপৰত লৈ এই অকনমানি ল’ৰাটি সহায় বিচাৰি মানুহৰ ঘৰে ঘৰে ঘূৰি ফুৰিছে।\nমনটো বেয়া লাগি গ’ল। সুধিলো পঢ়া শুনা কৰে নে নাই।\n“এইবাৰ মেট্ৰিক দিম। পাছে বান আহোতে কিতাপ পত্ৰ সকলো পানীত তল গ’ল। এতিয়া কিতাপ পত্ৰ কিনিবলৈও পা-পইছা নাই। পাৰিলে আপুনিয়ে অলপ সহায় কৰক আৰু দাদা। আপোনালোকৰ সহায় নাপালে মোৰ পঢ়া নহব আৰু!!“\nমনতে ভাবিলো পা-পইছা অলপ দিবপৰা হ’লে ভাল আছিল কিন্তু যিহে দিন চলিছে নিজৰেই লালবাটি জ্বলিছে। হঠাৎ মনলৈ আহিল মই দেখোন ল’ৰাটোক কিতাপ-পত্ৰ দিয়ে সহায় কৰিব পাৰো। এনেও এইবাৰ ভনীজনীয়ে মেট্ৰিক পৰীক্ষা দি উঠিছে। তাইৰ পঢ়া কিতাপবিলাক ঘৰতেই আছে। ল’ৰাটোক তাকেই দিব পৰা যাব। কথাটো ভাবি মনটো ভাল লাগি গ’ল।\nল’ৰাটোক ওচৰলৈ মাতি আনি ক’লো যে পইছা পাতি দিবলৈ মোৰ ইমান এটা সামর্থ্য নাই কিন্তু তাৰ পঢ়াৰ কাৰণে যি কিতাপ-পত্ৰ লাগে তাৰ কিছু পৰিমাণে যোগাৰ দিব পাৰো।\nতৎমূহুর্ততে ল’ৰাটোৰ মুখখন ম্লান পৰি গ’ল। অকনমান দেৰিৰ আগলৈকে কিতাপ-পত্ৰ কিনিবলৈ পইছা বিছৰা ল’ৰাটিক কিতাপেই দিবলৈ ওলোৱাত মুখখন যিহে কেঁহৰাজ বটাটোৰ নিচিনা কৰিলে তাতেই গম পালো তাৰ উদ্দেশ্যৰ কথা। কিতাপ নিবলৈ পাছত আকৌ এদিন আহিম বুলি কৈ ততালিকে ল’ৰাটি মোৰ চকুৰ আতৰ হ’ল। ল’ৰাজনে একো মুখ ফুটাই নকলে যদিও মই সকলো বুজি পালো।\nমানুহগৰাকী আহি চোতালতে থিয় হৈ মাত দি আছিল। কোচত কেঁচুৱা এটা।\nমই ওলাই যোৱাত কিবা এটা দি সহায় কৰাৰ কথা কলে। গম পালো মগনীয়াই হ’ব। হাতত এটা মোনা লৈ ফুৰিছে। বয়সে কিজানি ত্ৰিশ চোৱাই নাই এনে লাগিল। ইমান কম বয়সতে মাগি ফুৰা দেখি অলপ আচৰিতেই হ’লো।\nভিতৰলৈ আহি মাক কথাটো কোৱাত মা ওলাই গ’ল চাউল এবাটি লৈ। এইবাৰ মাক আচৰিত কৰি মানুহগৰাকীয়ে ক’লে যে চাউল হেনো তেওক নালাগে। পাৰিলে পা-পইছা দিয়েই সহায় কৰিবলৈ কলে।\nমাৰ খং উঠি আহিল। সুধিলে ইমান কম বয়সতে যে ঘৰে ঘৰে মাগি ফুৰিছে তেও কি কাম বন কৰিব নোৱাৰে নেকি?\nউত্তৰ আহিল। কলে যে তেও ভুই ৰোৱা, ধান দোৱা, চাউল জৰা আদি সকলো কামেই জানে। আগতে গাৱত ঘৰে ঘৰে সেইবিলাক কাম কৰিয়েই দুপইচা আর্জিছিল। পাছে তেওলোকৰ গাৱৰফালে হেনো বান অহাৰ পাছত কাম কৰিবলৈ নোহোৱা হ’ল । সেয়েহে এতিয়া উপায় নাইকিয়া হৈহে ঘৰে ঘৰে তেও হেনো মাগি ফুৰিবলগীয়া হৈছে।\nকথা শুনি মায়ে চোতালত থকা বস্তাটোলৈ আঙুলিয়াই ক’লে “কাম জান যেতিয়া চাউলখিনিকে তেতিয়াহলে জাৰি থৈ যা। দিনৰ ভাতসাজো খাবি আৰু কাম শেষ হ’লে পাৰিশ্ৰমিকো লৈ যাবি। লাগি থাকিলে মাগি খাব নালাগে।“\nমায়ে কথাষাৰ কবলৈহে পালে মানুহগৰাকী ভোৰভোৰাই উঠিল “ পইছা দিবলৈ মন নাই যদি কৈ দিব লাগে আকৌ। এই কাম আকৌ কিয় কৰোৱাব লাগে” উচাৎ মাৰি মানুহগৰাকী লগে লগেই গুচি গল।\nমা আৰু মই তাতেই তধা লাগিলো।।\nPosted by manash dutta at 3:17 AM


গল্পৰ টোপোলা Archives - Fahujali\nPosted on January 18, 2017 January 18, 2017 by ranjit phukon in গল্পৰ টোপোলা\nগীতাশ্ৰী ওজা , শিৱসাগৰ ।\nকলীয়া মেঘে ঢাকিছে ঐ—-\nধুনীয়া জোনৰে মুখনি ঐ—\nঅভিমানী মন গুচাবলৈ —\nকিজানো কৰো কবানে ঐ—\n=> হেল্ল’ গীত !!\n=> হয় ! কোন বাৰু ?\n=> তোমাক গীত বুলি কোনে মাতে ?\n=> কেতিয়াবা চিনাকি কোনোবাই৷\n=> অ’ হয়টো…একো নাই দিয়া ।\n=> ‘জোন’ ?\n=> ওম কি কৰিছা ? পাৰ্টী কৰা নাই ?\n=> পাৰ্টী সন্ধ্যাতে শেষ হ’ল , গাৱঁত ইমান ৰাতিলৈ পাৰ্টী নকৰে নহয়। তুমি নিশ্চয়…\n=> ওম মই পাৰ্টিতে…তোমাক নিউ ইয়েৰ উইচ কৰো বুলি ফোন কৰিলো । হেপ্পী নিউ ইয়েৰ গীত ।\n=> অ থেংক ইউ । উইচ ইউ দা চেইম জোন ।\n=> অকে ৰাখিছো । বাই গুড নাইট ।\n=> ওম গুড নাইট । টেক কেয়াৰ ।\nপ্ৰলয় নহয় প্ৰণয় অনা এটা মধুৰ জোকাৰণিয়ে জোকাৰি গ’ল বছৰটোৰ শেষত ওলমি ৰোৱা অন্তিমটো ক্ষণ । এপলক মৌনতাত এটা মিঠা অনুভৱে মনটো ভৰাই তুলিলে তাইৰ ৷\nজোন ! এটি যেন উন্মাদৰ ঠিকনা । ফোন নংটো লোৱা সি প্ৰায় ছমাহেই হ’ল । আজি প্ৰথমটো ফোন তাৰ । ভাৱনাৰ সিপাৰৰ যেন সাধু । “গীত বুলি কোনে মাতে তোমাক৷” অভিমান নে আব্দাৰ নুবুজিলেও তাৰ কথাবোৰই ৰাতিৰ অচিন সুৰ হ’ল । তাৰ সেই কবিতা কবিতা লগা কথাবোৰ… সি কেতিয়াবা কয় আপোনবোৰ দাপোন হ’ব লাগে । আপোনে কান্দিলে দাপোনে হাঁহিব নোৱাৰে।এবাৰ কৈছিল “…কৰ্ম যোগ জ্ঞান ভক্তি আদি গীতাৰ বাণী…তাৰে অলংকৰণ তুমি গীতাশ্ৰী…ভুলতে মাতো মই গীত বুলি…” হিঃহিঃ কি আচৰিত এই ল’ৰাটো । কেতিয়াবা ঘপকৈ ধুন বুলি মাতিলে হঠাৎ তাইৰ খং টো উজাই আহে তালৈ ৷\nকথাবোৰ মাথো ভাবিবলৈহে । হাবিয়াসবোৰ আনৰ সুখৰ বন্ধকী । ভাবিবলৈ তাইৰো ভালেই লাগে,আৰু বাধা… ওমহু নামানে । ই মনৰ নিজস্ব।\n৩১ ডিচেম্বৰ ২০১৫ । প্ৰথম যেতিয়া তাই জোনৰ ফোন পাইছিল হয়টো ভাবিছিল আৰম্ভণি বুলি , ভবা নাছিল আৰম্ভণি আৰু শেষ যে একেটা মুদ্ৰাৰ দুটা পিঠি বুলি । সেই অভিমান সনা আব্দাৰবোৰ মনত পেলাই তাই অভিমানী হৈ পৰে ৷ উন্মাদৰ ঠিকনা বিচাৰি উন্মনা হয় তাই । একপক্ষীয় প্ৰেমৰ অতৃপ্ত মাদকতাত উত্তাল হৈ অকবিতা লিখে ৷ উন্মাদৰ ঠিকনাটো পাগল ভাবনাবোৰৰ উৎস হ’ল । ঠিকেই কৈছিল তেওঁ “… প্ৰেম নিশ্চয় এনেকুৱাই আৱৰণ খুলি হৃদয় জুৰায়..।”\nএৰা প্ৰেম কৰা নাযায় প্ৰেম হৈ যায় । যিদৰে জোনৰ প্ৰেমত পৰিছিল তাই ৷ তাৰ অবিহনে তাই বহুত নিসংগ অথচ তাই ভবা নাছিল তাৰ অবিহনে নিজক হেৰাই দিয়াৰ কথা ৷ কিম্বা তাৰ আকুল ভাৱনাৰ প্ৰশ্চায়া খেদি খেদি ক্লান্ত দুহাতত এবোজা দুখ সামৰি লোৱাৰ কথা ৷ জোন তাইৰ হৃদয়ৰ গোপন প্ৰেম ,যাক পাহৰাৰ আখৰাত তাই বহুবাৰ বিফলতা গৰকিছে ৷ তালৈ নাচাওঁ বুলিলেও দুচকুৱে অহৰহ খেপিয়াই ফুৰে তাক,তাক সদায় খং কৰিয়ে আঁতৰাই ৰাখে তাই, অথচ সপোনত এযুগৰ বাৰ্তালাপ কৰে তাই তাৰসতে ৷ সি অবিহনে তাই কিমান নিসংগ জানে তাই ৷ তাইৰ ভাৱনাত সি সদায় এপাহ ৰক্তিম নিয়ৰসিক্ত গোলাপ , গোপনে তাইৰ হৃদয়ৰ কুঠৰীত প্ৰতিপল দোলা দিয়ে সি ৷\nকথাবোৰ ভাবি তাই ফোনৰ কন্টেক লিষ্টৰ পৰা তাৰ নামটো উলিয়ালে বিচাৰি ৷ ডায়েল কৰিব খুজিও তাই ৰৈ গল হঠাৎ৷তাই জানে সিও বুজে তাইৰ মনৰ কথাবোৰ ৷ তাই ভাবিলে তাক আচৰিত কৰি তাইৰ অনুভৱৰ সত্তাত জীয়াই তুলিব তাক ৷\nওঁঠত ঢৌ খেলি যোৱা হাঁহিটো মাৰ নৌযাওঁতেই তাই মেলি ললে ডায়েৰীৰ শেষ পৃষ্ঠাটো৷\nব্যস্ত চহৰৰ পদপথৰ ওপৰতে এখন সৰু দোকান পাণ-তামোল,চকলেটৰ । জীৱন সংগ্ৰামত নাভাগৰা এটি জীৱন । এজন ল’ৰা । দোকানখনত ৰাতিপুৱাৰ পৰা গধুলিলৈকে কৰ্মব্যস্ত ।


চিনাকি – বৰ্ণালী ফুকন – ফটাঢোল\nচিনাকি – বৰ্ণালী ফুকন\nবৃত্তিত মই এজন বিশেষ পদৱী ধাৰি চৰকাৰী চাকৰিয়াল। মোৰ জিলাখনত এক সুকীয়া স্থান আছে।মোৰ এই বিশেষ পদৱীৰ বাবে মোক সকলোৱে সমীহ কৰি চলে। মোৰ খঙৰ আগত অফিচৰ কৰ্মচাৰী কপি থাকে। লৰচৰ হোৱা এটা সজীৱ ফাইল মোৰ চকুৰ ইছাৰাত মৃত হৈ পৰিব পাৰে। গতিকে মোক সমীহ কৰি নচলিলে মোৰ সৈতে জড়িত সকলোৰে বিপদ।\nআৰু এই শিক্ষক -শিক্ষয়িত্ৰীবোৰ মোৰ আগত বেঙে মুতা গৰু। মোৰ অনুমতি অবিহনে মোৰ অফিচৰ কোঠাত ভূমুকি মৰাৰ কাৰো সাধ্য নাই। মই ঘণ্টাৰ পিছত ঘণ্টা কোনোবা শিক্ষক বা শিক্ষয়িত্ৰীক বাহিৰত থিয় কৰাই থ’ব পাৰোঁ। নহ’লে দিনৰ পিছত দিন মোৰ কাৰ্য্যালয়লৈ চোচৰাব পাৰোঁ। মোৰ ইমানেই ক্ষমতা আছে সেইসকলক সৰু ল’ৰা-ছোৱালীক দিয়া দি দাবী-ধমকি দিব পাৰোঁ।\nসাধাৰণতে সেইসকলৰ সৈতে মই সৌজন্যতা ৰাখি কথা নকওঁ। ক’ব লাগিলে মোক তেওঁলোকৰ বাৰেপাচি সমস্যা সমাধান কৰিবলৈ পেৰি থাকিব। লগতে মোক সমীহ কৰি নচলা হ’ব। শিক্ষক -শিক্ষয়িত্ৰীসকলে মোৰ সন্মুখত যেতিয়া হাত যোৰ কৰি থিয়হৈ থাকে তেতিয়া পৈশাচিক উল্লাসত মোৰ মন নাচি উঠে। মোতকৈ দুগুণ বয়সৰ মানুহবোৰক যেতিয়া গালিৰে থকা সৰকা কৰোঁ তেতিয়া মোৰ মন আনন্দত নধৰা হয়।\nইয়াৰ বাদেও মোৰ অবাধ্য হ’লে এঠাইৰ পৰা উঠাই নি অবাধ্য হোৱাজনক আন এঠাইত দি পানীত হাঁহ নচৰা অৱস্থা কৰিব পাৰোঁ। মোক চকু তুলি কথা ক’লে মোৰ ৰুদ্ৰ মূৰ্তি নামৰ ইন্দ্ৰিয় বিধ জাগ্ৰত হৈ উঠে। ইংৰাজীত কোৱা “কমিউনিকেচন গেপ” মই মানি চলোঁ। এই গেপ নাইকিয়া হ’লে মোৰ এই মূৰ্তি ধৰিব নোৱাৰা হ’ম।\nমই সময়ে সময়ে স্কুল পৰিদৰ্শনৰ নামত ৰঙা চিয়াঁহীৰ বাহাদুৰি দেখুৱাব পাৰোঁ। তাৰ পিছত ভুক্ত ভুগী শিক্ষক -শিক্ষয়িত্ৰীৰ মোৰ কাৰ্য্যালয়ৰ সন্মুখত ভিৰ লগাই দিব পাৰোঁ। তাকে নকৰি অবাধ্য হ’লে দৰমহা কৰ্তন কৰিব পাৰোঁ। মোক খং উঠালে ইয়াত এইবোৰ নহ’ব বুলি ডিৰেক্টৰ অফিচলৈ দৌৰাব পাৰোঁ। মই গান্ধীবাদী, তেওঁক মনে প্ৰাণে ভাল পাওঁ। যদিও মই তেওঁৰ আদৰ্শ ল’ব পৰা নাই।\nমোৰ কলমৰ জোৰ আছে সকলোৱে জানে কাৰণ মই চাচপেনচনৰ অৰ্ডাৰ দি অপমান কৰিব পাৰোঁ।অপমানৰ বোজা সহিব নোৱাৰি কোনোবাই আত্মহত্যা কৰে জহন্নামে যায় মোৰ কি আহে যায়?\nমোৰ আৰু বহুত বিশেষ পাৱাৰ আছে৷ আকৌ কেতিয়াবা জনাম আপোনালোকক। গম পাইছেই চাগে মই কোন?\n« ছাৰ বুলি মাতিলে বেয়াই লাগে (আই সৰেচতী ঐ…) – বিদ্যুত বিকাশ দত্ত\nআই লাভ ‘ভ্যিউ’ উচ্চাৰণ বিভ্ৰাট – উজ্জ্বল দিপু গগৈ »


দুটা সন্তান কিয়? বেছি ৰেচন লাগিলে ২০টা জন্ম দিয়ক... -\nHomeব্ৰেকিং নিউজদুটা সন্তান কিয়? বেছি ৰেচন লাগিলে ২০টা জন্ম দিয়ক...\nদুটা সন্তান কিয়? বেছি ৰেচন লাগিলে ২০টা জন্ম দিয়ক…\nৰামনগৰ : উত্তৰাখণ্ডৰ মুখ্যমন্ত্ৰীৰ আসনত বহিয়েই ইটোৰ পাছত সিটো উদ্ভট মন্তব্য কৰা আৰম্ভ কৰিছে তীৰথ সিং ৰাৱটে। দেওবাৰে ৰাৱটে কৰা এটা মন্তব্যই সৰ্বত্ৰে প্ৰতিক্ৰিয়াৰ সৃষ্টি কৰিছে। বিজেপি চৰকাৰৰ মুৰব্বী ৰাৱটে দুখীয়া পৰিয়ালক অধিক ৰেচন লাভ কৰাৰ বাবে ২০টা সন্তান জন্ম দিয়াৰ পৰামৰ্শ দিছে। প্ৰতিজনক চৰকাৰী আঁচনি অনুসৰি যিহেতু ৫ কিলোগ্ৰামকৈ ৰেচন দিয়া হয়, সেয়েহে পৰিয়ালৰ সদস্যৰ সংখ্যা ২০জন হ’লে পৰিয়ালটোৱে ১০০ কিলোগ্ৰাম ৰেচন লাভ কৰিবলৈ সক্ষম হ’ ব।\nআৰু পঢ়িব পাৰিব : অসমত কেন্দ্ৰীয় নেতাৰ ভিৰ, আজি শ্বাহ, নাড্ডাৰ প্ৰচাৰ\nতেওঁৰ এই উদ্ভট যুক্তিৰ বিষয়ে সংবাদ প্ৰতিষ্ঠান এএনআয়ে প্ৰকাশ কৰিছে। তেওঁ কয়, ‘পৰিয়ালৰ প্ৰতিজন সদস্যকে ৫ কিলোগ্ৰামকৈ ৰেচন দিয়া হয়। যদি এখন ঘৰত ১০জন সদস্য থাকে তেন্তে তেওঁলোকে ৫০ কিলোগ্ৰাম ৰেচন লাভ কৰিব। কিছুমান মানুহে ঈৰ্ষা কৰে যে তেওঁলোকে পৰিয়ালৰ সদস্য কম কাৰণে ১০ কিলোগ্ৰাম ৰেচন পায়, কিন্তু কিছুমানে এক কুইণ্টল ৰেচন লাভ কৰে। কিয়? সময় থাকোঁতে আপোনালোকে কিয় দুটা সন্তান জন্ম দিলে, ২০টা কিয় নিদিলে?’\nকেৱল চৰকাৰী ৰেচনৰ আশাতে দৰিদ্ৰ পৰিয়ালক অধিক সন্তান জন্ম দিবলৈ পৰামৰ্শ দিয়া ৰাৱটৰ এই পৰামৰ্শক লৈ তীব্ৰ প্ৰতিক্ৰিয়াৰ সৃষ্টি হৈছে। উল্লেখ্য যে, ১০মাৰ্চত তেওঁ উত্তৰাখণ্ডৰ মুখ্যমন্ত্ৰীৰূপে শপত লৈছিল।\nPrevious articleঅসমত কেন্দ্ৰীয় নেতাৰ ভিৰ, আজি শ্বাহ, নাড্ডাৰ প্ৰচাৰ\nNext articleগুৰগ্ৰামত উজলিল উত্তৰ-পূৱৰ সাজপাৰ, খাদ্য সম্ভাৰ !